text:
བྱང་ཨ་རིའི་སྐུ་ཚབ་དོན་གཅོད་ཁང་གིས་མི་འགྱངས་པར་ཐའེ་ཝན་དུ་དཔར་སྐྲུན་བྱ་འཆར་ཡོད་པའི་རྒྱ་རིགས་རྩོམ་པ་པོ་ལི་ཅང་ལིན་ལགས་ཀྱི་དཔེ་དེབ་༼སླར་ཡང་ཕེབས་པའི་སྤྱན་རས་གཟིགས། བོད་གསུམ་པའི་ལོ་རྒྱུས།༽ཞེས་པ་ངོ་སྤྲོད་གནང་།
སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་གི་ཐུགས་རྗེ་བཀའ་དྲིན་དང་། རྒྱ་རིགས་དང་འབྲེལ་ལམ་ཤུགས་ཆེར་གཏོང་དགོས་པའི་བོད་མིའི་སྒྲིག་འཛུགས་ཀྱི་མཛད་ཕྱོགས་སྲིད་བྱུས་ལ་བརྟེན་ཏེ། རྒྱ་རིགས་ཚོས་བོད་དོན་ལ་དོ་སྣང་བྱེད་ཤུགས་ཇེ་ཆེར་འགྲོ་བཞིན་པ་མ་ཟད། རྒྱ་ཡིག་ནང་བོད་དོན་སྐོར་རྩོམ་ཡིག་སྤེལ་མཁན་དང་། དེབ་འབྲི་མཁན་ཡང་ཇེ་མང་དུ་འགྲོ་བཞིན་པ་ལྟར། རྒྱ་རིགས་རྩོམ་པ་པོ་ལི་ཅང་ལིན་ Jianglin Li གྱིས་བྲིས་པའི་བོད་དོན་སྐོར་གྱི་དེབ་  > ཞེས་པ་དེ་ཐེ་ཝན་ནང་ཡོད་པའི་ལན་ཅིང་ Linking དཔར་སྐྲུན་ཁང་ནས་ཕྱི་ཟླ་ ༢ ཚེས་ ༨ ཉིན་དངོས་སུ་དཔར་འགྲེམ་བྱ་འཆར་ཡོད་འདུག
> ཞེས་པའི་རྒྱ་ཡིག་གི་དེབ་འདི་ནི། ལི་ཅང་ལིན་གྱིས་བྲིས་པའི་བོད་དོན་སྐོར་གྱི་དེབ་བཞི་པ་དེ་ཡིན་ཞིང་། དེ་ཡང་པར་སྐྲུན་གསལ་བཤད་དང་། སྔོན་གླེང་། (༡) དྷ་རམ་ས་ལར་བསྐྱོད་པ། (༢) རྡོ་ལ་རྡར་ Dalladhar རི་གཤམ་གྱི་གྲོང་གསེང་ཆུང་ཆུང་། (༣)ཧི་མ་ལ་ཡའི་རི་རྒྱུད་ལྷོ་ཕྱོགས་ཀྱི་གནས་མཆོག་ཅེས་པ་བཅས་ཁྱོན་ལེ་ཚན་ཆེ་བ་གསུམ་ལ་དབྱེ་ཡོད་པ་དེ་དག་གི་ནང་དུ། རྒྱ་རིགས་རྩོམ་པ་པོ་ཞིག་གི་མཐོང་ཐོས་མྱོང་གསུམ་གཞི་ལ་བཞག་སྟེ། ༧གོང་རྒྱལ་བ་རིན་པོ་ཆེ་མཆོག་དང་། བོད་མི་བཙན་བྱོལ་བ་རྣམས་ ༡༩༥༩ ལོར་རྒྱ་གར་འཕགས་པའི་ཡུལ་དུ་བཙན་བྱོལ་ལ་མ་ཕེབས་ཀ་མེད་བྱུང་ནས་ད་བར་གྱི་གནས་ཚུལ་ལས་འཕྲོས་ཏེ། བཞུགས་སྒར་དྷ་རམ་ས་ལའི་ཕྱོགས་ཡོངས་ཀྱི་གནས་ཚུལ་དང་། བཞུགས་སྒར་དྷ་རམ་ས་ལ་ནི་བོད་མི་རིགས་ཀྱི་ངོ་བོ་སྟེ། ཆོས་དང་རིག་གཞུང་སྲུང་སྐྱོབ་ཀྱི་བསྟི་གནས་ཡིན་པའི་སྐོར་ཞིབ་བཀོད་བྱས་ཡོད་པ་རེད།
ལི་ཅང་ལིན་གྱིས་བྲིས་པའི་དེབ་གསུམ་པ་སྡུག་བསྔལ་ཁྲོད་ཀྱི་བོད་ Tibet in Agony ཞེས་པ་དེ་དབྱིན་ཡིག་ནང་བསྒྱུར་སྟེ་སྔ་ལོ་ཨ་རིའི་ནང་ཡོད་པའི་ HARVARD UNIVERSITY ཧ་ཕོ་ཀྲེ་གཙུག་ལག་སློབ་ཆེན་དཔར་སྐྲུན་ཁང་གིས་དཔར་སྐྲུན་བྱས་ཡོད་པ་དང་། ཁོང་གི་དེབ་གཉིས་པ་ལྕགས་བྱ་དགུང་དུ་འཕུར་བ་ཞེས་པ་དང་། དེབ་གསུམ་པ་བོད་དུ་གསང་བའི་འགྲུལ་བཞུད་པ་དེ་གཉིས་རྒྱ་ཡིག་ནས་དབྱིན་ཡིག་ཏུ་སྒྱར་བཞིན་ཡོད་པ་རེད།
ལི་ཅང་ལིན་ནི་ཨ་རིར་ཞུགས་མཁན་རྒྱ་རིགས་རྩོམ་པ་པོ་ཞིག་ཡིན་པ་དང་། བཞུགས་སྒར་དྷ་རམ་ས་ལ་གཙོས་པའི་བཙན་བྱོལ་བོད་མིའི་སྤྱི་ཚོགས་ནང་ཐེངས་མང་པོར་བསྐྱོད་དེ་བོད་དང་འབྲེལ་བའི་དངོས་དོན་ཤེས་རྟོགས་དང་། ༧གོང་ས་མཆོག་དང་བོད་པའི་ལོ་རྒྱུས་མི་སྣ་ཁག་ལ་བཅར་འདྲི་སོགས་ཞུས་མྱོང་བ་མ་ཟད། སེམས་དང་སྲོག་གི་ཚོགས་འདུ་དང་། རྒྱལ་སྤྱིའི་བོད་དོན་རྒྱབ་སྐྱོར་ཚོགས་པའི་ཚོགས་ཆེན་སོགས་བོད་དོན་དང་འབྲེལ་བའི་ཚོགས་འདུ་ཆེ་ཆུང་སྣ་ཚོགས་ལ་ཞུགས་མྱོང་ཡོད་པ་རེད།
《བོད། བདེན་པ་གཞན་ཞིག》ཞེས་པ་དེ་ནི་ཁོང་གིས་བྲིས་པའི་བོད་དོན་སྐོར་གྱི་རྒྱ་ཡིག་དྲ་ཚིགས་ཡིན་པ་རེད།
“བོད་གསུམ་པའི་ལོ་རྒྱུས།” ཞེས་པའི་གོ་དོན་ནི། ཕྱི་ལོ་ ༡༩༥༩ ལོའི་གོང་གི་བོད་འདི་རྒྱ་ནག་གཞུང་གིས་འཇིགས་སུ་རུང་བ་ཞིག་ལ་འགྲེལ་བརྗོད་ཀྱིས་ [བོད་རྙིང་པ།] ཞེས་རྗོད་ཀྱིན་ཡོད་པ་དང་། རྒྱ་ནག་གཞུང་གིས་བཙན་བཟུང་གིས་གསར་བརྗེ་ཟེར་བ་བྱས་པའི་རྗེས་ཀྱི་བོད་ལ་[བོད་གསར་པ།]ཞེས་རྗོད་ཀྱིན་ཡོད། དེ་བཞིན། རྒྱ་གར་དྷ་རམ་ས་ལ་བརྒྱུད་དེ་འཛམ་གླིང་ཕྱོགས་སུ་བསྐྱོད་པའི་བོད་ལ [བོད་གསུམ་པ།] ཞེས་འགྲེལ་བརྗོད་བྱས་འདུག བོད་མིའི་ངོ་བོ་ངོ་མ་མཚོན་པའི་བོད་ཀྱི་ཆོས་དང་། རིག་གཞུང་སྲུང་སྐྱོབ་བྱེད་ས་གཙོ་བོ་ནི་བཞུགས་སྒར་དྷ་རམ་ས་ལ་ཡིན་པར་ངོས་འཛིན་བྱས་འདུག


c: text/html

text:
གསར་འགོད་པས་འབྲེལ་ཡོད་སྡེ་ཚན་ནས་ཤེས་རྟོགས་བྱས་པར། བོད་རང་སྐྱོང་ལྗོངས་ཀྱིས་2015ལོ་ནས་བཟུང་རེས་སྐོར་གསར་པའི་རྨོ་བསྐྱུར་ནགས་གསོ་དང་རྩྭ་གསོའི་འདུ་འགོད་ལག་བསྟར་བྱས་ཏེ་མིག་སྔའི་བར་མུའུ་ཁྲི་17ལེགས་གྲུབ་ཟིན་པ་དང་། བསྡོམས་རྩིས་བྱས་ན་མ་དངུལ་སྒོར་དུང་ཕྱུར་1.63དོན་འཁྱོལ་བྱས་པ་ལས། ཤིང་སོན་བཙུགས་ནས་ནགས་གསོར་སྒོར་དུང་ཕྱུར་0.63དང་སྲིད་ཇུས་ཁ་གསབ་མ་དངུལ་སྒོར་དུང་ཕྱུར་1ཟིན་ཏེ་དུད་ཚང་34975ཡི་ཞིང་འབྲོག་མང་ཚོགས་199298ལ་ཕན་པ་ཐོབ་པ་ལས། ཡིག་ཚགས་དང་གཱ་བཟོས་པའི་དུད་ཚང་དབུལ་པོ་13463གྱི་མི་65021ཡོད་པ་རེད།
ཤེས་རྟོགས་བྱུང་བར་གཞིགས་ན། འདུ་འགོད་དེ་ལྗོངས་ཡོངས་ཀྱི་གྲོང་ཁྱེར་དང་ས་ཁུལ་7གྱི་རྫོང་ཆུས་35རུ་ཁྱབ་པ་དང་། 《བོད་རང་སྐྱོང་ལྗོངས་ཀྱི་རེས་སྐོར་གསར་པའི་རྨོ་བསྐྱུར་ནགས་གསོ་དང་རྩྭ་གསོའི་འདུ་འགོད་ཀྱི་ལག་བསྟར་ཇུས་གཞི(2017ལོ་ནས་2020ལོའི་བར)》ཀྱི་བླང་བྱ་གཞིར་བཟུང་། བོད་ལྗོངས་ཀྱིས་ས་ཁུལ་དབུལ་པོ་གཙོ་བོའི་ཏུའུ་15ཡན་གྱི་གྱེན་ཐུར་རྨོ་ཞིང་དང་བྱེ་འགྱུར་ཚབས་ཆེ་བའི་རྨོ་ཞིང་ལ་རྨོ་བསྐྱུར་ནགས་གསོ་དང་རྩྭ་གསོའི་གཞི་ཁྱོན་མུ་མཐུད་ཆེ་རུ་གཏོང་རྒྱུ་དང་འབྲེལ། 2018ལོ་ནས་2019ལོའི་བར་རེས་སྐོར་གསར་པའི་རྨོ་བསྐྱུར་ནགས་གསོ་དང་རྩྭ་གསོའི་ལས་འགན་མུའུ་ཁྲི་15.536མང་དུ་གཏོང་རྒྱུ་ཡིན་པ་རེད།
རེས་སྐོར་གསར་པའི་རྨོ་བསྐྱུར་ནགས་གསོ་དང་རྩྭ་གསོའི་འདུ་འགོད་ལག་བསྟར་བྱས་པ་བརྒྱུད། རྩི་ཤིང་དང་སྔོ་ཁེབས་ཁྱབ་ཚད་ཆེ་རུ་སོང་ནས་བྱེ་རླུང་གི་གནོད་འཚེ་ཉུང་དུ་ཕྱིན་པ་མ་ཟད། ཞིང་འབྲོག་པའི་འབབ་འཕར་གྱི་ཐབས་ལམ་རྒྱ་ཆེར་སོང་བ་དང་སྣོད་བཅུད་སྲུང་སྐྱོང་གི་འཛུགས་སྐྲུན་ལ་ཞུགས་པའི་རྒྱ་ཆེའི་མང་ཚོགས་ཀྱི་ཧུར་བརྩོན་རང་བཞིན་ཡང་ཆེ་རུ་ཕྱིན་ནས་སྣོད་བཅུད་སྔོ་འགྱུར་དང་ཞིང་འབྲོག་པའི་འབབ་འཕར་གྱི“གཉིས་ཁེའི”རྣམ་པ་བཏོད་ཁར། “ཞིང་པར་ཕན་པ་ཐོབ་རྒྱུ་དང་། སྣོད་བཅུད་ལ་སྲུང་སྐྱོང་ཐུབ་རྒྱུ། ནགས་ལས་འཕེལ་རྒྱས་ཆེན་པོ་འགྲོ་རྒྱུ”བཅས་ཀྱི་དམིགས་ཚད་མངོན་འགྱུར་བྱུང་སྟེ། རང་ལྗོངས་ཀྱི་ནགས་ལས་དང་གྲོང་གསེབ་དཔལ་འབྱོར་འཕེལ་རྒྱས་ཀྱི་གསོན་ཤུགས་ཆེ་རུ་ཕྱིན་ཡོད་པ་རེད།

robotstxt: allowed

filter: keep


text:
གླེང་བཞི་བཤད་པ།
བད་ཀན་སྨུག་པོའི་ནད་ནི་ནད་ཐོག་ལག་ལེན་ཁྲོད་དུ་ཧ་ཅང་བའི་ནད་རིགས་ཤིག་ཡིན་ལ་དེ་ཉིད་གཙོ་བོ་ཕོ་མཆིན་གྱི་ནད་ཅིག་ཡིན་ལ་དེ་ཡང་རྐྱེན་གྱིས་དབང་གིས་སྨུག་པོ་ཚ་རྐྱེན་དང་གྲང་རྐྱེན་གཉིས་སུ་བཤད་པ་ལས་དང་པོ་སྨུག་པོ་ཚ་རྐྱེན་ནི་འགྲམས་ཚད་ཀྱི་ལྷག་མ་དང་མཚོན་ཁྲག་ལུས་པ་དེ་གཉིས་མཆིན་པར་བབས་པ་འམ་ཡང་ན་ཚ་སྐྱུར་རིགས་བསྟེན་དྲགས་ནས་མཆིན་ཁྲག་རྒྱས་ནས་ཕོ་བ་ལྷུང་ནས་བད་ཀན་གྱི་ནད་འདྲེས་པ་དང་དེ་ཉིད་རྒྱུ་མ་ལ་ལྷུང་ནས་མཁྲིས་ནད་ལ་འདྲེས་པ་དང་དེ་ཉིད་ལོང་དུ་ལྷུང་ནས་ལོང་ནད་དང་འདྲེས་པ་སྟེ་སྨུག་ཡས་བབས་ཀྱི་ནད་དང་ཡང་གྲང་རྐྱེན་འཇུ་དཀའ་བ་དང་གྱོང་པོ། མ་ཚོས་པ། ཁེངས་པོ་ལ་སོགས་པ་བསྟེན་དྲགས་པས་མེ་དྲོད་རྣམ་གསུམ་གྱི་བྱེད་ལས་ཉམས་ནས་སྙིགས་མ་མ་ཞུ་བའི་ནད་མ་ཞུ་བེ་སྣབས་ཏེ་གྲང་བའི་ནད་བྱུང་བ་དང་དེ་ཉིད་དུས་ཐོག་ཏུ་མ་བཅོས་པར་རྙིང་ནས་དྭངས་སྙིགས་འདྲེས་ནས་མཆིན་པའི་རྩ་ལམ་བརྒྱུད་མཐར་དྭངས་མ་མ་ཞུ་བའི་ཚ་བའི་ནད་དུ་གྱུར་བ་དང་དེ་ཡང་དུས་ལྟར་མ་བཅོས་པར་རྙིང་ནས་མཆིན་པར་ངན་ཁྲག་རྒྱས་ནས་སླར་ཡང་ཕོ་བ་ལུད་ནས་བད་ཀན་གྱི་ནད་དང་འདྲེས་པ་དང་དེ་ཉིད་རྒྱུ་མ་ལ་ལྷུང་ནས་མཁྲིས་བ་ནད་དང་འདྲེས་བ་དང་དེ་ཉིད་ལོང་དུ་ལྷུང་བས་རླུང་དང་བསྡོངས་བ་སྟེ་སྨུག་པོ་མས་ཆགས་ཀྱི་ནད་དང་གནས་ཀྱི་དབང་གིས་སྨུག་པོ་རང་གནས་ཀྱི་དབྱེ་བ་བཞི་དང་དུས་དབང་གིས་སྨུག་པོ་ཚ་བ་དང་སྨུག་པོ་འཐབ་པ། སྨུག་པ་གྲང་བ་གསུམ་དུ་བཤད་པ་དང་སྨུག་པོ་བྱེར་བའི་ནད་ལ་ཕྱི་ནང་གཉིས་ལས་དང་པོ་ཕྱི་ཤ་པགས་ལ་བྱེར་བ་དང་རྩ་ལ་བྱེར་བ། ཚིགས་མཁར་ལ་བྱེར་བ་སྟེ་ལྔ་དང་ནང་བྱེར་ལའང་ཡར་གྱི་མགོ་ལ་བྱེར་བ་དང་གཉེན་པའི་སྲོག་རྩ་ལ་བྱེར་བ། འཁོར་རྒྱུག་ཁྲག་ལ་བྱེར་བ་གསུམ་དང་ནང་དོན་གྱི་སྙིང་ལ་བྱེར་བ་དང་གློ་བ་ལ་བྱེར་བ། མཆེར་བ་ལ་བྱེར་བ། མཁལ་མ་ལ་བྱེར་བ་བཞི་དང་སྣོད་བསམ་སེའུ་ལ་བྱེར་བ་གཅིག་བཅས་སྨུག་པོ་རྣམ་འགྱུར་བཅུ་གསུམ་དུ་བཤད་ལ། སྨུག་པོ་རིགས་ཀྱི་དབྱེ་ན་སྨུག་པོ་བྱེར་བ་དང་རྒྱས་བ། འགྱིངས་བ། འདྲིལ་བ་བཅས་བཞི་དང་དེ་ལས་སྨུག་པོ་རྒྱས་པ་ལ་བརྡོལ་མ་བརྡོལ་གཉིས་དང་འགྱིངས་ལ་གབ་མ་གབ་གཉིས། འདྲིལ་བ་ལ་གསར་རྙིང་གཉིས་སུ་དབྱེ་བ་སྟེ་སྨུག་པོ་ནད་ཀྱི་དབྱེ་བ་དབྱེ་སྟངས་མང་པོ་ཡོད་པ་དེ་དག་ཀྱང་མདོར་བསྡུས་ནས་བཤད་ན་རྒྱུ་ཡི་དབང་གིས་སྨུག་པོ་བད་ཀན་བད་ཀན་དང་བསྡོངས་པ་དང་མཁྲིས་པ་དང་བསྡོངས་པ། ཁྲག་དང་བསྡོངས་བ། རླུང་དང་བསྡོངས་བ་སྟེ་རྒྱུ་ཡི་སྒོ་ནས་བཞི་དང་རྐྱེན་གྱིས་དབང་གིས་ཚ་རྐྱེན་དང་གྲང་རྐྱེན་གཉིས་གཉིས་སུ་དབྱེ་བ་དང་དེ་ཉིད་གནས་ས་ནི་ཕོ་བ་དང་མཆིན་པ། རྒྱུ་མ། ལོང་བཞི་ཡིན་པས་ཕོ་ནད་དང་མཆིན་ནད། རྒྱུ་ནད། ལོང་ནད་སོགས་ལ་ཧ་ཅང་འཁྲུལ་ཆེ་བ་དང་ཁྱད་པར་དུ་སྲོག་རྩ་ནི་སྨུག་པོའི་ནད་ཀྱི་རྫོང་ལྟ་བུ་ཡིན་པས་རྩ་དཀར་གྱི་ནད་དང་འཁྲུལ་ཉེན་ཞིང་ཁྲག་ནི་སྨུག་པོའི་ནད་ཀྱི་རྟ་ལྟ་བུ་ཡིན་ཕྱིར་ཁྲག་ནད་ལ་འཁྲུལ་ཉེན་ཆེ་བ་དང་ཚིགས་པ་ནི་སྨུག་པོ་ནད་ཀྱི་མཁར་ལྟ་བུ་ཡིན་ཕྱིར་དྲེག་གྲུམ་གྱི་ནད་དང་ནོར་ཉེན་ཆེ་བ་དང་ཡར་ལ་མགོ་ལ་བྱེར་ན་མགོ་ནད་དང་དོན་སྣོད་ལ་བྱེར་ན་དོན་སྣོད་ཀྱི་ནད་རྟགས་དང་འཁྲུལ་ཉེན་ཆེ་བ་དང་། ཁོང་ནད་ཕལ་ཆེལ་བ་བད་ཀན་སྨུག་པོའི་རྒྱུ་ཡིས་སྐྱེད་པ་ཡིན་ཕྱིར་སྨན་པ་གསོ་དཔྱད་ཀྱི་གནས་ལ་མི་མཁས་པ་རྣམས་ཀྱི་དུག་ནད་ལ་ངོས་འཛིན་པ་འང་མང་པོ་ཡོད་ལ་ཡང་ལ་ལས་ཚ་བ་བའི་ནད་དུ་འདོད་པ་དང་ལ་ལས་གྲང་བའི་ནད་ལ་འདོད་པ་པ་དང་ཡང་ལ་ལས་ས་བདག་གདོན་ནད་དུ་ངོས་འཛིན་པ་འང་ཡོད། དེ་ཕྱིར་བད་ཀན་སྨུག་པོ་ལ་ནམ་བྱ་ར་སྒྲིམ་དགོས་པ་ཞིག་རེད། སྤྱིར་བཤད་ན་བད་ཀན་སྨུག་པོ་ནི་འདུས་པའི་ནད་ཅིག་ཡིན་པས་གཉེན་པོ་ཡང་བསིལ་དྲོད་སྙོམ་པོར་བསྟེན་དགོས་པ་དང་ས་དང་འདྲ་བར་གཉེན་པོ་སྨན་གྱི་ཁ་རུ་ལྕི་བ་དང་ནད་གནས་གཅིག་ཏུ་མི་འདུག་པར་ཡར་མར་སྣུར་ནས་འགྲོ་བ་སོགས་ཀྱི་རྐྱེན་གྱིས་སྨན་ལན་རེ་ལ་བསྟེན་པ་ཙམ་གྱིས་ཞི་བར་མི་འགྱུར་བར་ཡང་དང་བསྐྱར་དུ་ཞིབ་གཤེར་དང་སྨན་བཅོས་བྱ་རྒྱུ་ཧ་ཅང་གལ་ཆེ་བ་དང་ལུས་ཟུངས་མ་གསོས་བར་སྨན་དཔྱད་བསྟུད་དྲགས་ན་གསེར་ལ་གཡའ་ཆགས་པ་རྡོ་ལ་བརྡར་ན་གསེར་གཡའ་གཉིས་དུས་གཅིག་ཏུ་ཟད་པ་ལྟར་ནད་ཟད་པ་དང་ལྷན་ཅིག་ཏུ་ལུས་ཟུངས་ཀྱང་ཟད་འགྲོ་ཕྱིར་ནད་སྟོབས་ཅུང་ཟད་མར་བྲི་པ་ཆབས་ཅིག་ཏུ་གསར་བཅུད་ཟས་གྱིས་ལུས་ཟུངས་གསོ་ཞོར་སྨན་བཅོས་བྱེད་དགོས་པ་དང་ཐ་མ་ནད་དེ་སླར་མི་བཟློག་བར་ཞི་རྗེས་གཅོད་ཐབས་ལ་བཤལ་སྨན་གཏོང་བ་དང་ཕྱེ་མ་རིགས་ཀྱི་སྨན་གྱིས་སྦྱོང་གཏོང་བ་དང་། སྲོག་རྩ་ཕོ་ལོང་མཆིན་གསང་ལ་སོགས་པ་མེ་ཡིས་གདམས་དགོས་པ་དང་ཟས་རུལ་སྐྱུར་དང་ཁ་ཚའི་རིགས་དང་འཇུ་དཀའ་བ་ལ་སོགས་པ་ལོ་ཟླའི་བར་དུ་གཟབ་པར་བྱས་ན་སྨུག་པོ་སངས་དྲགས་ཡོང་བ་སྨན་རྒྱལ་གཡུ་ཐོག་མགོན་པོས་གསུངས་ཡོད། དེ་ལྟ་བུའི་བད་ཀན་སྨུག་པོའི་ནད་འདི་ལ་རྒྱུ་ཡི་དབྱེ་བ་དང་རྐྱེན་གྱིས་དབྱེ་བ། དུས་ཀྱི་དབྱེ་བ། གནས་ཀྱི་དབྱེ་བ། རིགས་ཀྱི་དབྱེ་བ་ལ་ལ་སོགས་པ་མང་པོ་ཡོད་པས་ན་སྨན་སྣ་གཅིག་བསྟེན་པ་ཙམ་གྱིས་དྲགས་ཏུ་མི་འགྲོ་བ་དང་ལྷག་པར་དུ་ནད་བད་ཀན་ཁྲག་མཁྲིས་རླུང་ལ་སོགས་པ་འདུས་ནས་ཡོད་ཕྱིར་ནད་གཞི་འགྱུར་སླ་ཞིང་གནད་ཐོག་ཏུ་འཁེལ་དཀའ་བས་འདིར་སྨུག་པོ་ནད་ཅེས་ཆེད་དུ་དགར་ནས་དཔྱད་པ་བགྱི་བ་གཤམ་གསལ་ལྟར་རོ། །
དང་པོ། སྨུག་པོ་ནད་ཀྱི་གོ་དོན་བཤད་པ།
དེ་ཡང་རང་རེའི་བོད་ལུགས་གསོ་བ་རིག་པ་ལས་འདུས་པའི་ནད་ལ་རང་བཞིན་རྒྱུ་ཡི་སྒོ་ནས་འདུས་པ་དང་བྱུང་ཚུལ་དུས་ཀྱི་སྒོ་ནས་འདུས་པ། འདུ་བ་འཁྲུགས་པའི་སྒོ་ནས་འདུས་བ་སྟེ་འདུས་ནད་ལ་དབྱེ་བ་གསུམ་དུ་བཤད་ཡོད་ལ། གཉིས་པ་ནི་མ་སྨིན་ཚ་བ་དང་གསུམ་པ་ནི་དུག་ནད་དང་དང་པོ་ནི་བད་ཀན་སྨུག་པོ་ཡིན་ལ་བད་ཀན་སྨུག་པོ་ནི་རང་བཞིན་རྒྱུ་ཡི་སྒོ་ནས་བསྟན་པའི་འདུས་ནད་ཀྱི་ཁོངས་སུ་གཏོགས་པ་དང་དེ་ཡང་བད་ཀན་སྨུག་པོ་ལ་རྒྱུ་བད་ཀན་དང་མཁྲིས་པ། རླུང་། ཁྲག་བཞི་བོ་འདུས་ནས་ཡོད་ལ། དེ་ལ་སྨུག་པོ་ནད་ཅེས་འདོགས་དགོས་དོན་ནི་སྨུག་པོ་ལ་བད་ཀན་གྱི་རང་མདོག་དཀར་བ་དང་མཁྲིས་བའི་རང་མདོག་སེར་བ། རླུང་གི་རང་མདོག་སྔོ་བ་དང་ཁྲག་གི་རང་མདོག་དམར་བ་སྟེ་དཀར་སེར་སྔོ་དམར་གྱི་མདོག་ཡོངས་སུ་ཚང་བ་འམ་དེ་དག་འདྲེས་ནས་ཡོད་ཕྱིར་སྨུག་པོ་ཞེས་རང་མདོག་ལ་བལྟོས་བཞག་པ་ཡིན་ནོ། །
གཉིས་པ། སྨུག་པོ་ནད་ཀྱི་རྒྱུ་བཤད་པ།
རང་རེའི་བོད་ལུགས་གསོ་རིག་ལས་ནད་རིགས་མི་གཅིག་པ་རེ་ལ་རྒྱུ་རེ་ཡོད་པ་ཡིན་ལ་དེ་ཡང་སྨུག་པོ་ནད་ཀྱི་རྒྱུ་ནི་བད་ཀན་དང་ཁྲག་དང་མཁྲིས་བ། རླུང་བཅས་བཞི་བོ་ཡིན་ལ་རྒྱུད་ལས་རྒྱུ་ནི་བད་ཀན་ཁྲག་མཁྲིས་རླུང་དང་བཞི། ། ནད་ཀུན་འདུས་ཕྱིར་འདུས་ནད་རྟགས་བཅོས་དཀའ། ། ཞེས་གསུངས་ཡོད་དོ། །
གསུམ་པ། སྨུག་པོ་ནད་ཀྱི་རྐྱེན་བཤད་པ།
དེ་ཡང་གསོ་རིག་རྒྱུད་བཞི་ལས་དེ་ལ་སྐྱེད་པའི་རྐྱེན་ནི་ཚ་གྲང་གཉིས། ། ཞེས་གསུང་བ་ལྟར་སྨུག་པོ་ནད་ཀྱི་རྐྱེན་གྱི་དབྱེ་བ་ལ་ཚ་རྐྱེན་དང་གྲང་རྐྱེན་གཉིས་སུ་བཤད་པ་ལས་ཚ་རྐྱེན་ནི་འགྲམས་ཚད་ཀྱི་ལྷག་མ་དང་མཚོན་ཁྲག་ལུས་པ་དེ་གཉིས་མཆིན་པའི་སྟེང་དུ་ལྷུང་པའམ་ཡང་ན་ཚ་སྐྱུར་ཀྱི་ཟས་བསྟེན་དྲགས་ནས་ངན་ཁྲག་རྒྱས་པ་དེ་དག་ཟུངས་སུ་འགྱུར་མ་འདོད་པར་མཆིན་པའི་གནས་སུ་མ་སྡད་པར་ཕོ་བ་བབས་པས་བད་ཀན་གྱི་ནད་དང་འདྲེས་མཐར་ཁྲག་བད་ཀན་རུལ་ནས་རྒྱུ་མ་ལ་ལྷུང་ནས་མཁྲིས་པ་དང་འདྲེས་པའི་ཁ་དོག་དུད་ཁུར་འགྱུར་བ་དང་དེ་ཉིད་ལོང་གི་གནས་སུ་འཕྱུགས་པས་རླུང་ནད་དང་བསྡོངས་པ་ལ་གསོ་རིག་གི་གཞུང་དུ་སྨུག་པོ་ཡས་བབས་ཞེས་སུ་བརྗོད་པ་དང་གྲང་རྐྱེན་ནི་འཇུ་དཀའ་བ་དང་མི་འཕྲོད་པའི་ཟས་རིགས་བསྟེན་པས་ཕོ་བ་ལ་མ་ཞུ་ནད་བྱུང་བ་དང་དེ་ཡིས་བེ་སྣབས་མང་དུ་འཕེལ་ནས་མེ་ཉམས་རླུང་དང་འཇུ་བྱེད་ཀྱི་མཐུ་ཉམས་པས་དྭངས་སྙིགས་ཀྱི་དབྱེ་བ་མ་ཕྱེད་པར་མཆིན་པའི་གནས་སུ་ཤོར་ནས་ཟུངས་སུ་མ་གྱུར་བར་ཁྲག་ངན་མཆིན་པ་ལ་རྒྱས་པ་དང་དེ་ཡི་ཁ་ལུད་གོང་ལྟར་ཕོ་རྒྱུ་ལོང་གསུམ་དུ་ལྷུང་བ་དེ་མ་ཞུ་བའི་རྒྱུ་བྱས་པའི་བད་ཀན་གྲང་ཤས་ཆེ་བ་སྟེ་སྨུག་པོ་གབ་ཡོད་པའི་ཕྱིར་ཝ་ལྟར་གཞའ་བར་བྱེད་པ་སྟེ་གཉེན་པོ་ནད་སྟེང་དུ་འགྲོ་དཀའ་བ་ཡིན། དེ་ལ་གསོ་རིག་གི་གཞུང་དུ་སྨུག་པོ་མས་ཆགས་ཞེས་ཟེར་བ་དང་སྨུག་པོ་ནད་བསྡུས་ན་མཆིན་ནད་ཕོ་བར་ལྷུང་བ་དང་ཕོ་ནད་མཆིན་པ་ལ་ཤོར་ནས་སླར་ཁ་ལུད་ཕོ་བ་བབས་པ་འདི་གཉིས་ཡིན་ལ་སྨན་བཅོས་བྱེད་དུས་ཀྱང་ཚ་གྲང་གི་རྐྱེན་འདི་གཉིས་ལ་དཔག་ནས་གཉེན་སྨན་པོ་ཡང་བསིལ་དྲོད་གཉིས་སུ་གཙོ་བོར་བཟུང་རྒྱུ་དེ་ཤིན་ཏུ་གལ་ཆེ་ལ་ཧ་ཅང་གནད་འགག་ཅིག་ཀྱང་ཡིན་པར་འདོད། དེ་ལྟར་མ་བྱས་པར་སྨུག་པོ་ཚ་རྐྱེན་ལྟ་བུར་ལ་གཉེན་པོ་སྨན་ཡང་དྲོད་བ་བསྟེན་ཚེ་ནད་པའི་སྐྱོབ་པ་ཕར་ཞོག་ཐ་ན་སྲོག་གཅོད་པའི་གཤེད་མར་འགྱུར་བའང་གདོན་མི་ཟ། དེ་བས་སྨུག་པོ་ནད་ཀྱི་རྐྱེན་གཉིས་རྟོགས་རྒྱུ་ནི་ཤིན་ཏུ་གལ་ཆེའོ། །
བཞི་བ། སྨུག་པོ་ནད་ཀྱི་གནས་ཀྱི་དབྱེ་བ་བཤད་པ།
དེ་ཡང་རང་རེའི་གསོ་རིག་ལས་ནད་དབྱེ་བ་ཀྱི་དབྱེ་བ་ལ་གཙོ་བོར་རིགས་དང་གནས་གཉིས་སུ་བཤད་པ་དང་དེ་ལས་དང་པོ་རིགས་ཅེས་པ་ནི་རླུང་ནད་གསོ་བའི་སྐབས་སུ་རིགས་ནི་གཞན་རྒྱུད་ལོག་པའི་ལས་ཞུགས་པ། ། ཞེས་བཤད་ཡོད་པ་དང་གནས་ནི་རླུང་ནད་གསོ་བའི་སྐབས་སུ་གནས་ནི་རང་རྒྱུད་གནོད་བྱ་ལ་ཞུགས་པ། ། ཞེས་གསུངས་བ་ལྟར་ནད་གཞི་རླུང་མཁྲིས་བད་གསུམ་ལ་སོགས་པ་ལ་རང་རང་གི་སྡོད་སའི་གནས་ཅིག་ཡོད་ལ་དེ་དག་རང་རང་གི་སྡོད་སའི་གནས་ལས་མ་སྡད་པར་གཞན་གྱི་སྡོད་གནས་སུ་ཕྱིན་ནས་ཉེས་པ་ཕན་ཚུན་འཐབ་པ་སྟེ་རྩ་རྒྱུད་ལས་རླུང་ནི་དཔྱིད་རྐེད་ལ་བརྟེན་སྨད་ན་གནས། ། མཁྲིས་པ་མཆིན་མཁྲིས་ལ་བརྟེན་བར་ན། ། བད་ཀན་ཀླད་པ་ལ་བརྟེན་སྟོད་ལ་གནས། ། ཞེས་རླུང་མཁྲིས་བད་ཀན་གསུམ་པོའི་རང་རང་གི་ཐ་མལ་གནས་ས་བཤད་ཡོད་ལ་འཕེལ་འགྲུབ་ནད་ལས་དེ་ལྟར་ཞུགས་ནས་གང་དུ་བརྟེན་པའི་གནས། ། རུས་པའི་མིག་དང་རེག་བྱ་རྣ་བ་རླུང་། ། མཁྲིས་གནས་ལྟེ་བ་ཕོ་བ་ཁྲག་དང་རྔུལ། ། བད་ཀན་བྲང་དང་མགུལ་བ་གློ་མགོ། ། ཞེས་དང་རླུང་ནད་གསོ་བའི་སྐབས་སུ་པགས་གྲམ་ཤ་རྒྱས་པ་དང་རུས་ལ་ཞེན་དང་དོན་བབས་སྣོད་དུ་ལྷུང་། ། ཞེས་རླུང་མཁྲིས་བད་གསུམ་གྱི་ཐ་མལ་གནས་དང་རྣམ་འགྱུར་གྱི་འབྱུང་ས་སོགས་གསལ་བོར་གསུངས་ནས་རླུང་ནད་ལ་གནས་ཀྱི་གནས་ཀྱི་དབྱེ་བ་ཉེར་བརྒྱད་དང་མཁྲིས་ནད་ལ་བཅུ་དགུ། བད་ཀན་ལ་ཉི་ཤུ་སོགས་བཤད་ཡོད་པ་རེད།
དེ་གསུམ་རང་རང་གི་གནས་ནས་མ་སྡད་པར་གཞན་བད་ཀན་གྱི་གནས་སུ་ཕྱིན་པའམ་ཡང་ན་རླུང་དང་མཁྲིས་པའི་གནས་སུ་ཞུགས་པ་སྟེ་ཉེས་པ་རྣམས་ཕན་ཚུན་འཐབ་པ་འམ་ཡང་ན་ཕན་ཚུན་འཁྲིགས་ཏེ་རླུང་གནས་མཁྲིས་པས་བླངས། མཁྲིས་གནས་བད་ཀན་གྱིས་འཕྲོག་པ་དང་མཁྲིས་བས་བད་ཀན་དང་རླུང་གཉིས་ཀྱི་གནས་འཕྲོག་པའམ་བད་ཀན་ནད་གྱིས་རླུང་དང་མཁྲིས་བ་གཉིས་ཀྱི་གནས་ས་འཕྲོག་ནས་རླུང་མཁྲིས་བད་གསུམ་པོ་ཕན་ཚུན་འཐབ་ནས་ཉེས་པ་རྣམས་གསུམ་པོ་ལས་རེ་འགའ་ཟད་རེ་འགའ་འཕེལ། རེ་འགའ་འཁྲུག་པར་གྱུར་ནས་དེ་དག་རང་རང་ལ་རྒྱུན་ལྡན་གྱི་བྱེད་ལས་ཞིག་ཡོད་པ་དེ་ཉེས་པ་གཞན་གྱིས་བླངས་ནས་བྱེད་ལས་ལོག་པའི་ལས་བྱས་པ་ལ་གཞན་རྒྱུད་ཅེས་བརྗོད་པ་དང་རང་རྒྱུད་ཅེས་པ་ནི་རླུང་མཁྲིས་བད་གསུམ་པོའི་རང་རང་གི་གནས་སུ་ཉེས་པ་གཞན་མ་ཞུགས་པར་ཉེས་པ་རིགས་མཚུངས་བ་གཅིག་ནང་ཕན་ཚུན་ལ་འཐབ་ནས་ཉེས་པ་རང་རང་གི་བྱེད་ལས་ལོག་པའི་ལས་བྱས་པ་སྟེ་ཉེས་པའི་ནད་རྐྱང་བ་ལ་ཟེར་པ་དང་གནས་ཞེས་པ་ནི་རྒྱུད་བཞི་ཡི་ཉེས་གསུམ་གསོ་སྐབས་སུ་གནས་ནི་རང་རྒྱུད་ལ་གནོད་ལ་ཞུགས་པ། ། ཞེས་གསུང་བ་ལྟར་ནད་རླུང་མཁྲིས་བད་གསུམ་པོ་རང་རང་གི་གནས་ལ་ཉེས་པ་གཞན་མ་ཞུགས་པར་ཉེས་པ་རིགས་མཚུངས་བ་གཅིག་གམ་ཉེས་པ་རྐྱང་བ་གཅིག་ཁོ་ན་ནང་ཕན་ཚུན་འཁྲིགས་ཏེ་རང་རང་གི་བྱེད་ལས་ལོག་པའི་ལས་བྱས་པ་སྟེ་དཔེར་ན་རླུང་ནི་དཔྱི་རྐེད་ལ་བརྟེན་ནས་གཙོ་བོར་ལུས་སྨད་ལ་གནས་པ་དང་དེ་ཡིས་ལས་དབུགས་འབྱུན་རྔུབ་དང་ལུས་ཀྱི་འགུལ་སྐྱོད། མིག་འབྱེད་འཛུམ། སྙིང་འཕར་ལྡིང་། ཟས་མིད་པ་ལ་སོགས་པའི་རྒྱུན་ལྡན་གྱི་ལས་བྱེད་ཞིག་བྱེད་བཞིན་ཡོད་པ་དེར་རྐྱེན་དབང་གིས་ནད་འགྱུར་བྱུང་ནས་དེའི་བྱེད་ལས་ཚུལ་བཞིན་དུ་ཐོན་མ་ཐུབ་པར་ལུས་དང་སྙིང་མིག་ལ་སོགས་པའི་བྱེད་ལས་ལ་བཀག་འགོག་བྱེད་པ་ལྟ་བུ་ལ་ཟེར་བ་དང་གཞན་རྒྱུད་ལོག་པའི་ལས་བྱེད་པ་ཟེར་པ་ནི་ཉེས་པ་རྐྱང་བ་ཞིག་ཉེས་པ་གཞན་གྱི་གནས་སུ་སོང་ནས་དེ་གོ་གནས་འཕྲོག་པའམ་ཡང་ཉེས་རྐྱང་བ་ཞིག་གིས་ཉེས་པ་གཞན་དག་གི་གནས་བླངས་པ་འམ་ཕན་ཚུན་འཁྲུག་པ་སྟེ་དཔེར་ན་རླུང་ནད་དེ་བད་མཁྲིས་གཉིས་ཀྱི་གནས་སུ་ཞུགས་ནས་མཁྲིས་པ་དང་བད་ཀན་གཉིས་ཀྱི་བྱེད་ལས་ལ་བཀག་འགོག་བྱེད་པའམ་ཡང་ན་དེ་དག་གསུམ་པོར་ཕན་ཚུན་འཁྲུགས་ནས་རང་རང་གི་བྱེད་ལས་ལོག་པའི་ལས་བྱས་པ་རླུང་ནད་བརླ་རེངས་ལྟ་བུ་ལ་ཟེར་བ་དང་དེ་གཉིས་ཀྱི་ཁྱད་པར་ནི་རང་རྒྱུད་ཅན་ནི་ཉེས་པ་གཅིག་ནང་ཕན་ཚུན་འཐབ་པ་དང་གཞན་རྒྱུད་ཅན་ནི་ཉེས་པ་གཉིས་སམ་ཡང་ན་གསུམ་འཐབ་པ་ཟེར་བ་དང་ཉེས་པ་གཅིག་ནང་ཕན་ཚུན་འཐབ་པ་ཞེས་པ་ནི་རླུང་ཕན་ཚུན་ནང་འཐབ་བྱས་པ་དང་མཁྲིས་པ་ཕན་ཚུན་ནང་འཐབ་བྱས་པ། བད་ཀན་ཕན་ཚུན་ནང་འཐབ་བྱས་པ་སྟེ་དཔེར་ན་རླུང་ནད་གནས་ཀྱི་གནས་ཀྱི་དབྱེ་བ་ཉེར་བརྒྱད་དང་མཁྲིས་ནད་གནས་ཀྱི་དབྱེ་བ་བཅུ་དགུ། བད་ཀན་གནས་ཀྱི་དབྱེ་བ་ཉི་ཤུ་ལྟ་བུ་སྟེ་རྐྱང་བའི་ནད་ལ་ཟེར་བ་དང་ཉེས་པ་གཉིས་སམ་གསུམ་འཐབ་པ་ཞེས་པ་ནི་རླུང་དང་མཁྲིས་པ་འཐབ་པའམ་ཡང་ན་བད་ཀན་དང་མཁྲིས་པ་གཉིས་འཐབ་པ་ཡང་ན་རླུང་མཁྲིས་བད་གསུམ་པོ་ཕན་ཚུན་འཐབ་རེས་བྱེད་པ་ལྟ་བུའི་རྐྱང་བའི་ནད་མ་ཡིན་པར་ལྡན་པའམ་འདུས་བའི་ནད་ཡོད་ཚད་ལ་ཟེར་བ་ཡིན་ཏེ་ཚ་བ་གསོ་བའི་སྐབས་སུ་རང་རྒྱུད་རྐྱང་བའི་ནད་རྣམས་རང་རྟགས་སྟོན། ། གཞན་རྒྱུད་ལྡན་ཚད་འདུས་འདྲེས་ལས་ཤེས། ། ཞེས་གསུང་ཡོད་ལ། དེ་བཞིན་དུ་སྨུག་པོ་གནས་ཀྱི་དབྱེ་བ་ལ་རང་གནས་དང་གཞན་གནས་གཉིས་སུ་བཤད་པ་ལས་དང་པོ་སྨུག་པོ་རང་གནས་ཀྱི་དབྱེ་བ་ལ་ཕོ་མཆིན་རྒྱུ་ལོང་བཞི་རུ་བཤད་པ་དང་ཕོ་མཆིན་རྒྱུ་ལོང་བཞི་པོ་སྨུག་པོ་རང་གནས་འཇོག་དགོས་དོན་ནི་བད་ཀན་སྨུག་པོ་ཐོག་མ་འབྱུང་ས་ནི་ཕོ་བ་དང་མཆིན་པ། རྒྱུ་མ། ལོང་ག་བཞི་བོའི་གནས་རུང་ཡིན་ཕྱིར་ཕོ་མཆིན་རྒྱུ་ལོང་བཞི་ལ་སྨུག་པོ་རང་གནས་བཞི་འམ་ཡང་ན་ཡང་པོ་སྨུག་པོ་རྐྱང་བ་བཞི་ཡང་ཟེར། སྨུག་པོ་རྐྱང་བའི་དེ་ཉིད་རང་གནས་ཕོ་མཆིན་རྒྱུ་ལོང་བཞི་བོའི་གང་རུང་ལས་གཞན་མགོ་སྙིང་གློ་མཆེར་མཁལ་ལྔ་དང་བསམ་སེའུ་ཤ་པགས་རྩ་ཚིགས་མཁར་ལ་སོགས་པ་ལ་བྱེར་བ་ལ་སྨུག་པོ་གཞན་གནས་ཞེས་བཤད་ལ་ཡང་སྐབས་ལ་ལར་འདི་ལ་སྨུག་པོ་རྣམ་འགྱུར་བཅུ་གསུམ་ཡང་ཟེར་བ་ཡིན་ལ་འདིའི་སྐབས་སུ་སྨུག་པོ་རྐྱང་མ་ཡིན་པར་གནས་གང་ལ་བྱེར་ན་དེའི་ནད་ཀྱང་བྱུང་ཡོད་པ་རེད། སྨུག་པོ་རང་གནས་གཞན་གནས་གང་ཡིན་ཡང་སྨུག་པོ་གནོད་བྱ་ལ་ཞུགས་པས་སྨུག་པོ་གནས་ཀྱི་དབྱེ་བ་ཡིན་པ་ཤེས་པར་བྱའོ། །
ལྔ་བ། སྨུག་པོ་ནད་ཀྱི་དུས་ཀྱི་དབྱེ་བ་བཤད་པ།
སྨུག་པོ་ནད་ལ་རྒྱུ་ཡི་དབྱེ་བ་དང་རྐྱེན་གྱིས་དབྱེ་བ། རིགས་ཀྱི་དབྱེ་བ། གནས་ཀྱི་དབྱེ་བ་སོགས་མང་པོ་ཡོད་པ་ལས་རྒྱུ་རྐྱེན་གཉིས་ཀྱི་དབྱེ་བ་གོང་དུ་ཅུང་ཙམ་བཤད་ཟིན་ནས་ད་ནི་སྨུག་པོ་ནད་ཀྱི་དུས་ཀྱི་དབྱེ་བ་བཤད་པར་བྱའོ། །
དེ་ཡང་སྨུག་པོ་ནད་ཀྱི་དུས་ཀྱི་དབྱེ་ལ་རྒྱུད་བཞི་ཡི་བད་ཀན་སྨུག་པོའི་སྐབས་སུ་སྨུག་པོ་དུས་གསུམ་དང་པོ་ཚ་བའི་དུས། ། བར་དུ་ཚ་གྲང་འཐབ་པའི་དུས་ཡིན་ཏེ། ། ཐ་མ་གྲང་བ་ལྷིང་ཆད་པ་གསུམ། ། ཞེས་གསུང་ལྟར་བད་ཀན་སྨུག་པོ་ནད་ཀྱི་དུས་ཀྱི་དབྱེ་བ་ལ་ཐོག་ཐ་བར་གསུམ་དུ་ཕྱེ་བ་དང་དང་པོ་སྨུག་པོ་ཚ་བའི་དུས་དང་བར་དུ་ཚ་གྲང་འཐབ་པའི་དུས། ཐ་མ་གྲང་ལྷིང་ཆད་པའི་དུས་བཅས་གསུམ་དུ་བཤད་པ་ལས་དང་པོ་སྨུག་པོ་ཚ་དུས་ནི་ཁྲག་མཁྲིས་ཚ་བ་རྒྱས་པའི་སྐབས་ལ་ཟེར་དང་བར་དུ་ཚ་གྲང་འཐབ་པ་ནི་ཁྲག་མཁྲིས་ཚ་བའི་མགོ་བད་རླུང་གྲང་བས་གཡོགས་ནས་ཚ་གྲང་གཉིས་ཀ་འཐབ་པའི་དུས་ལ་ཟེར་བ་དང་གྲང་བ་ལྷིང་ཆད་པའི་དུས་ནི་ཁྲག་མཁྲིས་ཚ་བའི་སྟོབས་དེ་བད་རླུང་གྲང་བས་ཡོངས་སུ་འཕྲོག་ནས་སྨུག་པོ་གྲང་བ་གྱུར་བའི་ནད་ལ་ཟེར་བ་ཡིན་ལ་བད་ཀན་སྨུག་པོ་ཐོག་མའི་སྐབས་སུ་ཚ་བའི་ནད་སྟོབས་ཤས་ཆེ་བ་དང་བར་དུ་ཚ་གྲང་འཐབ་པའི་སྐབས་སུ་ཚ་གྲང་གཉིས་ཀའི་ནད་སྟོབས་ཆ་མཚུངས་བ་ཡིན་ལ་ཐ་མ་གྲང་ལྷིང་ཆད་པའི་སྐབས་སུ་ཚ་བའི་ནད་སྟོབས་དེ་བད་རླུང་གྲང་བས་ཡོངས་སུ་བླངས་ནས་ནད་གཞི་གྲང་བ་གྱུར་ཡིན་ལ། དེ་ཡང་སྨུག་པོ་ནད་དེ་མཆིན་པ་ལ་གནས་པའི་སྐབས་སུ་སྨུག་པོ་ཚ་དང་ཕོ་བར་གནས་པའི་སྐབས་སུ་གྲང་བ་དང་རྒྱུ་མར་གནས་པའི་སྐབས་སུ་འཐབ་པ། ལོང་དུ་གནས་པའི་སྐབས་སུ་གྲང་བ་ལྷང་ཆད་པའི་དུས་ཞེས་བཤད་ན་ཕལ་ཆེར་འགྲིག་པར་སྙམ་ཡང་དཔྱད་པར་བྱའོ། །
དེ་ལྟར་སྨུག་པོ་ལ་དུས་གསུམ་དུ་དབྱེ་ནས་ཚ་བའི་སྐབས་ལ་སྨན་དཔྱད་ཀྱང་ཚ་བཅོས་གཙོ་བོར་འཛིན་དགོས་པ་དང་བར་དུ་ཚ་གྲང་འཐབ་བ་པའི་སྐབས་སུ་སྨན་དཔྱད་ཀྱང་ཚ་གྲང་སྤེལ་མ་ཡི་བཅོས་གཙོ་འཛིན་དགོས་པ་དང་། གྲང་བ་ལྷིང་ཆད་ཀྱི་དུས་སུ་སྨན་དཔྱད་ཀྱང་གྲང་བཅོས་གཙོ་བོར་འཛིན་པ་ལས་སྨུག་པོ་ནད་གཞི་ཡོད་ཚད་ལ་གྲུབ་རིལ་དང་བཙོ་ཟླ། ཟླ་ཤེལ་ཆེན་མོ་ལ་སོགས་པ་བསྟེན་ན་ནི་ཕན་མི་ཐོག་ལ། ཚ་བ་ལ་ཚ་བཅོས་དང་གྲང་བ་ལ་གྲང་བཅོས་དང་འཐབ་པ་ལ་གཉིས་ཀར་གཙུགས་ཆེན་དུ་འཛིན་རྒྱུ་དེ་ཧ་ཅང་གལ་ཆེ་བར་འདོད་ལ། དེང་སང་དུས་དབང་གིས་ཟས་རིགས་འདྲ་མིན་སྣ་ཚོགས་ཤིག་སྤྱི་ཚོགས་ཀྱི་ཁྲོམ་རའི་ཁྲོད་ག་སར་གང་དུ་ཡོད་པས་མི་རྣམས་ཀྱི་ཟས་རིགས་དེ་དག་གི་ཕན་གནོད་སོགས་མ་རྟོགས་པར་ཟ་རྐྱང་བྱས་པས་ཕོ་མཆིན་གྱི་ན་ཚ་འབྱུང་བ་ཅུང་མང་ཞིང་ཁྱད་པར་དུ་རྫས་འགྱུར་གྱིས་བཟོས་པའི་བསྙལ་ཟས་ཡི་རིགས་དང་སྐོམ་ཆུ་སྣ་མང་ཁྲོམ་རའི་ག་སར་གང་དུ་ཡོད་པ་དེ་དག་ཟ་འཐུང་དྲགས་པའི་རྐྱེན་གྱིས་སྨུག་པོའི་ན་ཚ་འབྱུང་བ་ཧ་ཅང་མང་བ་རེད། དེ་བས་སྨན་པ་དག་གིས་སྨུག་པོའི་དུས་དབྱེ་བ་དང་ཁྱད་པར་དུ་ཚ་གྲང་གི་རྐྱེན་གཉིས་པོ་སླད་མེད་པར་རྟོགས་པར་བྱ་རྒྱུ་ནི་ཤིན་ཏུ་གལ་ཆེ་ལ། སྨུག་པོ་རྣམ་འགྱུར་གྱི་ནད་དང་སྨུག་པོ་རིགས་གནས་ཀྱི་དབྱེ་བ་སོགས་ཞིབ་ཕྲ་མ་ཤེས་ན་སྨུག་པོར་སྨན་དཔྱད་ཀྱིས་བཅོས་ཀྱང་ཕན་བསྐྱེད་དཀའ་ཕྱིར་ཡང་དང་བསྐྱར་དུ་གཞུང་ལ་ལྟ་བ་དང་ནད་ཀྱི་རྒྱུ་རྐྱེན་དབྱེ་བ་སོགས་ལ་ཞིབ་ཏུ་མ་གཟིགས་ན་ནད་བཅོས་མི་ཤེས་པས་འདིར་ཡང་བསྐྱར་གལ་བོ་ཆེ་ལ་ནན་ཏན་གྱིས་ཚུལ་དུ་བཤད་པ་ཡིན། །
དྲུག་པ། སྨུག་པོ་ནད་ཀྱི་རིགས་ཀྱི་དབྱེ་བ་བཤད་པ།
སྨུག་པོ་རྒྱུ་ཡི་དབྱེ་བ་དང་རྐྱེན་གྱིས་དབྱེ་བ། གནས་ཀྱི་དབྱེ་བ་ལ་སོགས་པ་རེ་ཞིག་བསྡུས་ནས་བཤད་ཟིན་ནས་ད་ནི་སྐབས་བབས་ཀྱི་རིགས་ཀྱི་དབྱེ་བ་བཤད་པར་སྟེ་རྒྱུད་ལས་རིགས་དབྱེ་ན་བྱེར་རྒྱས་འགྱིང་འདྲིལ་བཞི། ། ཞེས་གསུངས་བ་ལྟར་བད་ཀན་སྨུག་པོ་ནད་ཀྱི་རིགས་ཀྱི་དབྱེ་ལ་སྨུག་པོ་བྱེར་པའི་ནད་དང་སྨུག་པོ་རྒྱས་པའི་ནད། སྨུག་པོ་འགྱིངས་པའི་ནད། སྨུག་པོ་འདྲིལ་བའི་ནད་བཅས་མི་འདྲ་བ་ཁག་བཞི་རུ་བཤད་ཡོད་པ་ལས་དང་བོ་བྱེར་བ་ལའང་ཕྱི་ཤ་པགས་ལ་བྱེར་བ་དང་ནང་དོན་སྣོད་དང་རྩ་ཚིགས་ལ་བྱེར་བ་གཉིས་སུ་བཤད་པ་དང་གཉིས་པ་རྒྱས་པ་ལའང་བརྡོལ་མ་བརྡོལ་གཉིས་སུ་བཤད་ཡོད། གསུམ་པ་སྨུག་པོ་འགྱིངས་པའི་ནད་དེ་ལ་འང་གབ་མ་གབ་གཉིས་སུ་བཤད་ཡོད། བཞི་བ་སྨུག་པོ་འདྲིལ་བ་ལ་གསར་བ་དང་རྙིང་བ་གཉིས་སུ་བཤད་པ་ཡོད་པ་སྟེ་དང་བོ་སྨུག་པོ་རྐྱང་བའི་ནད་བྱུང་བ་དང་དེ་ཉིད་དུས་མ་བཅོས་བར་རྙིང་ནས་ཤ་པགས་དང་དོན་སྣོད་ལ་བྱེར་ནས་སྨུག་པོ་བྱེར་བའི་ནད་བྱུང་བ་དང་སྨུག་པོ་བྱེར་བའི་ནད་དེ་རྙིང་ནས་སྨུག་པོའི་ནད་སྟོབས་གནས་གཞན་དུ་རྒྱས་པ་ལ་བརྟེན་ནས་སྨུག་པོ་རྒྱས་པའི་ནད་བྱུང་བ་དང་དེ་ཡང་དུས་ལྟར་མ་བཅོས་རྙིང་ནས་སྨུག་པོ་འགྱིང་བའི་ནད་བྱུང་བ་དང་དེ་ཡང་དུས་ལྟར་མ་བཅོས་པར་རྙིང་ནས་སྨུག་པོ་འདྲིལ་བའི་ནད་བྱུང་བ་དང་དེ་དག་གཅིག་རྙིང་ནས་གཅིག་ལ་འགྱུར་སྟེ་བྱེར་བ་ནས་རྒྱས་པ་དང་རྒྱས་པ་ནས་འགྱིངས་བ། འགྱིངས་བ་ནས་འདྲིལ་བ་ལ་འགྱུར་ཡིན་ལ། འདྲིལ་བ་ཡང་དུས་ལྟར་མ་བཅོས་ན་རྙིང་ན་སྨུག་པོ་ཟག་པའི་ནད་འགྱུར་བ་ཡིན་ལ་འདི་དུས་སུ་སྨུག་པ་ཟག་པའི་ནད་ཅེས་སྨན་དཔྱད་གང་གིས་ཀྱང་བཅོས་མི་ཐུབ་པར་འཆི་བར་འགྱུར་བ་ཡིན་པ་སྟེ་རྒྱུད་ལས་སྨུག་པོ་ཟག་པའི་ཚ་ཆུ་མི་འཚོ་སྤང་། ། ཞེས་གསུངས་ཡོད་ཀྱང་ཕྱི་འབྱུང་མཁས་པ་འགའ་རེས་བཅོས་མྱོང་ཚུལ་ཆུ་འདྲེན་ཟླ་ཤེལ་གྱི་ཕན་ཡོན་ལས་གསལ་ཤེས་ཐུབ་བོ། ། མདོར་ན་སྨུག་པོ་རང་གནས་བཞི་མ་གཏོགས་གཞན་གནས་བཅུ་གསུམ་པོ་ཡང་སྨུག་པོ་རིགས་ཀྱི་ཁོངས་སུ་གཏོགས་ཞིང་དེ་དག་སྨུག་པོ་ནད་རྐྱང་བ་མ་ཡིན་པར་སྨུག་པོ་ནད་དེ་གཞན་གྱི་ནད་དང་བསྡོངས་པ་འམ་ཡང་ན་གཞན་དང་འདྲེས་ནས་ཡོད་ཕྱིར་རྐྱང་བ་རང་གནས་ཀྱི་ཁོངས་སུ་མ་བཞག་པ་ཡང་རྒྱུ་མཚན་ཡོད་པ་ཡིན་ལ་སྨུག་པོ་རྒྱས་བ་ནི་སྨུག་པོ་རང་གནས་ལ་བཀང་ནས་གཞན་གྱི་གནས་ཤ་པགས་དང་རྩ་ཚིགས་དོན་སྣོད་སོགས་ཀྱི་གནས་གང་རུང་ཕྱིན་ནས་སྨུག་པོ་ནད་སྟོབས་ཕྱོགས་གཞན་ནས་རྒྱས་བར་གྱུར་བ་ཡིན་ཏེ་དཔེར་ན་སྨུག་པོ་ནད་གཞི་དེ་ཉིད་ཡར་གྱི་མགོ་བོར་རྒྱས་ནས་སྨུག་པོ་ནད་ཀྱིས་མགོ་བོ་ཟིན་པ་ལྟ་བུ་གོ་དགོས་པ་དང་བྱེར་བ་ནི་སྨུག་པོ་ནད་ཡར་མགོ་ལ་བྱེར་ནས་བད་ཀན་དང་འཐབ་པ་ལྟ་བུ་ཡིན་ལ་བྱེར་རྒྱས་གཉིས་ནི་ནད་སྟོབས་རྫོགས་མ་རྫོགས་ནད་ཤུགས་རྒྱས་མ་རྒྱས་ཀྱི་ཁྱད་པར་ཡོད་ལ་འགྱིངས་ནི་དུས་ཡུན་ལོན་པ་དང་འདྲིལ་བ་ནི་སྨུག་པོ་ནད་སྐྲན་དུ་འདྲིལ་བ་ལྟ་བུ་ཡིན་པས་དེ་གཉིས་ཤེས་སླ་བའོ། །
༡ བྱེ་བྲག་ཏུ་སྨུག་པོ་བྱེར་བའི་ནད་བཤད་པ།
སྤྱིར་ལུས་ཀྱི་ཕུང་བོ་ལ་ཕྱིའི་པགས་པ་དང་བར་ཤ་ཚིལ་དང་ཆུ་རྒྱུས་རུས་བ། ནང་རྐང་ཀླད་དང་དོན་སྣོད་ཁྲག་ལ་སོགས་པའི་ཕྱི་ནང་གི་དབྱེ་བ་ཡོད་ལ། སྒོས་སུ་ལུས་ཀྱི་ཆ་ཤས་པགས་པ་དང་ཤ། ཚིལ་བུ། རུས་པ། རྐང་། དོན་སྣོད་ལ་སོགས་པ་ལའང་ཕྱི་ནང་དབྱེ་བ་ཡོད་པ་དང་ཁྱད་པར་དུ་རྟེན་དང་ན་ཚོད། རང་བཞིན། ནད་ཁམས་སོགས་ཀྱི་དབང་གི་ཕྱི་ལུས་ཀྱི་རྣམ་པ་པ་མི་འདྲ་བ་མང་པོ་ཡོད་ཀྱང་ལུས་ཕྱི་ནང་གི་དབྱེ་བ་དང་དེའི་ཆ་ཤས་དྭངས་མ་ཁྲག་ཤ་ཚིལ་རུས་པ་རྐང་ཁུ་བ་ལ་སོགས་པའི་ཟུངས་བདུན་དང་དྲི་མ་བཤང་གཅི་རྔུལ་ལ་སོགས་པ་ནི་དེ་དག་ཐུན་མོང་ཀུན་ལ་ལྷན་སྐྱེས་སུ་མངའ་བ་དང་ཟུངས་བདུན་དང་དྲི་མ་གསུམ། རླུང་མཁྲིས་བད་གསུམ། རྣས་ཤེས་ཚོགས་དྲུག་ལ་སོགས་ཀྱིས་ཡོངས་སུ་གྲུབ་པའི་སྤུངས་གཟུགས་འདི་ཉིད་ལ་ཉོན་མོངས་བའི་རྒྱུ་འདོད་ཆགས་ཞེ་སྡང་རྣམས་ལྷན་སྐྱེས་སུ་གནས་ཡོད་ལ། མ་རིག་པའི་ཉོན་མོངས་ཀྱི་དབང་གིས་ཟས་སྤྱོད་ཀྱི་བླང་དོར་ཚུལ་བཞིན་མ་ཤེས་པར་ནད་བཞི་རྒྱ་རྩ་བཞི་ལ་སོགས་པ་འབྱུང་བར་བྱེད་པ་ཡིན། དེ་ལྟ་བུའི་སྤུངས་གཟུགས་དེ་ལ་ལྷན་སྐྱེས་རང་བཞིན་དུ་གྲུབ་ཡོད་པའི་རླུང་མཁྲིས་བད་གསུམ་མམ་ཉོན་རྨོངས་པའི་རྩ་བ་མ་རིག་པ་དང་རྣམ་ཤེས་ཚོགས་དྲུག་ལ་སོགས་ཀྱིས་དབང་སྒྱུར་ཞིང་ཚེ་གནས་པ་དང་རྒས་སྲ་བ་ནད་མི་འབྱུང་བ་སོགས་ཀྱི་རྩ་བ་ཡང་ཟས་སྤྱོད་ཀྱི་གནས་ལ་བླང་དོར་ཤེས་མ་ཤེས་ལ་འབྲེལ་བ་ཡོད་ལ་གལ་སྲིད་ཟས་སྤྱོད་ཀྱི་སྤང་བླང་ཚུལ་བཞིན་དུ་ལེགས་པར་སྤྱོད་ཤེས་ན་ཚེ་རིང་ཞིང་རྒས་སྲ་བའི་རྡོ་རྗེ་ལྟ་བུའི་ལུས་ཞིག་ཐོབ་པར་འགྱུར་ལ་ཟས་སྤྱོད་ཀྱི་སྤང་བླང་ཚུལ་བཞིན་ལེགས་པར་མ་ཤེས་ན་ཚེ་ཐུང་ཞིང་ནད་རིགས་མཐའ་དག་གི་ཨ་མ་ལྟ་བུའི་ལུས་ཞིག་ཐོབ་པར་མི་འགྱུར་བའི་ངེས་པའང་མེད་དོ། ། ཟས་སྤྱོད་ཀྱི་སྤང་བླང་ལ་བརྟེན་ཞིང་གནས་བར་བྱེད་པའི་མིའི་ལུས་པོ་འདི་ཉིད་ལ་ནད་ཀྱིས་གདུང་བར་གྱུར་ཚེ་དེ་ཉིད་གནས་སའང་ལུས་ཕྱི་ནང་ལས་མ་ཁྱབ་ལ་བྱེ་བྲག་ཏུ་པགས་པའི་ཕྱི་ནང་དང་ཤའི་ཕྱི་ནང་། ཚིལ་བུའི་ཕྱི་ནང་། རུས་པའི་ཕྱི་ནང་། རྐང་གི་ཕྱི་ནང་། དོན་སྣོད་ཀྱི་ཕྱི་ནང་སོགས་ལའང་འབྱུང་སྲིད་ལ། ནད་རིགས་མི་གཅིག་པའི་དབང་གིས་ནད་འགྱུར་འབྱུང་སའང་མི་གཅིག་ཏེ་དཔེར་ན་དྲེག་ནད་དང་པོ་པགས་པ་དང་ཁྲག་ལ་གནས་པ་དང་རྙིང་ན་རྩ་ཚིག་རུས་ལ་ཁྱབ་འགྲོ་བ་དང་གྲུམ་བུ་ལ་རུས་པ་གནས་པ། དེ་བཞིན་དུ་བད་ཀན་སྨུག་པོ་ཕོ་མཆིན་རྒྱུ་ལོང་བཞི་བོའི་གང་རུང་ལ་གནས་པ་དང་རང་གི་གནས་ནས་རྒྱས་ཏེ་གནས་གཞན་ལ་བྱེར་ན་ཤ་པགས་རྩ་ཚིགས་སོགས་ལ་འབྱུང་བ་ཡིན་ལ་སྤྱིར་ན་ལུས་ཀྱི་ཕུང་བོའི་ཕྱི་ནི་པགས་པ་དང་ནང་ནི་ཤ་རུས་རྩ་དོན་སྣོན་ལ་སོགས་པ་ཡིན་ཞིང་ཁྱད་པར་དུ་ཤ་པགས་རྩ་རུས་དོན་སྣོད་ལ་སོགས་པ་ལའང་ཕྱི་ནང་གི་དབྱེ་བ་ཡོད་པ་ཡིན་ཏེ་ཤའི་ཕྱི་ནང་དང་པགས་པའི་ཕྱི་ནང་དང་དེ་བཞིན་དུ་རྩ་རུས་དོན་དོན་སྣོད་སོགས་ལའང་ཕྱི་ནང་གི་དབྱེ་བ་ཡོད་པ་ཡིན་ལ། དཔེ་དེ་བཞིན་དུ་ནད་ལའང་ཕྱི་ཤ་པགས་ཀྱི་ནད་དང་བར་རུས་མིག་དང་ཆུ་རྒྱུས་ཀྱི་ནད། ནང་དོན་སྣོད་དང་རྩ་མིག་གི་ནད་ལ་སོགས་པ་ཧ་ཅང་མང་པོ་ཡོད་པ་ཡིན་ལ་དེ་དག་རང་རང་གི་ནད་འགྱུར་འབྱུང་སའི་གནས་མི་གཅིག་པའི་དབང་གིས་ལ་ལ་ཤ་པགས་ལ་འབྱུང་བ་དང་ལ་ལ་རུས་ཚིགས་འབྱུང་བ། ལ་ལ་དོན་སྣོད་དང་རྩ་མིག་སོགས་ཀྱི་ཡུལ་དུ་འབྱུང་བ། ལ་ལ་མགོ་བོའི་གནས་སུ་འབྱུང་བ། ལ་ལ་ཉྭ་བཞི་གནས་སུ་འབྱུང་བ། ལ་ལ་ཕོ་མོའི་མཚན་མ་ལ་འབྱུང་བ་ལ་སོགས་པ་ཤིན་ཏུ་མང་པོ་ཡོད་པ་དེ་དག་ཀྱང་མདོར་བསྡུས་ན་ཕྱི་ནང་གཉིས་སམ་གསུམ་དུ་བཤད་ལ། ལུས་ཕྱི་ནང་གཉིས་སམ་ཕྱི་པགས་ཤ་དང་བར་རུས་མིག། ནང་དོན་སྣོད་དེ་ལུས་ཕྱི་ནང་བར་གསུམ་ལ་བལྟོས་ཏེ་ནད་ལ་ཕྱི་ནང་གཉིས་སམ་བར་གསུམ་དུ་བཤད་ཡོད་པ་རྒྱུད་བཞི་ཡི་སྨུག་པོ་སྐབས་སུ་བྱེར་ལ་ཕྱི་བྱེར་བ་ནང་བྱེར་གཉིས། ། ཞེས་སྨུག་པོ་བྱེར་བའི་ནད་ལ་ཕྱི་རུ་བྱེར་བ་དང་ནང་དུ་བྱེར་གཉིས་སུ་བཤད་པ་ནི་གཙོ་བོར་ནད་ཀྱི་གནས་གཞི་ལ་དགོངས་པ་དང་ཁྱད་པར་དུ་ནད་འགའ་ཞིག་ཤ་དང་རུས་པ། དོན་སྣོད་དང་འབྲེལ་བ་རྩ་ལ་སོགས་པ་ལ་དམིགས་སུ་གཏད་ནས་བྱུང་བ་ལ་དགོངས་ནས་ནད་ཀྱང་ལུས་ཕྱི་ནང་བར་གསུམ་དུ་འབྱུང་བར་བྱེད་པ་ཡིན་ཏེ་དཔེར་ན་བད་ཀན་སྨུག་པོ་ཕྱི་ཤ་པགས་པ་ལ་བྱེར་བ་ནི་ལུས་ཀྱི་ཕྱི་དང་ཤ་རུས་དོན་སྣོད་རྩ་ལ་སོགས་ལ་བྱེར་བ་ནི་ལུས་ཀྱི་དབང་བོའི་ནང་ཡིན་ལ་ཁྱད་པར་དུ་པགས་པ་ནི་ཤ་ཡི་ཕྱི་ན་པགས་པ་ཡོད་པས་པགས་ལ་བྱེར་བ་ལ་སྨུག་པོ་ཕྱི་པགས་ལ་བྱེར་བ་ཞེས་ཕྱིར་བྱེར་གྱི་ཁོངས་སུ་བཞག་པ་དང་ཤ་ལ་བྱེར་བ་ནི་པགས་པའི་ནང་རོལ་ཤ་ཡིན་པས་སྨུག་པོ་ནང་བྱེར་གྱི་ཁོངས་སུ་བཞག་པ་ཡིན་ལ་དེས་རྩའི་ཕྱི་ལ་བྱེར་ན་རྩའི་ཕྱིའི་པགས་སྨུག་ནག་དང་རྨ་ཐོར་འབྱུང་བ་དང་རྩའི་ནང་དུ་བྱེར་ན་རྩའི་ནང་པགས་སྨུག་ནང་རྨ་ཐོར་འབྱུང་བ། ཚིགས་ཀྱི་ཕྱི་ལ་བྱེར་ན་ཚིགས་ཀྱི་ཕྱི་ངོས་སྨུག་པོ་འགྱུར་བ་དང་དེ་བཞིན་དུ་ཚིགས་ཀྱི་ནང་དུ་བྱེར་བ། མཁར་གྱི་ཕྱི་ལ་བྱེར་བ་དང་ནང་དུ་བྱེར་བ། དོན་གྱི་ཕྱིའི་སྐྱི་པགས་པ་ལ་བྱེར་བ་དང་དོན་གྱི་ནང་ཤ་སྙིང་ལ་བྱེར་བ། སྣོད་ཀྱི་ཕྱིའི་སྐྱི་པགས་དང་ནང་ཤ་སྙིང་ལ་བྱེར་བ་ལ་སོགས་པའང་སྨུག་པོའི་ནད་ཀྱི་རང་རྟགས་རྣམས་སྟོན་པར་བྱེད་ལ། ཡིན་ནའང་སྨུག་པོ་བྱེར་བའི་ནད་དེ་ཚ་གྲང་གང་ཡིན་ཡང་ཕོ་མཆིན་ལ་ནད་འགྱུར་བྱུང་ཚར་ནས་གཞན་གནས་གང་ལ་བྱེར་ན་དེའི་ནད་ཀྱང་ཡོད་པས་ཤ་པགས་ཀྱི་ཕྱི་ཁོ་ན་འབྱུང་བའི་ནད་གཞན་དང་གཏན་ནས་མི་འདྲ་བ་ལ་ཤ་པགས་ལ་བྱེར་བ་དང་དོན་སྣོད་ལ་བྱེར་བ། ཚིགས་མཁར་ལ་བྱེར་བའི་ན་ཚ་གང་ཡིན་ཡང་ཕོ་མཆིན་སོགས་ལ་ནད་འགྱུར་བྱུང་ཡོད་པ་གསལ་བོར་ངེས་དགོས་ལ། གཞན་ཡང་བད་ཀན་སྨུག་པོ་བྱེར་བའི་ནད་དེ་ཤ་པགས་དང་རྩ་ཚིགས་དང་སྒལ་ཚིགས་ཀྱི་མཁར། ཁྲག། སྙིང་། གློ་བ། མཆེར་བ། མཁལ་མ། བསམ་སེའུ་ལ་སོགས་ཀྱི་ཕྱི་ནང་ལ་ངེས་གཏན་ཡོད་པར་ཤ་པགས་ཀྱི་ཕྱི་དང་དོན་སྣོད་ཀྱི་ནང་ཁོ་ན་ལ་བྱེར་བ་འདོད་མཁན་ཡང་ཡོད་པའི་དཔྱད་པར་བྱའོ།
༢ བྱེ་བྲག་ཏུ་སྨུག་པོ་རྒྱས་པའི་ནད་བཤད་པ།
སྨུག་པོ་རྒྱས་པ་ཞེས་པ་ནི་བད་ཀན་སྨུག་པོ་རང་གནས་སམ་གཞན་གནས་གང་རུང་ནས་ནད་སྟོབས་ཡོངས་སུ་རྒྱས་པར་གྱུར་བ་ཞིག་ལ་ཟེར་ཡིན་ཏེ་དཔེར་ན་སྨུག་པོ་ཕོ་ནས་རྒྱས་པ་དང་མཆིན་པ་ནས་རྒྱས་པ། རྒྱུ་མ་ནས་རྒྱས་པ། ལོང་ནས་རྒྱས་པ་སྟེ་སྨུག་པོ་རང་གནས་བཞི་ནས་རྒྱས་པའམ་ཡང་ན་ཕྱི་ཤ་པགས་ལ་བྱེར་ནས་ཤ་པགས་ལ་རྒྱས་པ། བར་ཚིགས་མཁར་ལ་བྱེར་ནས་ཚིགས་མཁར་ལ་རྒྱས་པ། རྩ་ལ་བྱེར་ནས་རྩ་ལ་རྒྱས་པ། གཉེན་པ་སྲོག་རྩ་ལ་བྱེར་ནས་སྲོག་རྩ་ལ་རྒྱས་པ། འཁོར་རྒྱུག་ཁྲག་ལ་བྱེར་ནས་ཁྲག་ལ་རྒྱས་པ། ཡར་གྱི་མགོ་ལ་བྱེར་ནས་མགོ་ལ་རྒྱས་པ་དང་སྙིང་ལ་བྱེར་ནས་སྙིང་ལ་རྒྱས་པ། གློ་བ་ལ་བྱེར་ནས་གློ་ལ་རྒྱས་པ། མཆེར་ལ་བྱེར་ནས་མཆེར་བ་ལ་རྒྱས་པ། མཁལ་མ་ལ་བྱེར་ནས་མཁལ་ལ་རྒྱས་པ་སྟེ་ནང་དོན་གྱི་གནས་བཞི་དང་སྣོད་བསམ་སེའུ་ལ་བྱེར་གཅིག་ཏེ་སྨུག་པོ་གཞན་གནས་བཅུ་གསུམ་ལ་སོགས་པའི་རང་གཞན་གྱི་གནས་གང་རུང་ནས་རྒྱས་རྒྱུ་ཡོད་ཕྱིར་སྨུག་པོ་རྒྱས་པའི་ནད་ཅེས་དམིགས་བསལ་དུ་དགར་ནས་བཤད་པ་ཡིན་ལ་སྨུག་པོ་རྒྱས་པའི་ནད་ནི་བད་ཀན་སྨུག་པོའི་ནད་སྟོབས་ཡོངས་སུ་རྒྱས་པ་ཡིན་ལ་འདི་དུས་སྨན་པའི་སྨན་དཔྱད་དང་ནད་པའི་ཟས་སྤྱོད་སོགས་ལ་གཟབ་གཟབ་མ་གནང་ན་སྨུག་པོ་བརྡོལ་བའི་ཉེན་་བའི་ཁ་ཆེའོ། །
༣ བྱེ་བྲག་ཏུ་སྨུག་པོ་བརྡོལ་བའི་ནད་བཤད་པ།
རང་རེའི་བོད་ལུགས་གསོ་རིག་རྒྱུད་བཞི་ལས་སྨུག་པོ་བརྡོལ་བའི་གནས་གཙོ་བོར་ཕོ་རྒྱུ་ལོང་གསུམ་དུ་བསྟན་ཡོད་པ་སྟེ་དེ་ཡང་མ་ཞུ་ནས་རྒྱས་དུད་ཁུ་སྐྱུགས། ། ཞུ་བའི་གནས་རྒྱས་ཁྲག་ནག་འཁྲུལ། ། བར་དུ་རྒྱས་ན་གཉིས་ཀར་བརྡོལ་གྱུར་ཏེ། ། ཞེས་བད་ཀན་སྨུག་པོ་བརྡོལ་སའི་གནས་གཙོ་བོར་ཕོ་རྒྱུ་ལོང་གསུམ་བསྟན་པའི་ཤུགས་ལ་གཞན་ཕྱི་ཤ་པགས་དང་ནང་དོན་སྣོད། ཡར་མགོ་བོ་སོགས་གནས་གང་རུང་ནས་རྒྱས་ཏེ་བརྡོལ་རྒྱུ་ཡོད་པའང་་བཤད་ཡོད་པ་རེད། དེ་བས་སྣ་ཁྲག་ཐོན་པ་དང་མངལ་ཁྲག་ཡོང་བ་ལ་སོགས་པའི་ཁྲག་ཤོར་བའི་ནད་རིགས་ཡོད་དོ་ཅོག་ལའང་སྨུག་པོ་བརྡོལ་མིན་ལ་བྱ་སྒྲིམ་ནི་ཧ་ཅང་གལ་ཆེ་བ་ཞིག་རེད་འདོད་ལ། དེང་སང་དུས་དབང་གིས་དར་བའི་སྣ་ཁྲག་ཤོར་བའི་ནད་དང་ཀླད་ཁྲག་ཤོར་བའི་ནད། མངལ་ཁྲག་ཤོར་བའི་ནད་ལ་སོགས་པའི་ནད་པ་མི་ཉུང་བ་ཞིག་ཡོད་ལ་དེ་དག་ལ་ཁྲག་གཅོད་སྨན་བཏང་ན་མི་ཕན་པའི་རྒྱུ་མཚན་གཙོ་བོ་ཡང་སྨུག་པོ་ནད་ལ་བྱ་ར་མ་སྒྲིམ་པའི་རྐྱེན་ཡིན་ནམ་སྙམ་བྱུང་། ཁྲག་ཤོར་བ་ནི་ནད་རྐྱེན་གྱིས་ཁྲག་ཤོར་དང་བཙས་རྐྱེན་གྱིས་ཁྲག་ཤོར་བ། མཚོན་རྐྱེན་གྱིས་ཁྲག་ཤོར་བ་གསུམ་ཡོད་པ་ལས་དང་ནད་རྐྱེན་གྱིས་ཁྲག་ཤོར་བ་ནི་ནད་གཞི་གནས་གང་རུང་ཞིག་ནས་རྒྱས་ཏེ་ཁྲག་རྩ་བརྡོལ་བ་ཡིན་པས་དེ་ལ་རྒྱུ་རྐྱེན་ངེས་ཅན་ཞིག་ཡོད་པ་རེད། དེ་བས་ནད་ཀྱི་རྒྱུ་རྐྱེན་དང་དེའི་རྣམ་འགྱུར་ངོ་བོ། ནད་རྟགས། ནད་གནས་སོགས་ལ་ཞིབ་ཏུ་བསམ་བློ་མ་བཏང་ན་བད་ཀན་སྨུག་པོ་གློ་སྙིང་དང་ཀླད་པ་ལ་སོགས་པ་བྱེར་ནས་ངན་ཁྲག་རྒྱས་པ་གནས་གང་རུང་ནས་བརྡོལ་བ་ཡོད་ཕྱིར་འདི་དག་ལ་ངེས་པར་དུ་བད་ཀན་སྨུག་པོའི་བཅོས་ཐབས་གཙོ་བོར་མ་བཟུང་བར་ཁྲག་ཤོར་གྱི་བཅོས་ཐབས་གཙོ་བཟུང་ན་ཕན་པར་མི་འགྱུར་བ་ནི་མིག་མཐོང་ལག་ཟིན་ཡིན་ལ། ཁྲག་ཤེད་མཐོ་བ་དང་དྲེག་གྲུམ་གྱི་ནད། བད་ཀན་ཟ་ཁུའི་ནད་ལ་སོགས་པ་བད་ཀན་སྨུག་པོ་ལ་འབྲེལ་བ་ངེས་ཅན་ཞིག་ཡོད་ཕྱིར་བད་ཀན་སྨུག་པོ་ནད་བྱ་ར་མ་སྒྲིམ་ན་སྨན་གནད་ཐོག་ཏུ་འཁེལ་དཀའ་བ་ཡིན། །
བདུན་པ། བད་ཀན་སྨུག་པོ་ནད་ཀྱི་སྤྱི་ཡི་བརྟག་ཐབས་བཞི་བཤད་པ།
བད་ཀན་སྨུག་པོ་ནད་ཀྱི་སྤྱིའི་བརྟག་ཐབས་ལ་རྒྱུད་བཞི་ཡི་སྨུག་པོའི་ལེའུ་སྐབས་སུ་སྤྱི་ཡི་བརྟག་ཐབས་ལ་རྣམ་པ་བཞི་དང་བྱེ་བྲག་གི་བརྟག་ཐབས་ལ་རིགས་གནས་སོགས་ཧ་ཅང་མང་བོར་བཤད་ཡོད་ལ་དེ་དག་རེ་རེ་བཞིན་འདིར་བཀོད་ན་ཧ་ཅང་མང་བའི་རྐྱེན་གྱིས་འདིར་སྤྱིའི་བརྟག་ཐབས་དང་བྱེ་བྲག་གི་བརྟག་ཐབས་འགའ་ཞིག་དམིགས་བསལ་གྱིས་བསྡུས་ནས་བཤད་རྒྱུ་ཡིན་ཏེ་དེ་ཡང་སྤྱི་ལ་རྩ་ཆུ་ནད་རྟགས་ལོ་མ་དང་། ། ཕན་གནོད་བསྟེན་པའི་སྒོ་ནས་བརྟག་པ་བཞི། ། ཞེས་གསུངས་པ་ལྟར་བད་ཀན་སྨུག་པོ་ནད་ཀྱི་སྤྱི་ཡི་བརྟག་ཐབས་ལ་སྨུག་པོའི་འཕར་རྩའི་རྣམ་པའི་བརྟག་ཐབས་དང་ཆུ་ཡི་བརྟག་ཐབས། དེའི་ནད་རྟགས་ཀྱི་བརྟག་ཐབས། དེའི་ལོ་མའི་བརྟག་ཐབས། ཟས་སྤྱོད་ཀྱི་ཕན་གནོད་ཀྱི་བརྟག་ཐབས་ཏེ་ཁག་བཞི་རུ་བསྟན་ཡོད་ལ། དེ་ལས་དང་པོ་རྩ་ཡི་བརྟག་ཐབས་ལའང་ཚ་གྲང་གི་རྐྱེན་གཉིས་ལས་ཚ་རྐྱེན་གྱི་རྩ་རྟགས་ནི་རྒྱུད་ལས་རྩ་ངོས་བཟུང་སྦོམ་ཁེངས་ཀན་རྩ་ཞར། ། ཞེས་དང་གྲང་རྐྱེན་གྱི་རྩ་ནི་རྒྱུད་ལས་གྲང་བའི་རྐྱེན་ན་ཕལ་ཆེར་ཕྲ་ལ་གུད། ། ཞེས་གསུང་བ་དང་གཉིས་པ་ཆུ་ཡི་བརྟག་ཐབས་ལའང་ཚ་རྐྱེན་གྱི་ཆུ་དང་གྲང་རྐྱེན་གྱི་ཆུ་གཉིས་ལས་ཚ་རྐྱེན་གྱི་ཆུ་མདོག་ནི་རྒྱུད་ལས་ཆུ་མདོག་དམར་སྨུག་སྐ་སླ་རྙོགས་མ་ཅན། ། ཞེས་དང་ཡང་གྲང་རྐྱེན་ཆུ་མདོག་ནི་རྒྱུད་ལས་ཡང་ན་དམར་སྨུག་ལྗང་ཡང་སྲིད་པ་ཡིན། ། ཞེས་གསུང་བ་དང་བད་ཀན་སྨུག་པོ་སྤྱི་ཡི་ན་ལུགས་ནི་རྒྱུད་ལས་ན་ལུགས་ཕོ་མཆིན་ཁ་འཁོར་རོ་རྒྱབ་སྦྲགས། ། ལུས་ལྕི་བྱིན་པ་མི་ཐེགས་སྒལ་ཚིགས་ན། ། དང་ག་མི་བདེ་ཁ་མལ་ཉ་དྲི་བྲོ། ། བྲང་ཚ་སྐྱུགས་སྙམ་བྱེད་ཅིང་སྐྱུགས་པ་དཀའ། ། སྐབས་སུ་ཁོང་ཚ་མགོ་དང་མིག་རུས་ན། ། རྔུལ་གྲངས་རྗེས་ལ་གླང་ཐབས་ལྡང་བ་ཡིན། ། དྲི་མ་སྨུག་སྐམ་ཞིང་ཤ་རིལ་འདྲ། ། འགྲངས་ཀྱང་ན་ལ་ལྟོགས་ཀྱང་ན་བ་དང་། ། གྲངས་ཀྱང་ན་ས་དྲོས་ཀྱང་ན་བར་བྱེད། ། ཕལ་ཆེར་སྟོན་དཔྱིད་དུས་ན་བ་ཡིན། ། ཞེས་གསུང་ཡོད་ལ་བད་ཀན་སྨུག་པོའི་ལོ་མའི་རྟགས་ལ་དུས་ཀྱི་སྒོ་ནས་མི་འདྲ་བ་གསུམ་དུ་བཤད་ཡོད་པ་སྟེ་རྒྱུད་ལས་དེ་ལ་དུས་ཀྱི་ལོ་མ་རྣམ་གསུམ་སྟེ། ། དང་པོ་འཇུག་དུས་གྲང་ཚ་ཆུ་སྐྱུར་སྐྱུགས། ། བར་དུ་སྨིན་ནས་མཁྲིས་པ་རྒྱ་བཤལ་སྐྱུགས། ། ཐ་མ་རུལ་ནས་ཁྲག་རུལ་དུད་ཁུ་སྐྱུགས། ། ཅེས་གསུང་ཡོད་ལ། བད་ཀན་སྨུག་པོའི་ནད་དེ་ཕོ་བ་ལ་ལྷུང་ནས་བད་ཀན་གྱི་ནད་འཐབ་པའི་བྲང་ཚ་བ་ལངས་པ་དང་ཆུ་སྐྱུར་སྐྱུགས་པའི་རྟགས་འབྱུང་བ་ཡིན་ལ། དེ་ཉིད་ཀྱང་དུས་སུ་མ་བཅོས་པར་བར་དུ་ཚ་གྲང་གཉིས་པོ་འཐབ་ནས་ཚ་སྟོབས་རྒྱས་ནས་མཁྲིས་པའི་རང་རྟགས་མངོན་ནས་སེར་བོ་རྒྱ་བཤལ་དུ་སྐྱུགས་པ་ཡིན་ལ། དེའང་དུས་སུ་མ་བཅོས་བར་རྙིང་ནས་སྨུག་པོའི་ནད་སྟོབས་ཤིན་ཏུ་རྒྱས་ནས་སྨུག་པོ་བརྡོལ་བའི་ནད་བྱུང་ནས་ཁྲག་རུལ་དུད་ཁུ་སྐྱུགས་པ་ཡིན་ལ་འདི་ནི་སྨུག་པོ་ཕོ་ལ་གནས་པའི་སྐབས་ཀྱི་ལོ་མ་རྣམ་པ་གསུམ་གྱི་རྟགས་ཡིན་ལ་གཞན་དུ་མཆིན་པ་དང་རྒྱུ་མ། ལོང་ལ་སོགས་པའི་གནས་གང་ལ་བབས་ཀྱང་བད་ཀན་སྨུག་པོ་བད་ཀན་ཤས་པ་དང་བད་ཀན་སྨུག་པོ་མཁྲིས་ཤས་ཆེ་བ། བད་ཀན་སྨུག་པོ་རླུང་ཤས་ཆེ་བ། བད་ཀན་སྨུག་པོ་ཁྲག་ཤས་ཆེ་བ་ལ་སོགས་པ་འབྱུང་སྲིད་པས་མཆིན་པ་ནི་ཁྲག་ནད་ཤས་ཆེ་བ་དང་ཕོ་བ་ནི་བད་ཀན་གྱི་ནད་ཤེས་པ་དང་རྒྱུ་མ་ནི་མཁྲིས་ནད་ཤས་ཆེ་བ། ལོང་ནི་རླུང་ནད་ཤས་ཆེ་བ་ཡིན་པ་ནི་མཐའ་གཅིག་ཏུ་མ་ངེས་ལ་རང་རང་གི་རྟགས་དང་བསྡོངས་ཟླ་ལ་སོགས་པར་དཔག་ནས་རླུང་མཁྲིས་བད་ཁྲག་གང་གི་ནད་སྟོབས་དང་གང་གི་བསྡོངས་ཟླ་ཤས་ཆེ་བ་ཡོད་ན་དེའི་སྨན་བཅོས་ཀྱང་གང་ལ་གང་འཚམས་བྱ་རྒྱུ་ནི་རྒྱུད་ཀྱི་དགོངས་པ་ཡིན། སྨུག་པོའི་ནད་དེ་ཚ་གྲང་གང་ལ་འབྲེལ་བ་ཡོད་མིན་དང་སྨུག་པོ་ཚ་བ་དང་སྨུག་པོ་འཐབ་པ། སྨུག་པོ་གྲང་བ་ཡིན་མིན་རིག་པའི་ཞིབ་མོར་བརྡར་ཤ་བཅད་མཐར་ཚ་རྐྱེན་ལ་ཚ་བཅོས་གཙོ་བོ་དང་གྲང་རྐྱེན་ལ་གྲང་བའི་བཅོས་གཙོ་བོར་འཛིན་དགོས་པ་དང་བད་ཀན་གྱི་བསྡོངས་ཟླ་ཤས་ཆེ་བ་ཡོད་ན་བད་ཀན་གྱིས་བཅོས་གཙོ་བོར་འཛིན་པ་དང་མཁྲིས་པ་ཡི་བསྡོངས་ཟླ་ཤས་ཆེ་ན་མཁྲིས་ནད་ཀྱི་བཅོས་གཙོ་བོར་འཛིན་པ། རླུང་གི་བསྡོངས་ཟླ་ཤས་ཆེ་ན་རླུང་ནད་ཀྱི་བཅོས་གཙོ་བོར་འཛིན་པ། ཁྲག་གི་བསྡོངས་ཟླ་ཤས་ཆེ་ན་ཁྲག་བཅོས་གཙོ་བོར་འཛིན་པ། འཐབ་པ་ཤས་ན་སྙོམ་བཅོས་གཙོ་བོར་འཛིན་དགོས་པ་ཞིག་ཡིན་ལ་དེ་དག་ཀྱང་བསྡུས་ནས་ཚ་གྲང་གི་དབྱེ་བ་གསལ་བོར་བྱས་མཐར་སྨན་བཅོས་ཀྱང་ཚ་གྲང་གཉིས་སུ་འཛིན་རྒྱུ་ནི་ཤིན་ཏུ་གལ་ཆེ་བ་ལ། དེ་མིན་སྨུག་པོ་གནས་གང་ལ་བྱེར་ནས་གནས་གང་ནས་བརྡོལ་ནའང་དེའི་ལོ་མ་རྣམ་གསུམ་ལས་དང་པོ་དང་གཉིས་བའི་རྟགས་རྣམས་མེད་ཀྱང་ཁྲག་ནག་དུད་ཁུ་ལྟ་བུར་ཕལ་ཆེར་ཆ་ཚང་ལ་ཡོད་ངེས་པས་ཁྲག་མདོག་གི་དབྱེ་བ་དང་ངོ་བོ་སོགས་ཀྱང་ཞིབ་ཏུ་ཤེས་བར་གྱིས་ཤིག། །
བད་ཀན་སྨུག་པོའི་ཕན་གནོད་བརྟག་ཐབས་ལ་རྒྱུད་ལས་གསར་ཐོག་འབྲུ་དང་གྲོ་ཡོས་ཕྱེ་སུངས་ཟན། ། མར་རྙིང་ཁྲག་ཚོད་འབྲུ་མར་ར་ཤ་དང་། ། གནག་ཤ་རུལ་སུངས་ཉ་ཕག་ཤ་བེམ་དང་། ། ཆང་སྐྱུར་སྒོག་སྐྱ་ཞོ་མ་ལངས་ལ་སོགས། ། སྣུམ་ལྕི་ཟས་དང་བསིལ་དྲོད་དྲགས་པ་གནོད། ། གནའ་དགོ་བ་ལང་ཤ་གསར་རྙིང་བའི་འབྲུ། ། སྲན་མ་བ་ར་མཛོ་ཞོ་དར་བ་དང་། ། ར་ཤ་ཕག་སོལ་བ་ལ་སོགས་པ། ། ། ཟས་སྐོམ་ཡང་བཅུད་སྙོམས་པ་འཕྲོད། ། ཅེས་གསུང་བ་ལྟར་འབྲུ་རིགས་གསར་བ་དང་ཤ་རིགས་རྙིང་བ། སྒོག་སྐྱ། རུལ་སྐྱུར་གྱི་རིགས་དང་སྣུམ་ཆེ་བ་སྤྱོད་ལམ་དྲག་ཤུལ་དང་བསིལ་སར་བསྡད་དྲགས་པ་སོགས་ཀྱིས་ནད་སློང་བར་བྱེད་པ་དང་ཡང་ཤ་གསར་མར་གསར་འབྲུ་རྙིང་པ། བ་ར་མཛོ་ཞོ་སོགས་དང་ཟས་སྐོམ་ཡང་རྩུབ་སྙོམ་པའི་རིགས་དག་འཕྲོད་ཅིང་ཕན་པར་བྱེད་ནི་བད་ཀན་སྨུག་པོ་ནད་ཡིན་པས་སྨན་དཔྱད་ཀྱང་སྨུག་པོ་ལྟར་བྱ་དགོས་སོ། །
བརྒྱད་པ། སྨུག་པོ་བྱེ་བྲག་གི་དུས་གསུམ་གྱི་དབྱེ་བའི་རྟགས་དང་རང་གཞན་གྱི་རྟགས་དང་བཅས་པ་བསྡུས་ནས་བཤད་པ།
བད་ཀན་སྨུག་པོའི་བྱེ་བྲག་གི་རྟགས་ལ་རང་གནས་ཀྱི་རྟགས་དང་སྨུག་པོ་ཚ་པའི་རྟགས། སྨུག་པོ་འཐབ་པའི་རྟགས། སྨུག་པོ་གྲང་བའི་རྟགས། སྨུག་པོ་གཞན་གནས་ཀྱི་རྟགས་དང་སྨུག་པོ་རྒྱས་པའི་རྟགས། སྨུག་པོ་འགྱིངས་པའི་རྟགས། སྨུག་པོ་འདྲིལ་བའི་རྟགས། སྨུག་པོ་ཟགས་པའི་རྟགས་ལ་སོགས་པ་ཧ་ཅང་མང་བོ་ཡོད་ལ་དེ་དག་རེ་རེ་ཡི་ནད་རྟགས་དང་བཅས་པ་བཀོད་ན་ཧ་ཅང་མང་དྲགས་པས་ཤེས་འདོད་པ་ཚོས་རྒྱུད་བཞི་སྨུག་པོ་ལེའུ་ལ་བལྟ་བར་བྱ་ལ། འདིར་སྨུག་པོ་ཚ་བའི་རྟགས་དང་འཐབ་པའི་རྟགས་སྨུག་པོ་གྲང་བའི་རྟགས་ཏེ་སྨུག་དུས་ཀྱི་དབྱེ་བའི་རྟགས་མདོར་བསྡུས་ན་བཤད་ན་དེ་ཡང་རྒྱུད་བཞི་ཡི་སྨུག་པོའི་ལེའུ་ལས་དུས་ཀྱིས་བརྟག་པ་དང་པོ་ཚ་བའི་དུས། ། རྩ་གྲིམས་ཆུ་མདོག་སྨུག་ལ་དྲི་རླངས་ཆེ། ། ལྕེ་སྐམ་གྱོང་ལ་ཁ་ཁ་དང་འགག། ལུས་ལྕི་གཉིད་ཆེ་གདོང་སྣུམ་མིག་སྤྲིན་དམར། ། མཆིན་དྲི་རོ་རྒྱབ་གཉིས་སུ་སྦྲག་ཅིང་གཟེར། ། མགོ་དང་མིག་རུས་ན་ཞིང་ཚོགས་མ་ལྕི། ། མེ་དང་ཉི་མའི་དྲོས་ཚེ་ཁྱད་པར་ན། ། རུལ་སྐྱུར་དྲག་ཤུལ་རྗེས་ལ་གླང་ཐབས་ལྡང་། ། དེ་ཉིད་སྨུག་པོ་ཚ་བའི་དུས་ཞེས་བྱ། ། ཞེས་གསུང་ཡོད་ལ། སྨུག་པོ་ཚ་གྲང་འཐབ་པའི་རྟགས་ལ་རྒྱུད་ཀྱི་སྨུག་པོ་ལེའུ་ལས་འཐབ་པ་སྨུག་པོ་མཉམ་གནས་ལམ་དགགས་པས། ། མཉམ་གནས་སྣོད་ཀྱི་རྩ་ནང་ཀུན་དུ་ཞུགས། ། རླུང་ཁྲག་ཕར་འབོར་ཚུར་འདེད་ཅིང་རྒྱུ། ། དུས་མེད་རྒྱུན་དུ་ཟུག་ཆེ་གླང་ཐབས་ལྡང་། ། ཉིན་ཅུང་བདེ་མཚན་མོར་རྒྱུན་དུ་ན། ། ལྟོགས་ཤིང་དུགས་ན་དུས་ན་བདེ་སྙམ་བྱེད། ། ཤ་ཞུ་པགས་པ་སྐམ་ལ་རྩ་རྣམས་རྒྱས། ། བསིལ་དྲོད་བསིལ་སྨན་ཅིས་ཀྱང་ཕན་གནོད་ཆུང་། ། འདི་ནི་སྨུག་པོ་འཁྲུགས་པ་ཞེས་བྱ་སྟེ། ། གསོ་བ་དཀའ་བ་ཕལ་ཆེར་འཆི་བ་ཡིན། ། ཞེས་གསུངས་ཡོད། སྨུག་པོ་གྲང་བའི་རྟགས་ལ་རྒྱུད་ཀྱི་སྨུག་པོ་ལེའུ་ལས་ཐ་མར་ལུས་གྲང་ཉམ་ཆུང་ཟས་མི་འཇུ། ། སྒྲེག་སྐྱུག་གྲང་རྗེས་ན་ལ་འཁྲུ་ཡང་སྲིད། ། སྦོ་འཁྲོག་འགྱིང་ཞིང་ཆུ་དང་སིངས་གླེག་གནོད། ། ཅེས་གསུང་ཡོད་ལ་སྨུག་པོ་ཚ་བའི་དུས་ལ་རྩ་ཆུ་ནད་རྟགས་སོགས་ཀྱང་ཚ་བའི་རྟགས་རྣམས་སྟོན་པར་བྱེད་ལ་གྲང་བའི་སྐབས་སུ་རྩ་ཆུ་ནད་རྟགས་སོགས་ཀྱང་གྲང་བའི་རྟགས་རྣམས་སྟོན་པ་དང་འཐབ་པའི་སྐབས་སུ་རྩ་ཆུ་ནད་རྟགས་སོགས་ཀྱང་འཁྲུགས་པའི་རྟགས་རྣམས་སྟོན་པ་ཡིན་ལ་ཚ་གྲང་འཐབ་གསུམ་སོགས་གང་ཡིན་གྱི་དབྱེ་བ་ཞིབ་མོར་གནང་མཐར་སྨན་བཅོས་ཀྱང་བསིལ་དྲོད་སྙོམས་པོར་གང་མཁོ་མ་ནོར་བ་བྱ་རྒྱུ་ནི་ཧ་ཅང་གལ་ཆེ་ལ་མདོར་ན་སྨུག་པོ་ཡས་བབས་དང་མས་ཆགས་གང་ཡིན་ཡང་ཕོ་མཆིན་རྒྱུ་ལོང་དང་རྩ་ཚིགས་དོན་སྣོད་སོགས་རང་གཞན་གྱི་གནས་གང་ལ་བབས་ཀྱང་དེའི་ནད་རྟགས་ཀྱང་གོང་གསལ་གྱི་སྤྱི་རྟགས་གཞིར་བཞག་ཐོག་ཕོ་ལ་བབས་ན་ཕོ་ནད་ཀྱི་རྟགས་རྣམས་མངོན་ཆེ་ལ། དེ་བཞིན་དུ་མཆིན་པ་ལ་བབས་ན་མཆིན་ནད་ཀྱི་རྟགས་རྣམས་དང་རྒྱུ་མ་ལ་བབས་ན་རྒྱུ་ནད་ཀྱི་རྟགས་རྣམས། ལོང་ལ་ལྷུང་ན་ལོང་ནད་ཀྱི་རྟགས་རྣམས། ཤ་པགས་བྱེར་ན་ཤ་པགས་ཀྱི་ནད་རྟགས་རྣམས། རྩ་ལ་བྱེར་ན་དུག་གི་ནད་རྟགས་རྣམས། མགོ་ལ་བྱེར་ན་མགོ་བའི་ནད་རྟགས་རྣམས། སྙིང་ལ་བྱེར་ན་སྙིང་གི་ནད་རྟགས་རྣམས། གློ་བ་བྱེར་ན་གློ་ནད་ཀྱི་རྟགས་རྣམས། མཆེར་བ་ལ་བྱེར་ན་མཆེར་ནད་ཀྱི་རྟགས་རྣམས། མཁལ་མ་ལ་བྱེར་ན་མཁལ་ནད་ཀྱི་རྟགས་རྣམས། བསམ་སེའུ་ལ་བྱེར་ན་མཚན་མའི་ནད་རྟགས་རྣམས་ཀྱང་མངོན་པར་བྱེད་པ་ཡིན་ལ་སྨུག་པོ་རྒྱས་པ་དང་སྨུག་པོ་བརྡོལ་བ། སྨུག་པོ་འགྱིངས་བ། སྨུག་པོ་འདྲིལ་བ། སྨུག་པོ་ཟགས་པ་ལ་སོགས་པ་གང་ཞིག་ཡིན་ཡང་སྤྱི་རྟགས་ཕལ་ཆེར་མངོན་ལ། སྤྱི་རྟགས་གཞིར་བཞག་ཐོག་རྒྱས་པ་ལ་རྒྱས་པའི་རྟགས་དང་འགྱིངས་བ་ལ་འགྱིང་རྟགས། འདྲིལ་བ་འདྲིལ་བའི་རྟགས། ཟགས་པ་ལ་ཟགས་པའི་རྟགས་རྣམས་མངོན་ཆེ་བས་སྨན་བཅོས་ཀྱང་གཞུང་ལྟར་མ་ནོར་བ་བྱ་རྒྱུ་ནི་ཧ་ཅང་གལ་འགངས་ཆེའོ། །
དགུ་བ། བད་ཀན་སྨུག་ནད་ཀྱི་ནད་འགྱུར་གྱི་གོ་རིམ་དང་སྨན་བཅོས་ཀྱི་རྩ་དོན་བཤད་པ།
གོང་དུ་བད་ཀན་སྨུག་པོ་ནད་ཀྱི་རྒྱུ་རྐྱེན་དང་དབྱེ་བ་ནད་རྟགས་དང་བཅས་པ་མདོར་བསྡུས་ཞིག་བསྟན་ཟིན་ནས་ད་ནི་བད་ཀན་སྨུག་པོ་ནད་ཀྱི་བཅོས་ཐབས་ལས་ཚ་རྐྱེན་གྱི་བཅོས་ཐབས་བཤད་པར་བྱ་སྟེ་ཚ་རྐྱེན་ནི་དང་ཐོག་ནད་འགྱུར་འབྱུང་ས་མཆིན་པ་ཡིན་ལ་མཆིན་ནད་དེ་ཉིད་དུས་སུ་མ་བཅོས་བར་མཆིན་ཁྲག་རྒྱས་ནས་ཕོ་ལ་ལྷུང་ནས་ཕོ་ནད་བཟོས་དང་དེ་ཉིད་ཀྱང་དུས་སུ་མ་བཅོས་བར་ཕོ་མཆིན་གྱི་ན་ཚ་དེ་ཉིད་ནད་སྟོབས་ནས་རྒྱུ་མ་ལ་བབས་ནས་རྒྱུ་མར་ནད་བྱུང་བ་དང་དེ་ཉིད་ཀྱང་དུས་སུ་མ་བཅོས་བར་ཕོ་མཆིན་རྒྱུ་གསུམ་གྱི་ནད་སྟོབས་རྒྱས་ནས་ལོང་དུ་དུ་ལྷུང་ནས་ཕོ་མཆིན་རྒྱུ་ལོང་བཞི་ཀར་སྨུག་པོ་ན་ཚ་རྒྱས་པ་ནི་སྨུག་པོ་ཡས་བབས་ཀྱི་ནད་དེ་སྨུག་པོ་ཚ་རྐྱེན་གྱི་ནད་ཅེས་ཟེར་བ་ཡིན་ལ་འདིས་དང་པོ་མཆིན་པ་ལ་ན་ཚ་བཟོས་ཡོད་ཕྱིར་སྨན་བཅོས་ཀྱང་གཙོ་བོར་མཆིན་ཁྲག་གི་བཅོས་གཅེས་སུ་འཛིན་དགོས་པ་དང་གྲང་རྐྱེན་ནི་དང་ཐོག་ཕོ་བ་ནད་འགྱུར་བྱུང་བ་དུས་སུ་མ་བཅོས་བར་རྙིང་ནས་ནད་སྟོབས་རྒྱས་ཏེ་མཆིན་པའི་གནས་སུ་སླེབས་ནས་མཆིན་ནད་བྱུང་བ་དང་དེ་ཉིད་ཀྱང་དུས་སུ་མ་བཅོས་པར་མཆིན་པའི་ནད་སྟོབས་རྒྱས་ཏེ་ཁ་ལུད་གོང་བཞིན་ཕོ་བ་ལ་ལྷུང་ནས་སླར་ཡང་བད་ཀན་ཀྱི་ནད་དང་འདྲེས་བ་དང་དེ་ཉིད་ཀྱང་དུས་སུ་མ་བཅོས་བར་ནད་སྟོབས་རྒྱས་ཏེ་རྒྱུ་མ་ལ་བབས་ནས་རྒྱུ་མའི་ན་ཚའང་བཟོས་བ་དང་དེ་ཉིད་ཀྱང་དུས་སུ་མ་བཅོས་བར་ནད་སྟོབས་རྒྱས་ནས་ལོང་ལ་ལྷུང་ནས་ལོང་ནད་བཟོས་པ་སྟེ་ཕོ་མཆིན་རྒྱུ་ལོང་བཞི་ཀར་ལ་བད་ཀན་སྨུག་པོ་ནད་བབས་ཡོད་པ་ནི་སྨུག་པོ་མས་ཆགས་ཞེས་བད་ཀན་ནད་ཀྱི་རྒྱུ་བྱས་ནས་བྱུང་བ་ཞིག་ཡིན་པས་སྨན་བཅོས་ཀྱང་བད་ཀན་བཅོས་ཐབས་གཙོ་བོར་འཛིན་དགོས་ལ། དེ་མིན་བད་ཀན་སྨུག་པོ་རང་གནས་བཞི་ཡི་སྐབས་སུ་མཆིན་པ་ལ་གནས་པའི་སྐབས་སུ་ཁྲག་བཅོས་གཙོ་བོར་འཛིན་པ་དང་ཕོ་བ་ལ་གནས་པའི་སྐབས་སུ་བད་ཀན་གྱི་བཅོས་ཐབས་གཙོ་བོར་འཛིན་པ་དང་རྒྱུ་མ་ལ་གནས་པའི་སྐབས་སུ་མཁྲིས་བཅོས་གཙོ་བོ་འཛིན་དགོས་པ་དང་ལོང་དུ་གནས་བའི་སྐབས་ལ་རླུང་ནད་ཀྱི་བཅོས་ཐབས་གཙོ་འཛིན་དགོས་པ་རྒྱུད་བཞི་ཡི་སྨུག་པོ་ལེའུ་ནས་གསལ་བཤད་བྱས་ཡོད་པས་ཞིབ་ཏུ་ཤེས་འདོད་པ་ཚོས་རྒྱུད་བཞི་ལ་ལྟ་བར་བྱའོ། །
སྐབས་འདི་བཤད་པར་བཤད་པར་བྱ་བ་ཞིག་ལ་སྨུག་པོ་དུས་གསུམ་ནི་སྨུག་པོ་རིགས་ཀྱི་དབྱེ་ཡི་སྔོན་ལ་བསྟན་དགོས་པའི་རྒྱུ་མཚན་གང་སྙམ་ན་སྤྱིར་སྨུག་པོ་དུས་གྱི་དབྱེ་བ་གསུམ་ནི་སྨུག་པོ་ཚ་གྲང་གི་རྐྱེན་གཉིས་པོ་གང་ཡིན་ཡང་སྨུག་པོ་ཚ་གྲང་འཐབ་གསུམ་གོ་རིམ་འབྱུང་བ་དང་སྨུག་པོ་ཕོ་མཆིན་རྒྱུ་ལོང་པ་བཞི་བོའི་གནས་གང་ལ་གནས་བབས་ཀྱང་སྨུག་པོ་ཚ་གྲང་འཐབ་གསུམ་གྱི་སྣང་ཚུལ་འབྱུང་སྲིད་ལ། ཤ་པགས་རྩ་ཚིགས་དང་དོན་སྣོད་སོགས་རང་གཞན་གྱི་གནས་གང་ལ་བྱེར་ཡང་ཚ་གྲང་འཐབ་གསུམ་གོ་རིམ་འབྱུང་བ་ཡིན་ལ། སྨུག་པོ་དུས་གསུམ་ནི་ཕོ་མཆིན་རྒྱུ་ལོང་ཙམ་དུ་མ་ཟད་རིགས་ཀྱི་བྱེར་རྒྱས་འགྱིངས་འདྲིལ་ལ་སོགས་པའི་གང་གི་གནས་སྐབས་ཡིན་ཡང་འབྱུང་རྒྱུ་ཡོད་པ་སྟེ་དཔེར་ན་སྨུག་པོ་བྱེར་བའི་སྐབས་སུའང་དང་པོ་ཚ་བ་དང་བར་དུ་ཚ་གྲང་འཐབ་པ། ཐ་མ་གྲང་ལྷིང་ཆད་པའི་དུས་ཏེ་འདི་གསུམ་གྱི་གོ་རིམ་འབྱུང་བཞིན་ཡོད་ལ་དེ་བཞིན་དུ་སྨུག་པོ་བྱེར་རྒྱས་འགྱིངས་འདྲིལ་བཞི་དང་ཡང་ན་རང་གནས་བཞི་ཡི་གནས་སྐབས་གང་རུང་དུ་འབྱུང་རྒྱུ་ཡོད་པ་ཡིན། དེ་བས་རང་གཞན་གྱི་གནས་གང་ཡིན་སྨུག་པོ་ཚ་དུས་དང་གྲང་དུས་འཐབ་དུས་སོགས་འབྱུང་སྲིད་པ་ཅིས་ཀྱང་ཤེས་དགོས་ལ། བད་ཀན་སྨུག་པོ་མས་ཆགས་ཀྱི་ནད་ལོང་ལ་ལྷུང་བ་ནི་ཕོ་བ་དང་མཆིན་པ། རྒྱུ་མ། ལོང་བཞི་ཀར་ནད་འགྱུར་བྱུང་ཚར་ལ། དེ་མིན་བད་ཀན་སྨུག་པོ་བྱེར་རྒྱས་འགྱིང་འདྲིལ་ལ་སོགས་པའི་ནད་གང་བྱུང་ཡོད་ན་དེ་ལ་ཕོ་མཆིན་ལོང་སོགས་ཀྱི་ན་ཚ་ཡང་བྱུང་ཚར་ཡོད་པ་ཤེས་དགོས་ལ་བད་ཀན་སྨུག་པོ་གང་ལ་བྱེར་ན་གང་ལ་རྒྱས་ན། གང་ནས་འགྱིངས་ན། གང་ལ་འདྲིལ་ན་དེའི་ནད་ཀྱང་བྱུང་ཚར་བས་སྨན་དཔྱད་ཀྱི་གོ་རིམ་ཡང་ཕོ་མཆིན་རྒྱུ་ལོང་བཞི་བོ་དང་རྩ་ཚིགས་དོན་སྣོད་གང་ལ་བྱེར་ཡོད་ན་དེ་ལའང་སྨན་བཅོས་བྱ་རྒྱུ་ནི་ཧ་ཅང་གལ་ཆེ་བ་ཞིག་རེད།
བཅུ་བ། དེང་དུས་རྒྱུན་སྤྱོད་བོད་སྨན་གྱིས་བད་ཀན་སྨུག་པོ་བཅོས་ཐབས་བཤད་པ།
དེ་ལྟར་བད་ཀན་སྨུག་པོའི་རྒྱུ་རྐྱེན་དབྱེ་བ་རྟགས་སྨན་བཅོས་ཀྱི་རྩ་དོན་པ་ལ་སོགས་མདོར་བསྡུས་སྒོས་ཡོངས་སུ་བཤད་ཟིན་ནས་ད་ནི་དེང་དུས་རྒྱུན་སྤྱོད་བོད་སྨན་གྱིས་སྨུག་པོ་བཅོས་ཐབས་བསྡུས་ཏེ་བཤད་ན་དང་པོ་སྨུག་པོ་ཚ་རྐྱེན་ནི་མཆིན་ནད་རིམ་བཞིན་ཕོ་བ་དང་རྒྱུ་མ་ལོང་སོགས་ལ་བབས་པ་ཡིན་དེའི་རྒྱུ་ཚ་བའི་བྱས་ཡོད་པས་སྨན་ཡང་མན་ངག་བསིལ་སྦྱོར་དང་སྐྱུར་རུ་ཉེར་ལྔ། གུར་མཆོག་ལ་སོགས་པའི་མཆིན་སྨན་གཙོ་ཆེ་བར་གཏོང་དགོས་པ་དང་གྲང་རྐྱེན་ནི་ཕོ་ནད་རྒྱས་ནས་རིམ་གྱིས་མཆིན་པ་དང་ཕོ་བ་རྒྱུ་མ་ལོང་སོགས་ལ་ལྷུང་ནས་ནད་འགྱུར་བྱུང་བ་ཞིག་ཡིན་ལ་དེའི་རྒྱུ་བད་ཀན་གྲང་བའི་བྱས་པ་ཡིན་པས་སྨན་བཅོས་ཀྱང་བད་ཀན་གྱི་བཅོས་གཙོ་བོར་བཟུང་ནས་ཅོང་ཞུ་དྲུག་པ་དང་གྲུབ་ཐོབ་རིལ་དཀར། ཟླ་ཤེལ་ཆེན་མོ། ཟླ་ཤེལ་བདེ་སྨྱུག། ཞི་བྱེད་དྲུག་པ་ལ་སོགས་པའི་སྨན་བསྟེན་དགོས་དང་སྨུག་པོ་མས་ཆགས་བྱེར་ན་ཟླ་ཤེལ་ཆེན་མོ་ལ་སོགས་ཀྱི་སྟེང་ལ་ཐང་ཆེན་ཉེར་ལྔ་དང་གང་ལ་བྱེར་ན་དེའི་སྨན་ཡང་སྣོན་རྒྱུ་ནི་གལ་ཆེ་བར་བསམ། སྨུག་པོ་ཚ་བའི་དུས་ལ་མཆིན་པའི་སྨན་རྣམས་དང་སྨུག་འཐབ་པའི་དུས་སུ་རུ་རྟ་དྲུག་པ་དང་གཡུ་དྲིལ་བཅུ་གསུམ། རུ་ཁྱུང་། ཞི་ཁྱུང་། གཡུ་ཁྱུང་སོགས་བསྟེན་པ་དང་སྨུག་པོ་གྲང་བའི་སྐབས་སུ་སེ་འབྲུ་དྭངས་གནས་དང་སེ་འབྲུ་ལྔ་བ། སེ་འབྲུ་ཀུན་བདེ་ལ་སོགས་པའི་དྲོད་སྨན་རིགས་བསྟེན་ན་ལེགས་པ་དང་མདོར་ན་བད་ཀན་སྨུག་པོ་ནི་དེང་དུས་འབྱུང་བ་མང་ཞིང་སྨན་བཅོས་ཀྱི་དུས་ཡུན་རིང་ཞིང་ནད་འགྱུར་མང་པས་སྨན་རེ་འགའ་བསྟེན་པ་ཙམ་གྱི་ཕན་པ་མི་འབྱུང་ཞིང་ཡང་དང་བསྐྱར་དུ་སྨན་བཅོས་ཀྱི་ཁ་ཕྱོགས་མ་བསྒྱུར་ན་ནད་རྟིང་མི་ཐོན་ལ་ཕོ་མཆིན་རྒྱུ་ལོང་ལ་སོགས་པར་ནད་འགྱུར་བྱུང་ཡོད་ཕྱིར་ཕོ་བའི་ནད་བཅོས་པ་ཙམ་གྱིས་སྨུག་པོ་སངས་དྲག་ཏུ་འགྲོ་དཀའ་བ་དང་ཚ་གྲང་གི་རྐྱེན་གཉིས་པོ་གང་ཡིན་མ་ཤེས་ན་སྨན་དཔྱད་ཀྱང་ལོག་འགྲོ་བ་དང་ཁྱད་པར་དུ་བད་ཀན་སྨུག་པོ་ནད་ཀྱིས་ལུས་ཀྱི་ཟུངས་ཟད་ཅིང་ཕོ་བའི་མེ་དྲོད་བསད་ཡོད་པ་དང་ནད་རྙིང་ཁྲག་ལ་ཞོན་ནས་ལུས་ཀྱི་ཕྱི་ནང་བར་གསུམ་དུ་འགྲོ་སླ་བ་དང་སྲོག་རྩ་རྫོང་དུ་བྱས་ནས་ཚིགས་པ་མཁར་དུ་བྱས་ཡོད་ཕྱིར་ཤ་པགས་ལ་བྱེར་ན་ས་བདག་ཀླུ་གདོན་གྱིས་གནོད་པའི་པགས་ནད་དང་འདྲ་བ་དང་རྩ་ལ་བྱེར་ན་དུག་ནད་དང་མཚུངས་ཤིང་ཚིགས་བྱེར་ལ་གྲུམ་ནད་དང་གཅིག་པ་ལྟ་བུའི་ནད་རྟགས་རྣམ་པ་སྣ་ཚོགས་པ་རྣམས་སྟོན་པ་ཡིན་ལ། ལུས་སྟོབས་ནད་ཀྱིས་ཟོས་ཤིང་རྐམ་རིད་དུ་གྱུར་ཡོད་ཕྱིར་ལུས་ཟུངས་གསོ་ཞོར་ལོ་ཟླ་དང་བསྟུན་ནས་སྨན་བཅོས་བྱ་དགོས་ལ་མི་འཕྲོད་པའི་ཟས་་དང་སྤྱོད་ལམ་སོགས་ལ་འཛེམ་ནས་ཡིད་གཟབ་གནང་ན་ད་བཟོད་སྨུག་པོའི་ནད་སངས་དྲག་ཡོང་ཐུབ་བོ། །
ཡིན་ནའང་དུས་དབང་གིས་དེང་སང་ནད་ངོས་ཟིན་ཡང་སྨན་སྦྱོར་ཚད་ལྡན་མིན་པ་དང་སྨན་རྫས་རག་ཀྱང་ངོས་འཛིན་ཇི་མ་ཇི་བཞིན་དུ་མ་ཤེས་པ་དང་དུག་འདོན་ཚུལ་བཞིན་མ་ཤེས་པ་ལ་སོགས་ཀྱི་དབང་གིས་སྨན་གཞུང་དང་སྨན་པ་ཁ་གྱེས་ནས་རྒྱུད་གྱི་ལག་ལེན་སྐངས་མ་ཐུབ་པས་སྨན་བཅོས་ཀྱི་ནུས་པའང་མ་ཐོན་པ་དང་ལྷག་པར་དུ་སྨན་སྦྱོར་གྱི་སྦྱོར་སྡེབ་འདྲ་མིན་སྣ་ཚོགས་ཐོན་པ་དང་དེ་དག་གི་ཕན་ནུས་ཆུང་བ་སོགས་ཀྱིས་བོད་ལུགས་གསོ་རིག་འཕེལ་རྒྱས་ལ་བཀག་འགོག་དང་ཞབས་འདྲེན་ཞུ་བཞིན་ཡོད་པ་ནི་བདག་ལྟ་བུས་བཤད་མ་དགོས་པར་ཀུན་གྱི་མཐོང་གསལ་ལྟར་ལགས་ལ། བོད་ལུགས་གསོ་རིག་རྒྱུད་བཞི་ནི་ལོ་ངོ་ཆིག་སྟོང་སུམ་བརྒྱ་ལྷག་གི་ཡར་སྔོན་ནས་བྱུང་བ་ཞིག་ཡིན་པས་འདིའི་རྩ་བའི་སྨན་བཅོས་ཀྱི་ཁ་ཕྱོགས་ཡང་ལོ་ངོ་ཆིག་སྟོང་སུམ་བརྒྱ་ལྷག་གི་ཡར་སྔོན་གྱི་སྨན་བཅོས་ཀྱི་གཞུང་ལུགས་ཤིག་ཡིན་པས་དེང་རབས་གསོ་རིག་གི་གཞུང་དང་བསྡུར་ན་མི་མཐུན་པའི་ཆ་མང་བོ་ཡོད་ཀྱང་དོན་གྱི་རྡོག་རྩ་དེད་ན་ཕལ་ཆེར་གཅིག་མཚུངས་སུ་འགྲོ་བཞིན་ཡོད་པ་རེད། ལོ་ངོ་སྟོང་ཕྲག་ལྷག་གི་ཡར་སྔོན་གྱི་རིག་གནས་ཞིག་ད་དུང་ཡང་འཛམ་གླིང་གི་གསོ་རིག་པའི་འདུན་གྲལ་དུ་བརྟེན་ལྷིང་ངེས་བསྡོད་ཐུབ་པ་ནི་ཤིན་ཏུ་ངོ་མཚར་བའི་གནས་ཅིག་ཡིན་ལ་མ་འོངས་པ་དང་ཐ་ན་ལོ་ཁྲི་འགོར་ཡང་འདི་ཡི་རྐང་བ་བརྟེན་ཅིང་གཡོ་འགུལ་མེད་པར་གནས་ཐུབ་རྒྱུ་ནི་ང་ཚོ་ཐུན་མོང་ཀུན་གྱི་རེ་བ་ཡིན་ལ་རེ་བ་དེ་ཉིད་མངོན་འགྱུར་ཡོང་བའང་ཐེ་ཚོམ་མེད་དོ། །


text:
རོའུ་ཊར་གསར་ཁང་གིས་གནས་ཚུལ་སྤེལ་དོན། དེ་རིང་རྒྱ་ནག་ལྷོ་ཤར་ཞ་མིན་ (Xiamen) གྲོང་ཁྱེར་མི་མང་ཁྲིམས་ཁང་ཟེར་བས། ཕྱི་ལོ་ ༢༠༠༠ ནས་ ༢༠༡༥ བར་ཧུའུ་པེ་ཞིང་ཆེན་གྱི་དམར་ཤོག་ཚོགས་པའི་དྲུང་ཆེ་གནང་མྱོང་མཁན་ཀྲུའུ་པིན་ཧྲིན་ (Zhou Benshun) གྱིས་ཁྱོན་རྒྱ་སྒོར་ཡ་ ༤༠ ལྐོག་ཟ་བྱས་ཡོད་པའི་ནག་ཉེས་འོག་ལོ་ ༡༥ ཁྲིམས་ཐག་བཅད་ཡོད་པ་དང་། དེ་ནི་ཀྲུའུ་པིན་ཧྲིན་གྱིས་ཁ་སང་འཛུགས་སྐྲུན་དང་བུན་དངུལ་གཏོང་ལེན། གོ་གནས་འཕོ་འགྱུར་བཅས་ལ་བརྟེན་ནས་ལྐོག་རྔན་བླངས་ཡོད་འདུག
ཞ་མིན་གྲོང་ཁྱེར་མི་མང་ཁྲིམས་ཁང་གིས་ཀྲུའུ་པིན་ཧྲིན་གྱིས་ཧུའུ་པེ་ཞིང་ཆེན་དང་ཧུ་ནན་ཞིང་ཆེན་གཉིས་ནང་དཔོན་རིགས་ཚོའི་གོ་གནས་འཕོ་འགྱུར་དང་ཚོང་གཉེར་མཉམ་འབྲེལ། ཞིང་ལས་དངུལ་ཁང་ཁག་གི་བུན་དངུལ་སོགས་ལྐོག་ཟ་བྱས་པ་མ་ཟད། ཁོས་ད་དུང་གཞུང་སྒེར་གཉིས་ཀྱི་དངོས་ཟོག་མང་པོ་སྒེར་སྤྱོད་བྱས་པའི་ནག་ཉེས་འོག་ན་ནིང་ཕྱི་ཟླ་ ༡༢ ཚེས་ ༣༠ ཉིན་འཛིན་བཟུང་གིས་ཞིབ་བཤེར་བྱེད་མགོ་བཙུགས་ཡོད་འདུག
ཀྲུའུ་པིན་ཧྲིན་ནི་ད་ལྟ་ལོ་ ༦༦ ཡིན་ཞིང་ཁོ་སྔོན་ཆད་རྒྱ་ནག་དབུས་དམར་ཤོག་ཚོགས་པའི་དྲུང་ཆེ་ཟུར་བ་ཀྲུའུ་ཡཱོང་ཁང་གི་ལས་རོགས་ཡིན་པ་དང་། ཀྲུའུ་ཡཱོང་ཁང་གི་མགོ་ཁྲིད་འོག་ཁོས་ལོ་ངོ་ ༥ རིང་རྒྱ་ནག་དབུས་ཆབ་སྲིད་ལྷན་ཁང་དང་འཐུས་མི་ལྷན་ཚོགས་བཅས་ཀྱི་སྤྱི་ཁྱབ་དྲུང་ཆེའི་འགན་ཁུར་མྱོང་ཡོད་པ་དང་། ༢༠༡༣ ལོར་ཧུའུ་པེ་ཞིང་ཆེན་དམར་ཤོག་དྲུང་ཆེར་བསྐོ་བཞག་བྱས་ཡོད་འདུག
ཞ་མིན་ (Xiamen) གྲོང་ཁྱེར་མི་མང་ཁྲིམས་ཁང་གིས་ཀྲུའུ་ཡཱོང་ཁང་དང་ཀྲུའུ་པིན་ཧྲིན་གཉིས་བར་གྱི་ལྐོག་འབྲེལ་སྐོར་ཕྱི་བསྒྲགས་བྱས་མེད་ནའང་། རྒྱ་ནག་དབུས་གཞུང་གི་དཔོན་རིགས་ཚོས་ཀྲུའུ་པིན་ཧྲིན་གྱི་ལྐོག་ཟ་རུལ་སུངས་ཀྱི་གནད་དོན་ཁག་ཅིག་ཀྲུའུ་ཡཱོང་ཁང་དང་འབྲེལ་བ་ཡོད་པར་དོགས་གཞི་བྱེད་ཀྱིན་ཡོད་འདུག
༢༠༡༢ ལོའི་རྒྱལ་ཡོངས་དམངས་ཆེན་སྐབས་ ༡༨ པའི་ཐོག་ཞི་ཅིན་ཕིན་གྱི་ལྐོག་ཟ་རུལ་སུངས་ལ་རྒོལ་རྡུང་དང་གཙང་བཤེར་ལས་འགུལ་གཏན་འབེབས་དང་ལག་བསྟར་བྱས་པ་ནས་ད་ལྟའི་བར་དམར་ཤོག་ཚོགས་པའི་མཐོ་རིམ་དཔོན་རིགས་ ༡༢༠ ལྷག་ལྐོག་ཟ་རུལ་སུངས་ཀྱི་ཉེས་མིང་འོག་འཛིན་བཟུང་ཞིབ་བཤེར་དང་། བཀག་བསྐྱིལ་ཁྲིམས་ཐག་བཅད་ཡོད་འདུག
གསར་འགོད་པ། པདྨ་རྒྱལ།


text:
ཟླ་11ཚེས་4ནས་6བར། སི་ཁྲོན་ཞིང་ཆེན་ནགས་ལས་ཐིང་གིས་གཙོ་སྐྱོང་བྱེད་པའི་"འཕྲེད་རྒྱུག་རི་བོའི་གསའ་སྲུང་སྐྱོབ་འགུལ་སྐྱོད་ཀྱི་བྱེད་སྒོའི་ཞིབ་བཤེར་བགྲོ་གླེང་"ཏུའུ་ཅན་ཡན་དུ་འཚོགས་པ་རེད། བགྲོ་གླེང་ཚོགས་འདུའི་ཐོག་ཏུ། སི་ཁྲོན་ཝོ་ལུང་རྒྱལ་ཁབ་རིམ་པའི་རང་བྱུང་སྲུང་སྐྱོབ་ཁུལ་དུ་སྐབས་གསར་པའི་གསའ་ཡི་གཞི་གྲངས་བསྡུ་བའི་གྲུབ་འབྲས་མུ་མཐུད་ནས་ཁྱབ་བསྒྲགས་བྱས་པ་དང་། ཝོ་ལུང་ཝེ་ཅཱ་གྲོག་རོང་ཁུལ་གྱི་ས་གནས་3དུ་དམར་ཕྱིའི་ཐིག་གི་པར་ཆས་ནས་གསའ་བཞིའི་གཟུགས་བརྙན་མཐོང་བ་རེད།
ཤེས་རྟོགས་བྱུང་བར་གཞིགས་ན། གསའ་ནི་དམིགས་བསལ་གྱི་སྲོག་ཆགས་ཡིན་པ་དང་། ལོ་གཅིག་གི་གཡས་གཡོན་ཙམ་ལ་ཨ་མ་དང་ཁ་བྲལ་ནས་རང་ཚུགས་ངང་འཚོ་བར་རོལ་ནས། ཁེར་རྐྱང་དང་བག་མེད་དང་། ཚོར་སྐྱེན་སྤྱང་གྲུང་འཛོམས་པ། འགྲོ་འདུག་དཔོག་པར་དཀའ་བ་བཅས་ཀྱི་གངས་རིའི་བདག་པོར་གྱུར་ཡོད་པ་རེད། གསའ་བཞི་པོ་གཅིག་འདྲ་ཡིན་པ་མཐོང་རྒྱུ་ཧ་ཅང་དཀོན་པོ་ཡིན་པ་རེད། འདི་ནི་སི་ཁྲོན་དུ་པར་བླངས་པ་ཐོག་མ་ཡིན་པ་རེད།


text:
༄༅། །ཕྱི་ལོ་ ༢༠༡༧ ཟླ་ ༡༢ ཚེས་ ༢༧ ཉིན་ཤེས་རིག་ལས་ཁུངས་ཀྱི་གོ་སྒྲིག་འོག་དྷ་ཤོད་བོད་ཕྲུག་ཁྱིམ་སྡེའི་ཚོགས་ཁང་དུ་རྒྱ་བལ་གཉིས་ཀྱི་སློབ་གྲྭ་ཁག་ ༢༧ ནས་སྣེ་ཁྲིད་དགེ་རྒན་ ༢༧ དང་འཛིན་རིམ་བཅུ་པའི་སློབ་ཕྲུག་གྲངས་ ༢༦༣ བཅས་ལ་འགོ་ཁྲིད་ནུས་པ་སྐྱེད་སྲིང་གནང་ཕྱོགས་དང་འབྲེལ་བའི་ཟབ་སྦྱོང་ཐེངས་ལྔ་པ་འགོ་བཙུགས་གནང་ཡོད།
དེ་ཡང་གོང་ཚེས་ཉིན་གྱི་སྔ་དྲོ་ཆུ་ཚོད་ ༠༩།༢༥ ཐོག་སྐུ་མགྲོན་གཙོ་བོ་དཔལ་ལྡན་སྲིད་སྐྱོང་བློ་བཟང་སེངྒ་མཆོག་གིས་དབུས་པའི་ཤེས་རིག་བཀའ་བློན་དང་ཨ་རིའི་སྐུ་ཚབ་དོན་གཅོད་གཅིག་ལྕོགས་དངོས་གྲུབ་ཚེ་རིང་མཆོག ཤེས་རིག་དྲུང་ཆེ་ཀརྨ་སེངྒེ་མཆོག་གིས་གཙོས་འབྲེལ་ཡོད་ལས་བྱེད། དེ་བཞིན་དྷ་ཤོད་བོད་ཁྱིམ་གྱི་སློབ་སྤྱི། བཙན་བྱོལ་བོད་མིའི་གཏན་ཉིན་སློབ་གྲྭ་ཁག་གི་འཛིན་རིམ་བཅུ་པའི་སློབ་ཕྲུག་དང་སྣེ་ཁྲིད་དགེ་རྒན་བཅས་ཚང་འཛོམས་ཀྱིས་ཐོག་མར་ཤེས་རིག་ལས་ཁུངས་ཀྱི་སྲོོལ་དེང་ཤེས་ཡོན་ཚན་པའི་འགན་འཛིན་བསྟན་འཛིན་རྡོ་རྗེ་ལགས་ཀྱིས་ཕེབས་བསུ་དང་འབྲེལ་ཉིན་གྲངས་བརྒྱད་རིང་ཟབ་སྦྱོང་དང་འབྲེལ་བའི་གསུང་བཤད་གནང་གྲུབ་མཚམས་སྐུ་མགྲོན་གཙོ་བོ་དཔལ་ལྡན་སྲིད་སྐྱོང་མཆོག་གིས་སློབ་ཕྲུག་རྣམས་ལ། ང་ཚོའི་སྤྱི་ཚོགས་ནང་དཀའ་ངལ་ཆེ་ཕྲ་ཆུང་གསུམ་གང་འདྲ་ཞིག་འཕྲད་ཀྱང་དེར་གདོང་ལེན་གྱིས་སློབ་སྦྱོང་ལ་དོ་སྣང་དང་འབད་བརྩོན་བྱེད་ན་མ་འོངས་པར་ཕན་ཐོགས་ཡོང་རྒྱུ་ཡིན་པ་རེད། ཅེས་དང་། ང་ཚོས་སློབ་སྦྱོང་བྱས་པ་དེ་སོ་སོ་རང་ཉིད་ཀྱི་མི་ཚེའི་མདུན་ལམ་གཅིག་པུའི་ཆེད་དུ་མིན་པར་རང་མི་རིགས་ཀྱི་རྩ་དོན་གྱི་ཆེད་དུ་སློབ་སྦྱོང་བྱེད་དགོས་ཞེས་གསུང་བཤད་གནང་ཡོད།
དེ་ནས་ཤེས་རིག་བཀའ་བློན་དངོས་གྲུབ་ཚེ་རིང་མཆོག་གིས་ཟབ་སྦྱོང་དེ་ཐོག་མར་ཕྱི་ལོ་ ༢༠༡༣ ལོར་དབུ་འཛུགས་གནང་ཡོད་སྐོར་དང་། ཟབ་སྦྱོང་དེ་བརྒྱུད་སོ་སོ་རང་ཉིད་ལ་མཐོང་རྒྱ་དང་ཐོས་རྒྱ་ཆེ་རུ་འགྲོ་རྒྱུ་ཡིན་པར་བརྟེན། ཟབ་སྦྱོང་གི་དུས་ཡུན་རིང་དུས་ཚོད་འཕྲོ་བརླག་མ་བཏང་བར་དོ་སྣང་དང་སྦྱང་བརྩོན་བྱ་དགོས་པ་ཤིན་ཏུ་གལ་ཆེན་པོ་ཡིན་སྐོར་དང་། ང་ཚོའི་སྤྱི་ཚོགས་ནང་འགོ་ཁྲིད་སྲ་ཐག་ཐག་ཅིག་མེད་ན་སྤྱི་ཚོགས་དང་རྒྱལ་ཁབ། དེ་བཞིན་མི་རིགས་ལ་དཀའ་ངལ་འཕྲད་རྒྱུ་ཡིན་པ་དང་། གཞན་ཡང་བཀའ་བློན་མཆོག་གིས་དང་པོ་སློབ་སྦྱོང་ཡག་པོ་བྱེད་དགོས་བསམ་པའི་ཀུན་སློང་ཞིག་འཁྱེར་དགོས་པ་དང་། ཀུན་སློང་དེ་ཡག་པོ་ཡོང་བའི་ཆེད་སྨོན་ལམ་བརྒྱབ་དགོས། དེ་ནས་ཀུན་སློང་དེ་སྒྲུབ་པར་འབད་བརྩོད་བྱེད་དགོས་ཅེས་དང། བརྗེད་མི་རུང་བ་གསུམ་སྟེ་རང་ཉིད་བོད་པ་ཡིན་པ། སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གི་བཀའ་དྲིན། དེ་བཞིན་བོད་མིའི་སྒྲིག་འཛུགས་གལ་ཆེན་པོ་ཡིན་པ་བཅས་དུས་རྟག་ཏུ་སྙིང་བཅངས་ཐོག་སློབ་ལ་གཞོལ་དགོས་གལ་སྐོར་གསུང་བཤད་གནང་ཡོད།
མཐར་ཤེས་རིག་དྲུང་ཆེ་ཀརྨ་སེངྒེ་ལགས་ཀྱིས་ཐུགས་རྗེ་ཆེ་ཞུའི་གསུང་བཤད་གནང་སྟེ་དབུ་འབྱེད་མཛད་སྒོ་མཇུག་སྒྲིལ་གནང་ཡོད།།
(21)


text: བོད་ཀྱི་སྲོལ་རྒྱུན་རི་མོ་བ་མཁས་ཆེན་ཨ་མདོ་བྱམས་པ་ནི་སྤྱི་ལོ༡༩༡༤ལོར་མཚོ་སྔོན་གཅན་ཚ་རྫོང་དུ་འཁྲུངས། ཁོང་ལ་བོད་ལྗོངས་ཀྱི་པིས་ཅའ་སའོ་ཞེས་པའི་མཚན་སྙན་ལྡན་པ་དང༌། ཁོང་གིས་བརྩམས་པའི་རི་མོ་དག་ལས་ང་ཚོས་བོད་ཀྱི་ཆོས་ལུགས། ཁོར་ཡུགམི་སྣའི་ལས་དབང་བཅས་མངོན་སུམ་དུ་ཚོར་ཐུབ། སྤྱི་ལོ༡༩༢༡ལོར་ཁོང་གཅན་ཚ་རྫོང་གི་ངང་རུང་དགོན་པར་ཞུགས་ནས་རབ་ཏུ་བྱུང༌། སྐབས་དེ་ནས་བཟུང་དགོན་པའི་ལྡེབས་རིས་དང་ལྷ་སྐུ་དག་ལ་བརྟེན་ཏེ་བོད་ཀྱི་སྲོལ་རྒྱུན་རི་མོ་རང་སྦྱོང་བྱས། ༡༩༣༦ལོར་ཁོང་བླ་བྲང་བཀྲ་ཤིས་འཁྱིལ་གྱི་ཆོས་གྲྭར་ཞུགས། ༡༩༤༢ལོར་དགུང་ལོ་༢༨སྟེང་ལྷ་སར་གནས་མཇལ་དུ་སོང་སྟེ་འབྲས་སྤུངས་དགོན་པའི་ཆོས་གྲྭར་ཞུགས༡༩༥༥ལོར་དགུང་ལོ་༤༡སྟེང་ཕོ་བྲང་པོ་ཏ་ལར་སླེབས་ནས་དེ་གའི་རི་མོ་བའི་འགན་བཞེས། ༡༩༥༦ལོར་ཕོ་བྲང་ནོར་བུ་གླིང་ག་རུ་མིང་གྲགས་ཅན་གྱི་རི་མོ་《སྟོན་པའི་ཆོས་གསུང་པ་དང་》《ཁམས་གསུམ་ལ་བསམ་གཞིགས་གཏོང་བ》གཉིས་ཕྱག་བྲིས་གནང༌། ༡༩༨༡ལོར་རིག་རྫས་དོ་དམ་ཨུ་ཡོན་ལྷན་ཁང་དུ་ཕྱག་ལས་གནང་ཞིང༌། བོད་ཀྱི་ལོ་རྒྱུས་ཞིབ་འཇུག་པ་དང༌།བོད་ལྗོངས་རྩོམ་རིག་སྒྱུ་རྩལ་མཉམ་འབྲེལ་ལྷན་ཚོགས་ཀྱི་སྐབས་དང་པོའི་ཀྲུའུ་ཞི་བཅས་ཀྱི་འགན་བཞེས། ༡༩༨༡ལོར་རྒྱ་གར་ནས་《བོད་ཀྱི་བཙན་པོ་རྣམ་གསུམ》ཞེས་པའི་རི་མོ་ཕྱག་བྲིས་གནང་༡༩༩༩ལོར་ཁོང་གིས་ལྷ་སའི་ཨ་མདོ་བྱམས་པའི་སྒེར་བཙུགས་མཛེས་རྩལ་སློབ་གྲྭ་གསར་དུ་བཙུགས་པ་དང༌།དགུང་ལོ༨༥ལོན་པའི་ཁོང་ཉིད་ཀྱིས་སློབ་གྲྭ་དེའི་འགོ་འཛིན་དང་དགེ་རྒན་གྱི་འགན་བཞེས༢༠༠༢ལོའི་ཟླ༣པའི་ཚེས༢༨ཉིན་ལྷ་སར་འགྲོ་བའི་ལམ་བར་དུ་སྐུ་གཤེགས།


text:
ལི་ཁེ་ཆང་གིས་གསུང་བཤད་གནང་བ། ཀྲང་ཀའོ་ལིས་གཙོ་སྐྱོང་གནང་བ། ཝང་ཧུའུ་ཉིང་ཚོགས་འདུར་ཕེབས་པ།
ཟླ་1ཚེས་8ཉིན་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་པེ་ཅིང་མི་དམངས་ཚོགས་ཁང་ཆེ་མོར་གཟབ་རྒྱས་ངང་འཚོགས་པ་རེད། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཞི་བཅས་ཡིན་པའི་ཞི་ཅིན་ཕིང་གིས་2017ལོའི་ལོ་འཁོར་གྱི་རྒྱལ་ཁབ་ཀྱི་ཚན་རིག་ལག་རྩལ་གྱི་བྱ་དགའ་ཆེ་ཤོས་ཐོབ་མཁན་ནན་ཅིང་རང་བྱུང་དང་བཟོ་སྐྲུན་རིག་པ་སློབ་ཆེན་གྱི་ཡོན་ཧྲི་ཝང་ཙེ་ཧྲན(གཡས)དང་ཀྲུང་གོ་ནད་ཡམས་སྔོན་འགོག་ཚོད་འཛིན་ལྟེ་གནས་ཀྱི་ནད་དུག་སྔོན་འགོག་ཚོད་འཛིན་ཁང་གི་ཡོན་ཧྲི་ཧོའུ་ཡུན་ཏེ(གཡོན)ལ་བྱ་དགའི་ལག་ཁྱེར་གནང་བའི་གནས་ཚུལ་ཡིན་པ།
ཟླ་1ཚེས་8ཉིན་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་པེ་ཅིང་མི་དམངས་ཚོགས་ཁང་ཆེ་མོར་གཟབ་རྒྱས་ངང་འཚོགས་པ་རེད། ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་ཞི་ཅིན་ཕིང་དང་། ལི་ཁེ་ཆང་། ཀྲང་ཀའོ་ལི། ཝང་ཧུའུ་ཉིང་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་ལ་བྱ་དགའ་ཡང་གནང་ཞིང་། ཚོགས་འདུ་མ་འཚོག་གོང་ཞི་ཅིན་ཕིང་སོགས་ཏང་དང་རྒྱལ་ཁབ་ཀྱི་འགོ་ཁྲིད་མི་སྣས་བྱ་དགའ་ཐོབ་མཁན་ལ་མཇལ་འཕྲད་གནང་བ་དང་འབྲེལ་ཚང་མ་དང་ལྷན་དུ་དྲན་རྟེན་སྐུ་པར་ཡང་བསྐྱོན་པ།
ཚེས་8ཉིན་གྱི་སྔ་དྲོ། ཀྲུང་གུང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་པེ་ཅིང་དུ་རྒྱལ་ཁབ་ཚན་རིག་ལག་རྩལ་གྱི་བྱ་དགའ་སྤྲོད་པའི་ཚོགས་ཆེན་གཟབ་རྒྱས་འཚོགས་ཤིང་། ཏང་དང་རྒྱལ་ཁབ་ཀྱི་འགོ་ཁྲིད་མི་སྣ་ཞི་ཅིན་ཕིང་དང་། ལི་ཁེ་ཆང་། ཀྲང་ཀའོ་ལི། ཝང་ཧུའུ་ཉིང་བཅས་ཚོགས་ཆེན་ལ་ཕེབས་པ་དང་འབྲེལ་བྱ་དགའ་ཐོབ་མཁན་འཐུས་མིར་བྱ་དགའ་གནང་བ་དང་། ལི་ཁེ་ཆང་གིས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཚབ་ཞུས་ནས་ཚོགས་ཆེན་ཐོག་གསུང་བཤད་གནང་བ། ཀྲང་ཀའོ་ལིས་ཚོགས་ཆེན་གཙོ་སྐྱོང་གནང་བ་རེད།


text:
འབར་མའི་དམངས་གཙོ་ཚོགས་པའི་ཁྲིམས་ལུགས་སློབ་སྟོན་པ་སྐུ་ཞབས་ཀཱོ་ནེ་ལགས་ཆོས་ལུགས་རྩོད་རྙོག་གི་གནད་དོན་ཆེད་ཕྱིན་ཏེ་ཕྱིར་ལོག་པའི་ལམ་བར་དུ་མི་ཞིག་གིས་མེ་མདའ་བརྒྱབ་ནས་བསད་ཡོད་འདུག
ཟླ་འདིའི་ཚེས་ ༢༩ ཉིན་འབར་མ་རྒྱལ་ཡོངས་དམངས་གཙོ་ཚོགས་པའི་ཁྲིམས་ལུགས་སློབ་སྟོན་པ་དང་ཁྲིམས་རྩོད་པ་སྐུ་ཞབས་ཀཱོ་ནེ་(Ko Ni )ལགས་སུ། འབར་མའི་གྲོང་ཁྱེར་ཡོང་གཱོང་(Yangon )གནམ་ཐང་དུ་མི་ཞིག་གིས་མེ་མདའ་བརྒྱབ་སྟེ་བསད་ཡོད་འདུག
ཀཱོ་ནེ་རཱཀ་ཧི་ནཱི་མངའ་སྡེའི་(Rakhine state)ནང་གི་ཆོས་ལུགས་རྙོག་དྲའི་གནད་དོན་ཞིག་གི་ཆེད་དུ་ཕེབས་ཏེ་ཕྱིར་ལོག་བཞིན་ཡོད་འདུག སྐབས་དེར་ཁོའི་ལག་པར་ལོ་གསུམ་ཅན་གྱི་རང་གི་ཚ་བོ་བཟུང་ཡོད་འདུག ལྐོག་གསོད་པ་དེ་ཁོའི་རྗེས་སུ་དེད་ཡོང་ནས་ཁོའི་མགོ་ལ་མེ་མདའ་བརྒྱབ་ཡོད་ཅིང་། དེ་མ་ཐག་ཁོ་ས་ལ་འགྱེལ་ཡོད་འདུག་ཀྱང་ཁོའི་ལག་པར་བཟུང་བའི་ཚ་བུ་ལ་གནོད་སྐྱོན་གང་ཡང་བྱས་མི་འདུག
ད་ལྟ་ཁོང་ལ་མེ་མདའ་རྒྱག་མཁན་གྱི་ཉེས་ཅན་དེ་འཛིན་བཟུང་བྱས་ཡོད་ཅིང་། ཉེན་རྟོག་པས་བརྗོད་པ་ལྟར་ན། ཉེན་ཅན་དེའི་མིང་ལ་ཅེས་ལེན་(Kyi Lin)ཟེར་ཞིང་ད་ལྟ་རང་ལོ་ ༥༣ ཡིན་འདུག འབར་མའི་ནང་སྲིད་དོན་འོག་མི་བསད་པ་ཧ་ཅང་ཉུང་ཞིང་། ད་ལྟ་ཁོང་གི་གྲོངས་རྐྱེན་དེ་ཡང་ཆོས་ལུགས་ཀྱི་གནད་དོན་ཡིན་པར་དོགས་པ་བྱེད་ཀྱིན་ཡོད་ཀྱང་ད་དུང་གསལ་ཁ་བྱུང་མི་འདུག
ཀཱོ་ནེ་ནི་འབར་མའི་རྩ་ཁྲིམས་ལ་བརྩི་བཀུར་ཞུ་མཁན་གྱི་ཁྲིམས་རྩོད་པ་ཞིག་ཡིན་པ་དང་། ལྕམ་ཨཱང་སེན་སོའུ་ཀེ་ཡི་ཁྲིམས་ལུགས་སློབ་སྟོན་པའང་ཡིན་འདུག ཁོས་ནམ་རྒྱུན་འབར་མའི་ཁ་ཆེའི་གྲངས་ཉུང་མི་རིགས་ཀྱི་བདེ་འཇགས་དང་ཐོབ་ཐང་སྐོར་ལ་སྐད་ཆ་ཤོད་བཞིན་ཡོད་པ་དང་། དེ་སྔོན་འབར་མའི་དམག་གཞུང་གི་སྒེར་སྤྱོད་ལའང་མཐའ་གཅིག་ཏུ་ངོ་རྒོལ་འཐབ་རྩོད་བྱས་མྱོང་ཡོད་འདུག
མེ་མདའ་བརྒྱབ་སྟེ་ཆུ་ཚོད་ ༢༤ ཏག་ཏག་ཟིན་མཚམས་ཁོང་འདས་གྲོངས་སུ་ཕྱིན་ཡོད་པ་དང་། མི་ཚོགས་ཧ་ཅང་ཕོན་ཆེན་པོས་ཁོང་གི་ཕུང་བོ་དུར་འཇུག་ཕེབས་སྐྱེལ་བྱས་ཡོད་ཅིང་། ཁ་ཆེ་གཙོ་བོར་གྱུར་བའི་ནང་པ་དང་ཡེ་ཤུ་པ་སོགས་ཆོས་ལུགས་འདྲ་མིན་གྱི་མི་སྣ་འཛོམས་ཏེ་གདུང་སེམས་མཉམ་སྐྱེད་དང་མྱ་ངན་ཞུས་ཡོད་འདུག
འབར་མ་རྒྱལ་ཡོངས་དམངས་གཙོ་ཚོགས་པས། ཀཱོ་ནེ་ནི་ནང་པའི་རྒྱལ་ཁབ་འདིའི་གལ་འགངས་ཆེ་བའི་མི་སྣ་ཞིག་དང་། “སུས་ཀྱང་ཚབ་མཚོན་མི་ཐུབ་པ་ཞིག་ཡིན་” ཞེས་བརྗོད་འདུག ཡིན་ན་ཡང་ལྕམ་ཨཱ་སེན་སོའུ་ཀེ་ཡིས་ད་སྔ་དེའི་སྐོར་ལ་སྐད་ཆ་གང་ཡང་བཤད་མི་འདུག
རྒྱལ་ཡོངས་དམངས་གཙོ་ཚོགས་པས་གསལ་བསྒྲགས་ཤིག་སྤེལ་ཏེ་ “ང་ཚོས་ཀཱོ་ནེ་ལྐོག་གསོད་དོན་རྐྱེན་དེ་ནི། འཇིགས་སྐུལ་དྲག་སྤྱོད་པས་མང་གཙོ་ཚོགས་པའི་ཉེན་རྟོག་པ་ཚོར་རྒོལ་བའི་བྱ་སྤྱོད་ཅིག་ལ་ངོས་འཛིན་བྱེད་ཀྱི་ཡོད།” ཅེས་བརྗོད་ཡོད་འདུག དེ་བཞིན། དམངས་གཙོ་ཚོགས་པའི་དབུ་ཁྲིད་རྒན་པ་ཊེན་ཨོ་(Tin Oo)ཡིས་ཀྱང་། “ ཀཱོ་ནེ་ལྐོག་གསོད་དོན་རྐྱེན་དེ་ནི། རྒྱལ་ཁབ་ཀྱི་གྱོང་གུད་ཆེན་པོ་ཞིག་དང་། ང་ཚོ་དང་ང་ཚོའི་ཚོགས་པའི་གྱོང་གུད་རེད།” ཅེས་བརྗོད་ཡོད་འདུག
རྒྱལ་སྤྱིའི་ཉེས་ཡངས་ཚོགས་པས་ “ལྐོག་གསོད་དོན་རྐྱེན་གང་འདྲ་ཡིན་ཡང་དེར་གནད་འགག་ཅིག་ཡོད། དེར་ཞིབ་འཇུག་རང་བཞིན་གྱིས་ཐག་གཅོད་བྱས་ན། མི་ཞིག་གསོད་དགོས་པའི་གནད་དོན་དེར་འགྲོ་བ་མིའི་ཐོབ་ཐང་འཐབ་རྩོད་ཀྱི་ངོས་ནས་འགྲེལ་བཤད་བརྒྱབ་ན་རེ་ཐག་ཆད་རྒྱུ་མེད་པའི་འཐབ་རྩོད་པ་ཟེར་བ་རེད།” ཞེས་བརྗོད་ཡོད་འདུག
འབར་མའི་ནང་གི་ཨ་རིའི་གཞུང་ཚབ་པ་སི་ཁོ་ཊི་མཱར་ཁུལ་ (Scot Marcie)གྱིས་ “ང་ལ་བཤད་རྒྱུ་གཅིག་རང་ཡོད་པ་དེ་ནི། ང་ཚོ་ཚང་མ་དངོས་ནས་ཧང་སང་དགོས་པ་དང་། སེམས་སྐྱོ་དགོས་པ་ཞིག་ཆགས་སོང་། ཀཱོ་ནེ་ཡིས་རང་གི་རྒྱལ་ཁབ་དང་དམངས་གཙོའི་ཆེད་དུ་དཀའ་ལས་དང་། ཞབས་འདེགས་མང་པོ་ཞིག་བསྒྲུབས་པ་ཤེས་ཀྱི་ཡོད།” ཅེས་བརྗོད་འདུག
འབར་མའི་ནང་ཆོས་ལུགས་རྩོད་ཉོག་རྒྱུན་པར་འབྱུང་བཞིན་ཡོད་པ་དང་། ད་ལྟ་ལྕམ་ཨང་སེན་སོའུ་ཀེ་ཡི་སློབ་སྟོན་འོག་འཛིན་སྐྱོང་བྱེད་བཞིན་པའི་འབར་མའི་གཞུང་གིས་མི་རིགས་དང་ཆོས་ལུགས་རྩོད་ཉོག་དྲང་བདེན་ཡོང་གི་མེད་པའི་བསམ་ཚུལ་ཤུགས་ཆེ་རུ་འགྲོ་བཞིན་ཡོད་པ་མ་ཟད། ནང་པ་དང་ཁ་ཆེ་བར་མི་གསོད་དོན་རྐྱེན་ཡང་ཡང་འབྱུང་གི་ཡོད་འདུག འབར་མའི་ནང་ཁ་ཆེ་ཆོས་ལུགས་པ་ནི་གྲངས་ཉུང་མི་རིགས་ཆགས་ཡོད་འདུག
སངས་རྒྱས་དཀོན་མཆོག


text:
ཟླ་འདིའི་ཕྱི་ཚེས་ ༢༥ ཉིན་བོད་ཀྱི་གློག་བརྙན་ལས་འགུལ་བ་དོན་གྲུབ་དབང་ཆེན་ལགས་ཨ་རིའི་ནང་འབྱོར་ཏེ་ནང་མི་ལྷན་འཛོམས་བྱུང་འདུག
བོད་དོན་གློག་བརྙན་ཚོགས་པའི་མགྲིན་ཚབ་པ་འཇམ་དབྱངས་ཚུལ་ཁྲིམས་ལགས་ཀྱིས་འདི་གར་གནས་ཚུལ་མཁོ་སྤྲོད་གནང་བ་ལྟར་ན། བོད་ཀྱི་གློག་བརྙན་ལས་འགུལ་བ་དོན་གྲུབ་དབང་ཆེན་ལགས་ཀྱིས་དཀའ་སྡུག་དང་ཉེན་ཚབས་ཆེན་བའི་བྲོས་བྱོལ་བརྒྱུད། ཟླ་འདིའི་ཕྱི་ཚེས་ ༢༥ ཉིན་ཨ་རིའི་ཁ་ལི་ཧྥོར་ནེ་ཡའི་གྲོང་ཁྱེར་སན་ཧྥི་རན་སི་ཁོ་( San Francisco )ནང་འབྱོར་ཏེ་བཟའ་མི་རྣམས་ལྷན་འཛོམས་བྱུང་ཡོད་འདུག
ད་ལྟ་དགུང་ལོ་ ༤༣ ཡིན་པའི་དོན་གྲུབ་དབང་ཆེན་ལགས་ཨ་རིར་འབྱོར་མ་ཐག་ཁོང་གིས། ལོ་མང་གི་རྗེས་སུ་ང་ལ་ཉེན་མེད་བདེ་འཇགས་དང་རང་དབང་གི་འཚོ་བར་ལོངས་སུ་སྤྱོད་རྒྱུ་བྱུང་བ་དེ་རིང་ཐོག་མ་དེ་ཡིན། སྙིང་ཉེ་བའི་ནང་མི་ཚོར་མགྱོགས་མྱུར་ངང་ཐུགས་འཕྲད་ཡོང་བའི་གོ་སྐབས་སྐྲུན་མཁན་ཚང་མར་བཀའ་དྲིན་ཆེ་ཞུ་རྒྱུ་ཡིན། འོན་ཀྱང་། ཡིད་སྐྱོ་བ་ཞིག་ལ་རང་གི་ལུང་པ་རྒྱབ་ཏུ་བཞག་དགོས་བྱུང་སོང་། ཞེས་བརྗོད་འདུག
བོད་དོན་གློག་བརྙན་ཚོགས་པའི་མགྲིན་ཚབ་པ་འཇམ་དབྱངས་ཚུལ་ཁྲིམས་ལགས་ཀྱིས། དོན་གྲུབ་དབང་ཆེན་ནི་འགྲོ་བ་མིའི་གཞི་རྩའི་ཐོབ་ཐང་དང་རང་དབང་ལ་ཡིད་ཆེས་བརྟན་པོ་ཡོད་པའི་གང་ཟག་ཅིག་ཡིན་ལ། ཁོང་གིས་བོད་མི་ཚོའི་སྡུག་དཀའ་ངལ་གྱི་བསམ་ཚུལ་ཕྱིར་བཏོན་པ་རྒྱུ་རྐྱེན་དུ་བྱས་ཏེ། རྒྱ་ནག་གཞུང་གིས་ཁོང་ལ་འཛིན་བཟུང་དམ་དྲག་དང་མནར་གཅོད་རྩ་བ་ནས་གཏོང་མི་རུང་བ་ཞིག་ཡིན་ཡང་། ད་ནས་བཟུང་ཁོང་ལ་བསམ་ཚུལ་བཤད་རྒྱུའི་རང་དབང་ཆ་ཚང་ཡོད་པ་རེད། ཅེས་དང་། དུས་ཚོད་རན་མཚམས་ནས་དོན་གྲུབ་དབང་ཆེན་ལགས་ཀྱིས་གསར་ལམ་དུ་གནས་ཚུལ་སྤེལ་རྒྱུ་ཡིན་ལ། དོན་གྲུབ་དབང་ཆེན་ལགས་རང་དབང་ལུང་པའི་ནང་འབྱོར་བར་རྒྱབ་སྐྱོར་གནང་མཁན་གཞུང་འཛིན་དང་ཚོགས་སྡེ་ཁག དེ་བཞིན་མི་སྒེར་བཅས་ལ་བཀའ་དྲིན་ཆེ་ཞུས་འདུག
དོན་གྲུབ་དབང་ཆེན་ལགས་ནས་ “འཇིགས་བྲལ་” ཞེས་པའི་དངོས་དོན་གློག་བརྙན་ཕབ་སྐྲུན་བྱས་པར་བརྟེན། རྒྱ་ནག་གཞུང་གིས་ཕྱི་ལོ་ ༢༠༠༨ ཟླ་ ༣ ནང་ཟིང་སློང་རྒྱུད་སྐུལ་བྱེད་པའི་ནག་ཉེས་གཡོགས་ཏེ་ལོ་ ༦ བཙོན་འཇུག་ཁྲིམས་ཐག་བཅད་ཡོད་པ་དང་། ཕྱི་ལོ་ ༢༠༡༤ ཟླ་ ༦ ཚེས་ ༥ ཉིན་མཚོ་སྔོན་ཞིང་ཆེན་ཟི་ལིང་བཙོན་ཁང་ནས་ཁོང་ཀློད་གྲོལ་བཏང་ཡོད་ཀྱང་། རྒྱ་གཞུང་ཉེན་རྟོག་པས་ཁོང་གི་འགྲོ་འདུག་སྤྱོད་གསུམ་ལ་དམ་དྲག་ཆེན་པོ་བྱས་ཡོད་པ་རེད།
དོན་གྲུབ་དབང་ཆེན་ལགས་ཀྱི་ལས་གྲོགས་གྲྭ་མགོ་ལོག་འཇིགས་མེད་ལགས་ཀྱང་སྐབས་དེར་རྒྱ་གཞུང་གིས་འཛིན་བཟུང་བཙོན་འཇུག་བྱས་ཏེ་མནར་གཅོད་ཚད་མེད་མྱངས་རྗེས། ཕྱི་ལོ་ ༢༠༡༤ ལོའི་ཟླ་ ༤ པའི་ནང་རྒྱ་གར་དྷ་རམ་ས་ལར་བདེ་འབྱོར་བྱུང་ཡོད་པ་དང་། ད་ལྟ་སུད་སིའི་ནང་གནས་སྡོད་ཀྱིས་བོད་ནང་གི་ཆབ་སྲིད་བཙོན་པ་རྣམས་ཀྱི་ཡ་ང་བའི་གནས་སྟངས་སོགས་ཀྱི་མཚོན་པའི་བོད་ནང་རྒྱ་ནག་གཞུང་གིས་བཙན་གནོན་གདུག་རྩུབ་ཅན་གྱི་སྲིད་བྱུས་ག་འདྲ་ལག་བསྟར་བྱེད་ཀྱི་ཡོད་པའི་སྐོར་འཛམ་གླིང་ཐོག་ར་སྤྲོད་ཀྱི་ལས་འགུལ་སྤེལ་བཞིན་ཡོད་པ་རེད།
བོད་ནང་གི་བོད་མི་ཚོའི་དངོས་ཡོད་དཀའ་སྡུག་ཕབ་སྐྲུན་བྱས་པའི་འཇིགས་བྲལ་ཞེས་པའི་གློག་བརྙན་དེ། སུད་སིའི་ཛུས་རིག་གྲོང་ཁྱེར་དུ་རྟེན་གཞི་བྱས་ཡོད་པའི་དོན་གྲུབ་དབང་ཆེན་ལགས་ཀྱི་གཉེན་ཉེ་འཇམ་དབྱངས་ཚུལ་ཁྲིམས་ནས་གཙོ་གཉེར་གནང་སྟེ། བོད་དོན་གློག་བརྙན་ཚོགས་པ་ནས་འཛམ་གླིང་ཡོངས་སུ་ཁྱབ་སྤེལ་གནང་ཡོད་པ་དང་། དོན་གྲུབ་དབང་ཆེན་ལགས་འཛིན་བཟུང་བྱས་རྗེས། ཁོང་གི་བཟའ་ཟླ་ལྷ་མོ་མཚོ་ལགས་ནས་ཁོང་འཕྲལ་དུ་ཀློད་གྲོལ་ཡོང་ཆེད། རྒྱ་གར་ནང་གཙོས་ཕྱི་རྒྱལ་ཡུལ་གྲུ་ཁག་ཏུ་བསྡུས་པའི་ཉན་ཞིབ་ཚོགས་འདུ་དང་གཏམ་བཤད་བགྲོ་གླེང་སོགས་ཀྱི་སྟེང་། མོ་རང་གི་ཁྱོ་ག་གཙོ་བོར་གྱུར་བའི་བོད་ནང་གི་ཆབ་སྲིད་བཙོན་པ་རྣམས་ཀྱི་དཀའ་སྡུག་དང་། བཙོན་པ་རྣམས་ཀྱི་ཁྱིམ་མི་གཉེན་འབྲེལ་ཚོའི་དཀའ་སྡུག་སོགས་ཀྱི་སྐོར་གཏམ་བཤད་དང་ཞི་འབོད་ཀྱི་ལས་འགུལ་སྣ་མང་སྤེལ་ཡོད་པ་དང་། ཕྱི་ལོ་ ༢༠༡༢ ལོར་སྲིད་དོན་སྐྱབས་བཅོལ་བའི་ངོ་བོའི་ཐོག་ནས་མ་བུ་ཚོ་ཨ་རིར་གནས་སྤོ་བྱས་ཡོད་པ་རེད།
ཕྱི་ལོ་ ༢༠༡༢ ལོར་གསར་འགོད་པ་ཉེན་སྲུང་ལྷན་ཚོགས་ནས་དོན་གྲུབ་དབང་ཆེན་ལགས་ལ་རྒྱལ་སྤྱིའི་རང་དབང་གསར་འགྱུར་གྱི་གཟེངས་རྟགས་ཕུལ་ཡོད་པ་དང་། དེ་བཞིན། ཕྱི་ལོ་ ༢༠༡༤ ལོར་ཨ་རིའི་ནེའུ་ཡོག་གྲོང་ཁྱེར་ནང་རྟེན་གཞི་བྱས་པའི་འགྲོ་བ་མིའི་ཐོབ་ཐང་ཐེབས་རྩ་ཁང་གིས་རྣམ་དཔྱོད་ལྡན་པའི་བརྩམས་ཆོས་སྒྱུ་རྩལ་གྱི་རྒྱལ་སྤྱིའི་ཧ་ཝེལ་གཟེངས་རྟགས་ (Havel Prize)ཕུལ་ཡོད་པ་རེད།
གསར་འགོད་པ། པདྨ་མཚོ།


text:
སྤྱི་ལོ་1991་ལོའི་ཟླ་བ་8་པའི་ཚེས་15ཉིན་ང་རེབ་གོང་ནས་གཅན་ཚར་སོང་། ཕྱི་ཉིན་བྲག་ཁུང་སྣ་ཁ་ནས་རྐྱལ་གཟིངས་ཐོག་རྨ་ཆུར་བརྒལ། ཕྱི་དྲོ་བྱ་ཁྱུང་དགོན་པར་བསླེབས། བྱ་ཁྱུང་དགོན་ནི་ཆོས་རྗེ་དོན་གྲུབ་རིན་ཆེན་གྱིས་ཕྱག་བཏབ་མཛད། རྗེ་ཙོང་ཁ་པ་ཆེན་པོ་ཚང་དགུང་ལོ་དྲུག་ནས་བཅུ་དྲུག་བར་འདིར་སློབ་གཉེར་མཛད་དེ་འདི་གའི་གྲྭ་རྒྱུན་ཡིན།
བྱ་ཁྱུང་དགོན་པར་བྱ་ཁྱུང་གསེར་གདུང་དང་། ཨ་ར་པ་ཙ་ལྷ་ཁང་། ཕག་མོའི་ལྷ་ཁང་གསུམ་སྐད་གྲགས་ཆེ། ཨ་ར་པ་ཙའི་ལྷ་ཁང་ཟེར་བ་ནི་རྗེ་ཙོང་ཁ་པ་བཞུགས་སའི་སྒྲུབ་ཕུག་ལ་ཕྱིས་སུ་ལྷ་ཁང་བཞེངས་པ་དེ་ཡིན། བྱ་ཁྱུང་གསེར་གདུང་བྱ་བ་ནི་ཆོས་རྗེ་དོན་གྲུབ་རིན་ཆེན་(1309___1385)གྱི་སྐུ་གདུང་ཡིན། ད་དུང་བྱ་ཁྱུང་དགོན་པའི་རྡོ་རྗེ་ཕག་མོའི་ལྷ་ཁང་ནི་ཨ་མདོ་ན་སྐད་གྲགས་ཆེ་ལ། སྲི་གཏད་ན་ཚང་མས་འདིར་ཡོང་ནས་སྲི་གཏད་པ་ཡིན་ཕྱིར། ཨ་མདོ་བ་ཚོའི་མིང་ལ་ཕག་མོ་ཞེས་པའི་མིང་ཅན་མང་པོ་ཡོད་པའི་རྒྱུ་མཚན་དེ་ཡིན་ནོ།།
བླ་མ་རིན་པོ་ཆེ་ཤར་གདོང་ཚང་ནི་བྱ་ཁྱུང་དགོན་པའི་སྤྲུལ་སྐུ་ཞིག་ཡིན་ལ། མཚོ་སྔོན་མི་རིགས་སློབ་གླིང་གི་དགེ་རྒན་ཆེན་པོ་དང་། པེ་ཅིན་བོད་བརྒྱུད་ནང་བསྟན་སློབ་གླིང་གི་སློབ་དཔོན་ཆེན་པོའང་ཡིན། ཁོང་བཞུགས་སའི་བྱ་ཁྱུང་གི་སྡོད་ཤག་དེ་ས་ཁང་གྲུ་བཞི་མ་ཆུང་ཆུང་ཞིག་རེད། ས་ཁང་དེའི་བྱང་གི་གྱང་ངོས་སུ་ངས་བྲིས་པའི་སྟོན་སྐུ་ཀེར་བཞེངས་མའི་སྐྱ་རིས་ཤིག་ཡོད་པ་དེ་བཀལ་ཡོད་པ་མཐོང་རྗེས། ངའི་སེམས་ལ་བརྗོད་པར་དཀའ་བའི་སྤྲོ་སྣང་སྐྱེས། གཤམ་དུ་བླ་མ་རིན་པོ་ཆེ་དང་ངེད་གཉིས་ཁ་བརྡ་བྱས་པའི་གནས་ཚུལ་སྐོར་ཞིག་ཟིན་བྲིས་སུ་བཏབ་པ་ཡིན་ལ། ཀ་ནི་བླ་མ་རིན་པོ་ཆེའི་གསུང་ཡིན་ཞིང་། ཁ་ནི་ང་ཡིན་ལ་དྲི་བ་དྲིས་ལན་བྱས་པའི་གནས་ཚུལ་ཡིན།
ཀ ཡ་དེ་རིང་ཁྱོད་གང་ནས་ཡོང་བ་ཡིན།
ཁ ང་ཁ་རྩང་རེབ་གོང་ནས་ཡོང་བ་ཡིན་ལགས། མདང་གཅན་ཚར་བསྡད་དེ་ད་ནངས་བྲག་ཁུང་སྣ་ཁ་ནས་རྨ་ཆུར་བརྒལ་ཏེ་ཡོང་བ་ཡིན། དེ་སྔོན་རྐྱལ་གཟིངས་ཆུང་ཆུང་ལ་བསྡད་མ་མྱོང་བས་རྨ་ཆུའི་རབ་ཁ་བརྒལ་སྐབས་ཅུང་ཟད་སྐྲག་སྣང་སྐྱེས།
ཀ ད་སྐབས་རེབ་གོང་ཅི་འདྲ་རེད། གནས་ཚུལ་ཅང་མེད་དམ། རེབ་གོང་སྐྱབས་མགོན་ཚང་དགུ་པ་ཉེར་གཉིས་ལ་ཁྲི་སྟོན་བྱེད་ཀི་རེད་ཟེར་བ་བདེན་ནམ།
ཁ དེ་འདྲ་ཟེར་ཀིན་འདུག ངས་གསལ་བོ་ཞིག་མ་ཤེས་ཐལ་ལགས། བླ་མ་རིན་པོ་ཆེ་ལགས། ད་ཐེངས་ང་ཡོང་དོན་ནི།
མོག་གྱ་མཁན་སྤྲུལ་གྱིས་མཛད་པའི་༼སྒོ་དམར་གྲུབ་དབང་བློ་བཟང་རྒྱ་མཚོའི་རྟོགས་བརྗོད༽་དང་། རེབ་གོང་སྐུ་གཞོགས་བློ་བཟང་ལུང་རིགས་རྒྱ་མཚོས་མཛད་པའི་༼གསང་རྣམ་གསོལ་འདེབས་མ༽་དང་། འཇིགས་མཛད་དཔལ་གྱིས་མཛད་པའི་༼ཤིན་ཏུ་གསང་བའི་རྣམ་ཐར༽་གསུམ་གྱི་དཔེ་ཆ་རྣམས་སུ་ཡིག་ནོར་རེ་འགའ་འདུག་སྙམ་པས་ཞུ་དག་ཅིག་བྱ་རྒྱུ་ཐུགས་ལ་འཛིན་རོགས་ཞུ་ལགས།
ཀ སྒོ་དམར་གྲུབ་དབང་ཁོང་ཚེ་གཅིག་ལ་ཟུང་འཇུག་གི་གོ་འཕང་བརྙེས་པའི་སྐྱེས་བུ་ཆེན་པོ་རེད། ལར་བོད་ལ་ཐུན་མོང་མ་ཡིན་པའི་སྣང་ངོར་ཟུང་འཇུག་བརྙེས་པའི་སྐྱེས་བུ་མང་ནའང་། ཐུན་མོང་གི་སྣང་ངོར་ཚེ་གཅིག་ལ་ཟུང་འཇུག་གྲུབ་པའི་སྐྱེས་བུ་ནི་དངོས་གནས་མི་ལ་རས་པ་དང་སྒོ་དམར་གྲུབ་དབང་ལྟ་བུ་རེ་གཉིས་ལས་མི་འདུག
སྒོ་དམར་གྲུབ་དབང་ཚང་གི་རྣམ་ཐར་ལ་ཁྱེད་ཅག་དགོན་པའི་བླ་རྒན་ཚོས་ག་རེ་ཤོད་ཀྱིན་འདུག རྣམ་ཐར་དེ་ང་མ་གཏོགས་གཞན་གང་དུ་ཡོད་ས་མ་རེད། རེད་ཡ། མོག་གྱ་མཁན་ཆེན་གྱིས་མཛད་པའི་སྒོ་དམར་གྲུབ་དབང་གི་རྣམ་ཐར་འདི་ང་ལ་གཅན་ཚའི་མི་ཞིག་གིས་བྱིན་པ་ཡིན། རྣམ་ཐར་རྩོམ་སྟངས་ཧ་ཅང་མཁས་པ་རེད། མོག་གྱ་ཚང་མཁས་པ་ཆེན་པོ་ཡིན་འདུག ཁ་བྱང་ལ་རྟོགས་བརྗོད་ཅེས་བྲིས་འདུག་ཀྱང་རྣམ་ཐར་དང་ལམ་གྱི་རིམ་པ་གཉིས་ཀར་གོ་ཆོད་པ་ཞིག་བརྩམས་འདུག ངས་ལམ་རིམ་ལ་བལྟ་སྐབས་མཚམས་ལ་རེར་རྣམ་ཐར་འདི་ལའང་དམིགས་བསལ་གྱིས་ལྟ་ཀིན་ཡོད། རྒྱུན་དུའང་རྣམ་ཐར་འདི་ངའི་སྔས་མགོའི་ཀླད་ལ་བཞག་ཡོད།
ངའི་སེམས་ལ་སྒོ་དམར་གྱི་བྱམས་ཁང་དེ་རེབ་གོང་ན་སྐད་གྲགས་ཆེན་པོ་རེད་ཀྱང་། བསྟན་པའི་རིན་ཐང་ཐད་ནས་བཤད་ན། སྒོ་དམར་ལ་མཚོན་ན་རྣམ་ཐར་འདི་ལས་མཛེས་རྒྱན་ཞིག་ཡོད་སྲིད་ཀྱི་མ་རེད། ཁྱེད་ཅག་དགོན་པའི་བླ་རྒན་ཚོས་ང་ལ་བཀའ་དྲིན་ཞིག་ཀྱང་ཞུ་གི་མེད་དམ།
ཁ བླ་རྒན་སྐོར་ཞིག་གིས་བཀའ་དྲིན་ཆེ་ཞེས་ཀྱང་ཟེར་གིན་འདུག འོན་ཏེ། དམིགས་བསལ་ཞིག་ཡིན་སྣང་དྲན་གིན་ཡོད་ས་མ་རེད། ཡ་མཚན་པ་ཞིག་ལ། ང་ཚོའི་ཕ་ཡུལ་སྒོ་དམར་དུ། ཁོང་ལ་མར་ནང་ཨ་ལགས་ཟེར་བ་ལས། སྒོ་དམར་གྲུབ་དབང་ཟེར་མཁན་ཉུང་ཉུང་རེད་ལགས།
ཀ དེ་ཡིན་རྒྱུ་རེད། ཁོང་སྐུ་ཚེ་གང་བོར་རི་ཁྲོད་པའི་ཚུལ་དུ་བཞུགས་པ་རེད། ཕྱོགས་ཡར་མར་ཕེབས་དུས་ཀྱང་རྒྱབ་ལ་ཁུར་ཤིང་ཁུར་ཞིང་། ལག་ན་དབྱུག་པ་བཟུང་ནས་ཨ་སྐྱོ་པའི་ཚུལ་དུ་ཕེབས་ཀི་ཡོད་ས་རེད། ཐེངས་ཤིག་ལ། ཡབ་རྗེ་གསེར་ཁང་པ་ཆེན་པོས་དཔའ་རིས་མཆོད་རྟེན་ཐང་དུ་དུས་འཁོར་དབང་ཆེན་གྱི་ཁྲོམ་དབང་ཆེན་པོ་ཞིག་གནང་སྐབས། དེ་གའི་གྲོང་སྟོང་ཞིག་ལ་མི་མ་ཡིན་གདུག་པ་ཅན་ཞིག་གིས་གནས་དེའི་ཡུལ་བ་རྣམས་ལ་མངོན་སུམ་དུ་གནོད་པ་བྱས་པས། ཡུལ་བ་རྣམས་ཀྱིས་ཡབ་རྗེ་གསེར་ཁང་པ་ཚང་ལ་གནས་ཚུལ་དེ་ཞུས་པས། ཁོང་གི་ཞལ་ནས། སྐྱོན་མེད། སྐྱོན་མེད། ཉིན་གཉིས་སྒུག་དང་དེ་འདུལ་མཁན་གྱི་གྲུབ་ཆེན་ཞིག་ཕེབས་ཀིན་ཡོད་གསུངས། དེ་ནས་ཚང་མས་སུ་ཡིན་ནམ་སྙམ་སྟེ་རེ་སྒུག་གི་ངང་ནས་ཉིན་འགར་འདས་པ་ན། ཉིན་ཞིག་ལ་གྲྭ་བ་གྲྭ་རྐྱང་རྒྱབ་ལ་ཁུར་ཤིང་དང་ལག་ན་དབྱུག་པ་ཐོགས་པ་ཞིག་ཕེབས། གསེར་ཁང་རིན་ཕོ་ཆེ་བཞུགས་པའི་ཚོགས་གུར་ཆེན་པོའི་འདབ་རོལ་དེར་ཁ་རོག་གེར་བཞུགས། ཡབ་རྗེ་གསེར་ཁང་པས་ཁྲི་ཐོག་ནས་ཁོང་ཡིན་པ་མཁྱེན་ནས་ཞབས་ཞུ་པ་ལ་བརྡ་བསྟན་ཏེ། གྲལ་རྔ་ན་བཞུགས་པའི་རི་ཁྲོད་པ་ཉམ་ཆུང་དེ་ཡར་གདན་འདྲེན་གྱིས་གསུངས་པ་བཞིན་ཡར་གདན་དྲངས། ཁྲི་ཆུང་ཆུང་ཞིག་བརྒྱབ། དེ་ལ་འབོལ་གདན་རིམ་པ་གསུམ་བརྩེགས་ཀྱི་སྟེང་ལ་ཅིས་ཀྱང་བཞུགས་དགོས་ཞེས་གསུངས་ནན་མཛད་པས་ཁོང་ཡང་བླ་མའི་བཀའ་ལྟར་དེར་བཞུགས། དེ་ནས་གསེར་ཁང་ཆེན་པོས་འདི་སྒོ་དམར་རི་ཁྲོད་པ་ཞེས་པ་རྣལ་འབྱོར་མས་ཞལ་གཟིགས་དངོས་སུ་བསྟན་ནས་མི་ལ་མིའི་ཚུལ་དུ་ཁ་བརྡ་བྱེད་མཁན་རྟོགས་ལྡན་ཆེན་པོ་དེ་རེད། སང་ཉིན་ནས་བཟུང་འདི་གའི་ཡུལ་བར་གནོད་པ་སྐྱེལ་གིན་ཡོད་པ་དེ་འདུལ་བར་ཁོང་ཕེབས་ཀྱིན་རེད་གསུངས། དེ་ནས་མཚན་ཞིག་ལ་ཁོང་གཅིག་པུ་ཕེབས་ནས་དབང་སྡུད་ཟིལ་གནོན་མཛད་དེ་བཏུལ། དེ་ནས་བཟུང་ཕྱོགས་དེར་གནོད་པ་གང་ཡང་མ་བྱུང་བར་གྲགས།
ཁ ངས་ཐོས་པ་ཡིན་ན། སྒོ་དམར་རི་ཁྲོད་པ་ཆུང་དུས་ང་ཚོའི་དགོན་པར་བཞུགས་དུས་ཅུང་གྲབ་རྒྱག་ཅིག་ཡིན་པར་བཤད། སྣ་དོ་ཡང་བཞེས་ཀི་ཡོད་པ་རེད་ཟེར།
ཀ ཆུང་དུས་ཁོང་ཚང་ཡང་ང་འདྲ་བ་སྣ་དོ་བཞེས་མཁན་ཞིག་ཡིན་འདུག་གོ།
ཁ ལགས་སོ།། དེ་འདྲ་ཟེར་གིན་འདུག་ལགས།
ཁ རིན་པོ་ཆེ་ལགས། ཁྱེད་ཚང་གི་མཚན་ལ་ཤར་གདོང་ཞེས་པའི་ནང་དོན་ཅི་ཡིན་ནམ།
ཀ འོ། དེ་ནི་ངའི་སྐྱེ་བ་སྔོན་མ་ཞིག་ཤར་གདོང་ཞེས་པའི་རི་གདོང་སྣ་དེའི་འདབས་སུ་སྐྱེས་པས་དེ་ལྟར་ཐོགས་པ་རེད། བྱ་ཁྱུང་ནས་བལྟས་ན་ཤར་ཕྱོགས་ཡིན་པ་དང་། རི་གདོང་སྣའི་འདབས་སུ་སྐྱེས་པའི་རྒྱུ་མཚན་གྱིས་སོ།། ཡིན་པ་ནི་ས་མིང་རེད། སྐུ་གོང་མ་དེས་ཡུལ་དེར་དགོན་པ་ཆུང་ཆུང་ཞིག་ཀྱང་བཏབ་འདུག མི་རིང་བར་དགོན་པ་ཉམས་སོང་བ་འདྲ། དེང་སང་ཡང་དགོན་ཤུལ་གྱི་གྱང་ལྷག་སོགས་མཐོང་རྒྱུ་འདུག
ཁ ལགས་སོ།། དེས་ན་ཁྱེད་ཚང་གང་དུ་འཁྲུངས་པ་རེད།
ཀ ང་ད་ལྟའི་ཧྭ་ལུང་རྫོང་ངམ་བ་ཡན་རྫོང་ཁོངས་ཀྱི་གཅན་ཚ་མ་ཎིའི་ཉེ་འདབས། དགོན་གསར་བྱ་བའི་གྲོང་སྡེ་དེའི་ཁྱིམ་ཚང་དཀྱུས་མ་ཞིང་པ་དབུལ་བོ་ཞིག་ཏུ་སྐྱེས། ངའི་ཕ་མ་གཉིས་ནི་མི་ཧ་ཅང་གཉོམ་ཆུང་གཉིས་རེད། ང་ལོ་བཞི་ཡིན་དུས་ཤར་གདོང་ཚང་གི་སྤྲུལ་སྐུ་ཡིན་པའི་ངོས་འཛིན་བྱས་འདུག་ཀྱང་དགུང་ལོ་བརྒྱད་བར་དུ་ཕ་མ་གཉིས་ཀྱིས་བདག་སྐྱོང་བྱས་པ་རེད། ང་ལོ་བརྒྱད་ཡིན་དུས་ད་གཟོད་བྱ་ཁྱུང་དགོན་པར་གདན་དྲངས་པ་ཡིན་འདུག སྐུ་གོང་མ་དེ་མཁན་ཆེན་གྱི་གོ་གནས་ཡོད་པ་དེ་འདྲ་ཞིག་ཡིན་ནའང་ཟང་ཟིང་ལ་གཏན་ནས་མི་དགྱེས་པས་དཔལ་འབྱོར་གྱི་འཁོས་ཀ་ཆུང་བར་བརྟེན། སྤྲུལ་སྐུ་ཚོའི་ཁྲོད་དུ་ངོ་སོ་དེ་འདྲ་མི་ཆེ་ལ། ཁྲིར་བཞུགས་སྐབས་ཀྱང་མཛད་སྒོའི་མིང་ཙམ་ལས་གང་ཡང་མི་འདུག་སྐད།
ཁ བླ་མ་རིན་པོ་ཆེ་ལགས། ཁྱེད་ནས་སློབ་གཉེར་ཅི་ལྟར་བྱས་པ་དང་། དགེ་རྒན་སུ་སུ་བསྟེན་པ་རེད་ལགས།
ཀ ལོ་བརྒྱད་ནས་སུམ་བཅུའི་བར་ཧ་ལམ་ཞིག་བྱ་ཁྱུང་ནས་བསྡད་དེ་བསྡུས་གྲྭ་ནས་བཟུང་སྟེ་དབུ་མའི་བར་དུ་སྦྱངས་པ་གནད་སྨིན་མཛད། སྐབས་ཤིག་ལ་དགེ་རྒན་རིན་པོ་ཆེ་(མཚན་གསལ་བོར་མ་གསུངས་པས་སུ་ཡིན་ཤེས་མ་སོང་)ཚང་གསེར་ཁང་རི་ཁྲོད་དུ་བཞུགས་པ་ལ། དེར་སོང་ནས་པྲ་ཏིའི་སུམ་རྟགས་དང་དག་ཡིག་སོགས་སྦྱངས། དེ་ནས་བཟུང་མིག་ཕྱེ་པ་ལྟར་གཞུང་གི་དཀའ་གནད་བཅས་ལའང་གོ་བ་ཡག་པོ་ཆགས་ཐུབ་པ་བྱུང་། སུམ་རྟགས་དག་གསུམ་འདི་ཤིན་ཏུ་གལ་ཆེ། དགེ་བཤེས་ལ་ལས་རིག་གནས་གལ་མི་ཆེ་བར་གསུངས་པ་ནི་དེའི་གནད་མ་མཁྱེན་པའི་སྐད་ཆ་རེད། མཚམས་ལ་རེར་མར་ནང་ཡབ་སྲས་ཀྱི་མདུན་ནས་སློབ་གཉེར་བྱས། ཡང་རྡོ་སྦིས་དགེ་བཤེས་རིན་པོ་ཆེ་སོགས་ཀྱི་མདུན་ནས་ཀྱང་གསན་སྦྱོང་མཛད་པ་ཡིན། སྤྱི་ལོ་1957་ལོར། ཨ་ལགས་ཚང་(ཚེ་ཏན་ཞབས་དྲུང་རིན་པོ་ཆེ)གིས་མཚམས་སྦྱོར་བྱས་ཏེ་མཚོ་སྔོན་མི་རིགས་སློབ་གླིང་གི་དགེ་རྒན་དུ་སོང་བ་རེད།
སྤྱི་ལོ་1958་ལོར་མཚོ་སྔོན་ཕྱོགས་ཀྱི་བླ་མ་མང་ཤོས་འཛིན་བཟུང་བྱས་ཚར་འདུག སྐུ་འབུམ་གྱི་བླ་མ་རྣམས་ཀྱང་བཟུང་ཡོད། དེ་དུས་རེབ་གོང་སྐུ་གཞོགས་ལ་སྐྱོན་བརྗོད་བྱེད་དགོས་པའི་ཚོགས་འདུ་རབ་དང་རིམ་པ་འཚོགས་ནས། བླ་སྤྲུལ་རྣམས་ལ་རེབ་གོང་སྐུ་གཞོགས་ཇི་ལྟར་ཐག་གཅོད་བྱ་དགོས་པའི་ཐད་ལ་བསམ་ཚུལ་བསྡུ་བཞིན་འདུག ང་ལའང་འབོད་ཀིན་ཡོད་པས་ཚོགས་འདུའི་སར་སོང་བ་ཡིན། དེ་ནས་སྐུ་འབུམ་གྱི་བླ་ཆེན་ཞིག་གིས། སྐུ་གཞོགས་ཚང་གསོད་ལ་ཐོངས་ཞེས་བཤད་པ་རེད། བླ་མ་དེ་ད་ལྟའང་ཡོད་པ་རེད། དོན་དུ་བླ་མ་དེས་རེབ་གོང་སྐུ་གཞོགས་ཀྱི་མདུན་ནས་དབང་ལུང་བཀའ་ཆོས་གསན་མྱོང་བ་མ་ཟད། ཁོ་སྤྲུལ་སྐུར་ངོས་འཛིན་གནང་མཁན་ཡང་སྐུ་གཞོགས་ཚང་རེད། རྩ་བའི་བླ་མ་རེད།
ཁ སྐུ་འབུམ་གྱི་བླ་མ་དེ་སུ་ཡིན་པ་རེད་ལགས། ད་ལྟ་བཞུགས་ཡོད་ན་ངས་ཀྱང་ཤེས་སྲིད་ཀྱི་རེད།
ཀ ད་དེ་དག་བཤད་ན་ཕན་ཐོགས་ཡོད་པ་མ་རེད། མ་གླེང་ན་བཟང་། བླ་མ་དེ་དེང་སང་བླ་ཐོབ་དཔོན་ཐོབ་གཉིས་ཀ་ཡོད་པ་དང་གོ་སའང་མཐོན་པོ་རེད། ང་མིན་ཡང་དེའི་གནས་ཚུལ་ཤེས་མཁན་མང་པོ་ཡོད་པ་རེད། དེ་དུས་ང་ལའང་རེབ་གོང་སྐུ་གཞོགས་ལ་སྐྱོན་བརྗོད་བྱོས་ཟེར། ངས་རེབ་གོང་སྐུ་གཞོགས་ཟེར་བ་སུ་རེད། གོ་ཡང་མ་མྱོང་བས་ན་སྐྱོན་ཅི་ཡོད་ངས་ཅི་ལྟར་ཤེས་ཟེར་བ་ན། དཔོན་པོ་ཞིག་གིས་ཁྱོད་ཀྱི་ལྟ་ཚུལ་ཡག་པོ་མ་རེད། རྣམ་འགྱུར་དྲང་མོ་མི་འདུག རྗེས་མར་རང་གི་སྐྱོན་ཆ་གང་ན་ཡོད་པ་ངེས་ཟིན་ཐོབ་དགོས་ཞེས་སྐྱོན་བརྗོད་བྱས་སོང་།
ཁ འོ་ན། ཁྱེད་ཚང་གིས་དེ་དུས་རེབ་གོང་སྐུ་གཞོགས་ཚང་ལ་དངོས་གནས་མཇལ་མྱོང་མེད་པ་ཨེ་རེད་ལགས།
ཀ མ་རེད། མ་རེད། ངས་རེབ་གོང་སྐུ་གཞོགས་ལོས་ཤེས། ངའི་ཚེ་འདིའི་དབང་གི་ཐོག་མའང་ཁོང་གི་མདུན་ནས་ཐོབ་པ་ཡིན། ཚེ་དབང་ཐོབ་པ་ཡིན། ཁོང་ནི་ངའི་བླ་མ་རེད། དེ་དུས་མི་སྐོར་ཞིག་ལ་བླ་མ་ཡིན་མ་ཡིན་ཡང་མེད། དགེ་བཤེས་ཡིན་མ་ཡིན་ཡང་མེད། བླ་ཆེན་ཚོས་ང་མིན་སློབ་མ་ཡིན་ཟེར་བ་དང་། སློབ་མ་ཚོས་ང་མིན་བླ་མ་ཡིན་ཟེར་མཁན་མང་པོ་ཡོད། གྲོང་གི་སྐྱ་བོའི་ནང་ནས་སངས་རྒྱས་ཀྱི་བསྟན་པ་ཨེ་ཡོད་ཅེས་སྐེ་ལ་གྲི་བཞག་ནའང་ཡོད་ཟེར་མཁན་དཔའ་པོའང་ཡོད། བླ་སྤྲུལ་ཚོའི་ཁྲོད་ནས་སངས་རྒྱས་བསྟན་པ་ཟེར་བ་ཞིག་ཡོད་ནི་མ་རེད། སྟོན་པ་ཤཱཀྱ་ཐུབ་པ་ཟེར་བ་དེ་ཤོབ་རྐྱལ་ཞིག་ཡིན་པ་རེད་ཅེས་བཤད་མཁན་ཡང་ཉུང་ཉུང་མ་རེད། དུས་སྐབས་དེ་འདྲར་བྱུང་ན། ད་གཟོད་མིའི་བཟང་ངན་ཤེས་ཐུབ་ལ། དཔའ་པོ་དང་། བྱང་ཆུབ་སེམས་དཔའ་ཟེར་བའང་གང་ན་ཡོད་པ་ཤེས་ཐུབ་ཀི་རེད།
ཁ ལགས་སོ།། དེ་དུས་བླ་མ་རིན་པོ་ཆེ་ཡང་དཀའ་ལས་ཚད་མེད་མྱངས་ཡོད་སྲིད་ཀྱི་རེད།
ཀ ང་དེ་འདྲའི་དཀའ་ལས་མང་པོ་མ་མྱོང་ཐལ། གཙོ་བོ་ང་ལོ་ན་ཆུང་བའི་རྐྱེན་གྱིས་རེད། ཉིན་ཞིག་ལ། གསེར་གདུང་གཏོར་ནས་ཞིག་གིན་འདུག ང་ཚོ་བྱ་ཁྱུང་གི་བླ་མ་གཞན་པའང་ཡོད་པ་རེད། བླ་མ་ཚོ་གསེར་གདུང་ཞིག་པའི་མདུན་ནས་ལྟད་མོ་བལྟ་རུ་བཅུག་པ་རེད། གསེར་གདུང་ཞིག་པའི་གསེང་ཞིག་ནས་བདུད་རྩི་ཐོད་པ་གང་འདྲ་ཞིག་མཐོང་བྱུང་། ངས་མཐོང་མ་ཐག་འཕྲལ་དུ་རྩར་རྒྱུགས་ཏེ་བདུད་རྩི་དེ་ཧུབ་ཐེངས་གཅིག་གིས་བཏུང་བ་ཡིན། འགོ་བ་ཞིག་གིས་ཁྱོད་ཅི་བྱེད་ཀི་ཡོད་ཅེས་བཀྱོན་ཀིན་འདུག། ངས་སྐོམ་དྲགས་ནས་སྐོམ་ཆུ་འཐུང་བ་ཡིན་ཟེར་བ་ན། འགོ་བ་དེ་ཡང་ཅང་མི་བཤད་ཀི དེ་དུས་སྤྲུལ་སྐུ་གཞན་ཞིག་གིས་བདུད་རྩི་ཚང་མ་ཁྱོད་འཐུང་ནས་ང་ཚོ་ལ་ཅུང་ཟད་ཀྱང་ལྷག་ཏུ་མ་བཅུག་ཅེས་ང་ལ་འཁང་རའང་བྱེད་ཀིན་འདུག འོ་དེ་འདྲ་རེད། ཁྱོད་རང་ད་རུང་ཅི་ཡང་མཐོང་ཡོད་སྲིད་ཀྱི་མ་རེད། དུས་སྐབས་དེ་འདྲར་ཐུག་དུས་བུ་ངར་དགོས། དཔེ་ཆ་ཤེས་མ་ཤེས་མེད། གཙོ་བོ་སྤོབས་པ་ཡོད་དགོས། བདེན་པ་སྐྱོང་བ་ལ་དཔའ་དགོས་ཞུམ་མི་ཉན།
རིག་གསར་གྱི་སྐབས་སུ། ང་ལའང་གསར་བརྗེ་ངོ་ལོག་པའི་ཞྭ་མོ་གཡོགས་སོང་། ཕ་ཡུལ་དུ་ཁྲིད་དེ་ངལ་རྩོལ་བསྒྱུར་བཀོད་བྱེད་དུ་བཅུག སླེ་བོ་ཁུར་ནས་ཉིན་མཚན་གཉིས་ཀ་ངལ་རྩོལ་བྱེད་དགོས་བྱུང་། སྐབས་ཤིག་ལ། བྱ་ཁྱུང་དགོན་པར་ཁྲིད་དེ་ཉིན་མཚན་བདུན་ལ་འཐབ་རྩོད་བྱས། དེ་ནས་ཕ་ཡུལ་གྱི་མང་ཚོགས་རྣམས་ང་སྡུག་བསྔལ་མི་མྱོང་བའི་ཆེད་དུ། སྡོང་ར་སྲུང་མཁན་དུ་བསྐོས། ང་ལ་དད་པའི་མི་སྐྱ་རེ་གཉིས་ཀྱིས་མཚན་མོར་ཁ་རོག་གེར་རྩམ་པ་སོགས་སྐྱེལ་འོང་མཁན་ཡང་འདུག དེ་འདྲ་རེད།
ཀ ད་ལྟ་ལྷ་སའི་ཕྱོགས་སུ་བདེ་འཇགས་ཡིན་པའི་སྐད་ཆ་རེ་གོ་ཨེ་བྱུང་།
ཁ ཁེ་ཉིན་ཞིག་ལ། གླུ་མ་ཟླ་སྒྲོན་གྱི་རྒད་པོ་སོགས་མི་རེ་གཉིས་བཟུང་འདུག་ཅེས་བཤད་ཀྱིན་འདུག གསལ་བོར་ཞིག་ཤེས་མ་སོང་ལགས།
ཀ ཟླ་སྒྲོན་ཟེར་བ་སུ་རེད།
ཁ དེ་ལྷ་སའི་ཕྱོགས་ཀྱི་གླུ་མ་གྲགས་ཅན་ཞིག་རེད། མོའི་གླུ་ཚིག་སྐོར་ཞིག་ཡིད་བཞིན་ནོར་བུ་དང་འབྲེལ་བ་ཡོད་པར་བཤད། ད་ལྟ་མོའི་གླུ་དབྱངས་མང་ཤོས་ལེན་མི་ཆོག་པ་རེད་ཟེར།
ཀ འོ་ལེ། བོད་འདི་ལས་ངན་རེད། མང་ཚོགས་རྣམས་སྙིང་མ་རྗེ། སྔོན་ང་པེ་ཅིང་ན་ཡོད་དུས། ལྷ་སར་དོན་རྐྱེན་བྱུང་སོང་། དེ་ནས་ཉིན་ཞིག་ལ། གློ་བུར་དུ་ཙུང་ལིས་འབོད་ཀིན་འདུག་ཅེས་ཚོགས་འདུ་ཞིག་འཚོགས་སོང་། ཚོགས་འདུ་དེར་པེ་ཅིང་ནས་པཎ་ཆེན་རིན་པོ་ཆེ་དང་། ང་ཕོད། ཕུན་ཚོགས་དབང་རྒྱལ་སོགས་འདུག ཀན་སུའུ་ནས་འཇམ་དབྱངས་བཞད་པ་དང་། ཨ་པ་ཨ་བློ་སོགས་དང་། མཚོ་སྔོན་ནས་ང་སོགས་ཅིས་ཀྱང་ཞུགས་དགོས་ཞེས་པ་ལྟར་སོང་བ་ཡིན། ཙུང་ལིས་ལིས་ཕིན་གྱིས་ཚོགས་འདུའི་སྟེང་ཁ་སང་ལྷ་སར་ཟིང་འཁྲུག་ལངས་འདུག དོན་དག་དེ་ཇི་ལྟར་ཐག་གཅོད་བྱ་དགོས་པའི་ཐད་ནས་ཁྱེད་ཅག་གི་བསམ་ཚུལ་བསྡུ་ལེན་བྱ་རྒྱུ་ཡིན་ཞེས་བཤད་སོང་། ཐད་ཀར་བལྟས་ན། ཅུང་ཛ་དྲག་ཡིན་པའི་རྣམ་འགྱུར་སྟོན་གིན་ཡོད་པ་མངོན་སུམ་རེད། དེ་ནས་ཅང་མ་འགོར་བར། ཨ་པ་ཨ་བློ་ཚང་གིས་ཚམ་ཚོམ་ཅི་ཡང་མེད་པར། འོ། དེ་འདྲའི་གཏོར་བརླག་བྱེད་མཁན་ཡོད་ན་དེའི་རིགས་རྩ་མེད་དུ་གཏོང་དགོས་ཞེས་བཤད་སོང་། དེ་ནས་སྐད་ཆ་དེར་རིན་ཐང་ཡོད་ཀྱི་མ་རེད་བསམ་པ་ཨེ་ཡིན། མགྱོགས་པ་ཡི་གེའི་ལམ་ནས་བསམ་ཚུལ་བྲིས་ཏེ་ཁྱེར་ཡོང་ཞེས་ནན་ཏན་གྱིས་བཤད་སོང་། དེ་ནས་གོང་གི་སྐད་ཆ་དེར་པཎ་ཆེན་རིན་པོ་ཆེས་ཅུང་ཐུགས་མ་དགྱེས་པའི་རྣམ་འགྱུར་བསྟན་སོང། ཁོང་གིས་ཕྱི་ནས་བལྟས་ན་ཟིང་འཁྲུག་འདྲ་ཞིག་ཡིན་ནའང། དོན་དུ་ཟིང་འཁྲུག་མ་རེད། ཡུན་རིང་བཟོད་སྒོམ་བྱས་བྱས་ནས་མཐར་མ་ཆགས་པ་དེ་འདྲ་ཞིག་རེད། བོད་མང་ཚོགས་ཀྱི་ཡུལ་སྲོལ་གོམས་གཤིས་དང་དད་མོས་ལ་བརྩི་བཀུར་མ་བྱས་པའི་མཇུག་འབྲས་ཤིག་རེད་ཅེས་སྐད་གསེང་མཐོན་པོས་གསུངས་སོང་། དེའི་རྗེས་སུ་ང་ཕོད་ཀྱིས་གསུངས་བྱུང་། ནང་དོན་ནི་རྒྱ་བོད་གཉིས་ཀ་ལ་མི་གནོད་པར་བར་མ་བར་གྱི་སྐད་ཆ་རིང་བོ་ཞིག་བཤད་ནས་མཇུག་རྫོགས་ཐལ། དེ་ནས་ཕུན་ཚོགས་དབང་རྒྱལ་གྱིས་བཤད་སོང་། ད་ཅི་པཎ་ཆེན་རིན་པོ་ཆེས་གསུངས་པ་དེ་ཐུགས་ཧ་ཅང་མད་དེ། ཏང་གི་རྩ་ཁྲིམས་དང་སྲིད་བྱུས་ཀྱི་ལག་བསྟར་དང་འབྲེལ་ནས་བཤད་ན་བོད་ཡུལ་དུ་ད་དུང་གནད་དོན་མང་པོ་ལྷག་ཡོད་ཚུལ་དང་། དེའི་མཇུག་འབྲས་པཎ་ཆེན་རིན་པོ་ཆེས་གསུངས་པ་ལྟར་ཡིན་ཚུལ་གྱི་སྐད་ཆ་བཤད་སོང་། དེ་ནས་ང་ཚོ་རེ་རེ་ནས་པཎ་ཆེན་རིན་པོ་ཆེའི་གསུང་ལྟར་ཡིན་ཚུལ་དང་། དེ་ལ་མཐའ་གཅིག་ཏུ་རྒྱབ་སྐྱོར་ཡོད་པའི་སྐོར་བཤད་དེ་ཅུང་ཛ་དྲག་གི་ངང་ནས་ཚོགས་འདུ་གྲོལ་སོང་། འོ་དེ་རེད། ཉིན་དེར་པཎ་ཆེན་རིན་པོ་ཆེས་ཨ་པ་ཨ་བློའི་སྐད་ཆ་ལ་རྩ་བ་ནས་ཐུགས་མ་དགྱེས། བླ་མ་གཞན་ཞིག་གིས་ཨ་ཕ་ཨ་བློ་གསང་བདག་གི་སྤྲུལ་པ་ཡིན་ཟེར་གིན་ཡོད་པ་རེད། ད་དེ་རིང་གི་སྐད་ཆར་བལྟས་ན་གསང་བདག་ཧ་ལམ་གོ་ཡང་མ་མྱོང་བ་ཞིག་རེད་འདོད་ཅེས་ཟུར་ཟ་གནང་གིན་འདུག་ཟེར།
ཁ ལགས་སོ།། སྒོ་དམར་གྲུབ་དབང་ཚང་གི་དངོས་སློབ་ཁྲོད་ན། བདེ་ཡངས་ཞབས་དྲུང་ཚང་ཟེར་བ་དེ་བྱ་ཁྱུང་གི་བླ་མ་ཨེ་རེད་ལགས།
ཀ རེད། བདེ་ཡངས་བློ་བཟང་བསྟན་འཛིན་ནོར་བུ་ཚང་ཡིན་ནི་རེད། ཁོང་རྒྱལ་དབང་བཅུ་གསུམ་པའི་ཡོངས་འཛིན་རེད། ཞྭ་དམར་པཎྚི་ཏ་དང་ཁོང་གཉིས་ཀྱི་མདུན་ནས་རྒྱལ་དབང་བཅུ་གསུམ་པས་བཀའ་ཆོས་མང་པོ་གསན་པ་སོ་སོའི་རྣམ་ཐར་དུ་གསལ་ལོ།།
ཁ རྒྱལ་དབང་བཅུ་གསུམ་པ་བྱ་ཁྱུང་དུ་ཕེབས་མྱོང་བ་ཨེ་རེད་ལགས།
ཀ ཕེབས་མྱོང་བ་རེད། གསང་སྟབས་ཀྱིས་ཕེབས་འོངས་པ་རེད། ཅི་ཞིག་ལ་གསང་སྟབས་ཀྱིས་ཕེབས་འོངས་དགོས་པ་རེད་ཅེ་ན། དེ་ལ་གནས་ཚུལ་རྙོག་དྲ་ཞེ་དྲག་ཡོད་པ་ཞིག་རེད། རྒྱལ་དབང་བཅུ་གསུམ་པ་ལྷ་སར་བཞུགས་དུས་དབྱིན་ཇིས་བཙན་འཛུལ་བྱས་པས་ཁོང་བྲོས་བྱོལ་དུ་ཕེབས་དགོས་པ་ཐུག་འདུག དང་ཐོག་སོག་པོར་བརྒྱུད་དེ་ཨུ་རུ་སིའི་རྒྱལ་པོ་ཧྲ་ཧོང་གོང་མར་ཐུག་ཡོད་དམ་སྙམ། ཧྲ་ཧོང་གོང་མས་ཁ་ནས་ཡག་པོ་རྐྱང་རྐྱང་བཤད། དོན་དུ་རོགས་རམ་ཅི་ཡང་གནང་མི་འདུག དོན་དངོས་དབྱིན་ཇི་དང་ཧྲ་ཧོང་གོང་མས་སྔོན་ཞིག་ནས་ལྐོག་ཏུ་ཕན་ཚུན་ལ་ཐེ་གཏོགས་མི་བྱེད་པའི་གན་རྒྱ་བཞག་ཡོད་ས་རེད། སོག་པོ་དང་བོད་ཀྱིས་གནས་ཚུལ་དེ་ཤེས་ཡོད་ས་མ་རེད། དེ་ནས་རྒྱལ་དབང་བཅུ་གསུམ་པས་བློ་ཕམ་འདྲ་སྐྱེས་ནས་སོག་ཡུལ་དུ་བཞུགས་པ་ལ་ཧལ་ཧ་རྗེ་བཙུན་དམ་པས་ཕྲག་དོག་བྱས་ཏེ་བཞུགས་དཀའ་བའི་གནས་ཚུལ་བྱུང་བར་བརྟེན་ནང་ལོག་ཏུ་ཕེབས་པ་ཨེ་ཡིན། ནམ་ཞིག་ལ་ཕེབས་པ་གསལ་བོར་ཤེས་མ་སོང་། ཁོང་པེ་ཅིང་དུ་ཕེབས་དུས་ཚི་ཤིས་ཐེ་ཧུག་གིས་རྒྱལ་དབང་ཚང་ལ་ཞེ་དྲག་མཐོང་ཆུང་བྱས་འདུག ཧ་ལམ་བཟང་བཙོན་གྱི་ཚུལ་དུ་བཞུགས་པ་ཡིན་ཐག་རེད། རྒྱལ་དབང་བཅུ་གསུམ་པས་མི་འདོད་ནའང་ཙི་ཤིས་ཐེ་ཧུག་ལ་ཕྱག་འཚལ་དགོས་པ་སོགས་བརྙས་བཅོས་ཚད་མེད་བྱས་པས། ག་ཤེད་ཅིག་ལ་རྒྱལ་དབང་བཅུ་གསུམ་པས་ཐར་ཐབས་ཙམ་བྱས་ནས་བྲོས་འོངས་པ་རེད་འདུག གནས་ཚུལ་དེ་ཚི་ཤིས་ཐེ་ཧུག་གིས་ཤེས་རྗེས་འཕྲལ་དུ་མན་ཇི་སྲིད་གཞུང་གིས་ད་ནས་བཟུང་རྒྱལ་དབང་བཅུ་གསུམ་པའི་མཚན་གནས་”ཏཱ་ལའི་བླ་མ་”ཞེས་པའི་གོ་ས་བླངས་ཟིན་པ་ཡིན་ཞེས་ཕྱོགས་སུ་བསྒྲགས་པ་རེད། ཡིན་ནའང་། བོད་དང་སོག་པོའི་ཡུལ་དུ་མན་ཇུ་སྲིད་གཞུང་གིས་བསྒྲགས་པའི་བཀའ་ཡིག་ལྟར་ངོས་ལེན་བྱེད་མཁན་གཅིག་ཀྱང་བྱུང་མི་འདུག དང་ཐོག་མན་ཇུ་སྲིད་གཞུང་གི་སེམས་ལ། མན་ཇུ་སྲིད་གཞུང་གིས་མངའ་འོག་གི་བློན་ཆེན་དང་། དཔོན་ཆེན་ཚོའི་གོ་གནས་ལེན་པ་གནང་བཞིན་གསལ་བསྒྲགས་བྱས་ཚར་རྗེས་རྒྱལ་དབང་བཅུ་གསུམ་པ་ལའང་ཐོབ་ཐང་གང་ཡང་ཡོད་རྒྱུ་མ་རེད་བསམ་ཡོད་ས་རེད། ཕྱིས་སུ་བཀའ་ཡིག་དེས་རྒྱལ་དབང་བཅུ་གསུམ་པ་ལ་ཐེ་གཏོགས་གང་ཡང་ཐོན་གྱིན་མེད་པ་ཤེས་རྗེས། མན་ཇུ་སྲིད་གཞུང་གིས་ཡང་བསྐྱར་རྒྱལ་དབང་བཅུ་གསུམ་པ་ལྐོག་ནས་བགྲོང་རྒྱུའི་ལས་གཞི་ཞིག་ཆེད་དུ་རྩ་འཛུགས་བྱས། ལས་གཞི་དེ་འགན་ཁུར་མཁན་གཙོ་བོ་ནི། ཟི་ལིང་ཨམ་བྷན་དང་སྐུ་འབུམ་གྱི་བླ་མ་གཉིས་རེད་འདུག ༼འདིར་བླ་མ་དེའི་མཚན་མི་བཤད་པ་ཡིན། ཡིན་ནའང་། བདེ་ཡངས་བློ་བཟང་བསྟན་འཛིན་ནོར་བུའི་གསང་རྣམ་དུ་བླ་མ་དེའི་མཚན་གསལ་བོར་འཁོད་ཡོད་པར་བཤད་དོ།༽ རྒྱལ་དབང་བཅུ་གསུམ་པ་སྐུ་འབུམ་དུ་བཞུགས་སྐབས་མཚན་ཞིག་ལ་གློ་བུར་དུ་སྐུ་འབུམ་དགོན་པའི་སྐོར་ལམ་ཡོངས་རྫོགས་དམག་གིས་བསྐོར་བའི་གནས་ཚུལ་བྱུང་བས། རྒྱལ་དབང་བཅུ་གསུམ་པ་གཙོས་དྲུང་འཁོར་དང་བླ་སྤྲུལ་སོགས་ཀྱིས་འཇིགས་སྣང་ཆེན་པོ་སྐྱེས་ཏེ་ཅི་བྱ་གཏོལ་མེད་དུ་གྱུར། དེ་ནས་རྒྱལ་དབང་ཚང་གིས་བླ་མ་རྣམས་ལ་ད་ནི་དངོས་གནས་མཐུ་སྟོབས་དང་ནུས་པ་ཅན་ཡོད་ན་བཀོལ་རན་རེད་གསུངས་པས། ཚང་མས་ཁ་གྲག་རྒྱུ་མེད་པར་ཁ་རོག་གེར་བཞུགས་པ་ལ། བདེ་ཡངས་བློ་བཟང་བསྟན་འཛིན་ནོར་བུས་ཡར་བཞེངས་ཏེ། འདི་བཟློག་པ་ལ་དེ་འདྲའི་དཀའ་བ་མིན་གསུངས་ནས་གཏོར་མ་མཐོ་གང་བཟོས་ནས་དམིགས་སྒོམ་དང་བཅས་འཕངས་པ་ན། གང་མཚམས་ཤིག་ནས་དགོན་པའི་ཕྱི་སྐོར་ནས་དམག་མི་མང་པོས་འུར་ལངས་པ་བྱུང་། མཚམས་ཤིག་ལ་ཅི་ཡིན་འདི་ཡིན་མེད་པར་སྐུ་འབུམ་གྱི་བླ་མ་དམག་དཔོན་དེ་བཀྲོངས་སོང་ཞེས་ཚང་མས་སྐད་བརྒྱབ་པ་ཐོས། དེའི་བར་ནས་རྒྱལ་དབང་བཅུ་གསུམ་པ་སྐུ་འཁོར་ཉུང་ཤོས་ཤིག་ཕྱི་ལོག་ལ་ཐར་ཙམ་བྱས། དེ་ནས་གསང་སྟབས་ཀྱིས་བྱ་ཁྱུང་དུ་མཚན་བརྒྱབ་ནས་ཕེབས་འོངས་པ་རེད་ཟེར།
ཁ ལགས་སོ།། དེས་ན་སྐུ་འབུམ་གྱི་བླ་མ་དམག་དཔོན་དེ་བདེ་ཡངས་ཚང་གིས་བསྒྲལ་སོང་བ་ཨེ་རེད།
ཀ བཤད་ཚུལ་ལ་བདེ་ཡངས་ཚང་གིས་བསྒྲལ་བར་བཤད། ལ་ལས་དེའི་དགོང་མོ་བོད་ཀྱི་དམག་དཔོན་ཞིག་ཡོད་པ་དེས་གནས་ཚུལ་ངོ་མ་ཤེས་ནས་ལྐོག་ཏུ་བགྲོངས་པ་རེད་ཅེས་ཟེར། ཡང་སྐོར་ཞིག་གིས་བླ་མ་དམག་དཔོན་དེའི་ཞབས་ཕྱི་པ་ཞིག་གིས་བགྲོངས་ཀྱང་ཟེར། གང་ལྟར་དགོང་མོ་དེ་གནས་ཚུལ་དེ་འདྲ་ཞིག་གི་ངང་ནས་རྒྱལ་དབང་བཅུ་གསུམ་པ་སྲོག་ཉེན་ལས་ཐར་ཐུབ་པ་བྱུང་འདུག
ཁ དེའི་རྗེས་སུ་བྱ་ཁྱུང་དགོན་ལ་ཉེན་ཁ་འདྲ་བྱུང་མེད་པ་ཨེ་རེད་ལགས།
ཀ བྱུང་ཡོད་པ་མ་རེད། བྱ་ཁྱུང་དགོན་པ་སྔ་མོ་ནས་བྱ་ཉུང་དོན་ཉུང་རེད། ལོ་རྒྱུས་ཐོག་ཆབ་སྲིད་དང་འབྲེལ་བ་བྱུང་བ་རྒྱལ་དབང་བཅུ་གསུམ་པའི་དོན་རྐྱེན་དེ་གཅིག་པུ་ཡིན་འདུག སྔོན་དམག་དཔོན་ཉན་གོང་ཡོ་ཡིས་བྱང་གི་དགོན་ཆེན་བཞི་རྣམས་སྲེག་བཅོམ་བྱེད་དུས་ཀྱང་བྱ་ཁྱུང་དགོན་ལ་དོན་དག་གང་ཡང་བྱུང་ཡོད་ས་མ་རེད།
ཁ བླ་མ་རིན་པོ་ཆེ་ལགས། སྔོན་ཆད་མཱ་པོའུ་ཧྥང་གིས་སྐུ་འབུམ་དགོན་པའི་བླ་ཆེན་ཞིག་གི་དབུ་བླངས་པ་རེད་ཟེར་བ་དེ་སུ་ཡིན་པ་རེད།
ཀ དེ་སྐུ་འབུམ་དགོན་པའི་བླ་མ་མ་རེད། འོ། རེད་རེད། ཡིན་པ་ནི་ལ་མོ་བདེ་ཆེན་དགོན་པའི་བླ་མ་རེད། ཁྲི་ཆེན་བློ་གྲོས་རྒྱ་མཚོའི་སྤྲུལ་སྐུ་ཡོངས་གྲགས་སུ་གསེར་ཁྲི་སྤྲུལ་སྐུ་བྱ་བ་དེ་རེད། མཱ་པོའུ་ཧྥང་གིས་ནམ་རྒྱུན་ཨ་མདོའི་དགོན་པ་དང་ཡུལ་བ་རྣམས་ལ་འཕྲོག་བཅོམ་བྱས་པ་མ་བཟོད་ནས་ནན་ཅིང་སྲིད་གཞུང་ལ་གཏུག་བཤེར་བྱེད་དུ་ཕེབས་པ་ཡིན་འདུག མཱ་པོའུ་ཧྥང་གིས་གནས་ཚུལ་དེ་ཤེས་རྗེས་སྐུ་འབུམ་གྱི་གྲྭ་བ་ཡིན་པའི་བརྩོན་འགྲུས་ཞ་ར་ཟེར་བ་དེ་གསང་མྱུལ་དུ་མངགས་པ་རེད། དེས་གསེར་ཁྲི་ཚང་གིས་ནན་ཅིང་དུ་མི་སུ་ལ་ཐུག་པ་དང་། དོན་དག་ག་རེ་སྒྲུབ་ཀིན་ཡོད་མེད་རེ་རེ་ནས་མཱ་པོའུ་ཧྥང་ལ་སྐད་འཕྲིན་མངགས་ཡོད་འདུག གསེར་ཁྲི་ཚང་ཕྱིར་ཕ་ཡུལ་དུ་ལོག་སྐབས། མཱ་པོའུ་ཧྤང་གིས་ལྐོག་གསོད་དམག་མི་མངགས་ཏེ་ལམ་ཁར་སྒུག་ཏུ་བཅུག ཀན་སུའུ་དང་ཧྲན་ཞིས་ས་ཆའི་ས་མཚམས་ཤིག་ལ། གསེར་ཁྲི་སྤྲུལ་སྐུ་དང་། ཞབས་ཕྱི་པ་རེ་གཉིས་དང་བཅས་ཉུང་ཤོས་ཤིག་ལྷ་ཁང་སྟོང་པ་ཞིག་ཡོད་པ་དེའི་ར་སྐོར་ནང་གཟིམ་བཞུགས་གནང་བ་དང་། སྲུང་དམག་རྣམས་དེ་དང་ཅུང་ཐག་རིང་གི་སར་དམག་སྒར་བརྒྱབ་སྟེ་བསྡད་ཡོད་པའི་གནས་ཚུལ་མཱ་པོའུ་ཧྤང་གིས་མངགས་འོངས་པའི་ལྐོག་གསོད་དམག་མི་རྣམས་ཀྱིས་རྩད་གཅོད་བྱས་ནས་ཤེས་རྗེས་མཚན་མོ་གསོད་དུ་འོངས། ཞབས་ཕྱི་པ་ཚོས་བྲོས་པའི་ཤུལ་ཏུ་གསེར་ཁྲི་ཚང་གི་དབུ་བཅད་དེ་བགྲོངས། ཞབས་ཕྱི་པ་ཚོས་སྐད་འབོད་བརྒྱབ་ནས་སྲུང་དམག་རྣམས་རྩར་ཐོན་དུས་གསེར་ཁྲི་ཚང་གི་དབུ་བླངས་ནས་ཁྱེར་ཟིན། དེ་དུས་གསེར་ཁྲི་ཚང་ཧ་ལམ་དགུང་ལོ་ཉི་ཤུ་ལྷག་ཡིན་འདུག སུམ་ཅུལའང་ཐོན་ཡོད་ས་མ་རེད། ཞབས་ཕྱི་པ་ཚོས་ཅི་ཡིན་འདི་ཡིན་མ་ཤེས་ཏེ། བླ་མ་རིན་པོ་ཆེ་ཕ་ཡུལ་དུ་ཕེབས་པའི་ལམ་བར་དུ་མགོན་པོ་ཀླུ་སྒྲུབ་ཀྱིས་གཤེགས་པ་ལྟར་བློ་བུར་དུ་སྐུ་གཤེགས་སོང་ཞེས་ཕ་ཡུལ་ཕྱོགས་སུ་ཡིག་འཕྲིན་མངགས་པས། ཕ་ཡུལ་གྱི་མི་ཚོས་གནས་ཚུལ་དངོས་ཅི་ཡིན་མ་ཤེས་པས་དམིགས་བསལ་གྱི་སེམས་སྡུག་དང་མྱ་ངན་གང་ཡང་བྱས་མི་འདུག གསེར་ཁྲིའི་དབུ་དེ་དམག་དཔོན་ཞིག་མཱ་པོའུ་ཧྤང་གི་རྩར་ཁྱེར་འོངས་ནས་བརྩོན་འགྲུས་ཞ་ར་ལ་ངོས་འཛིན་བྱེད་དུ་བཅུག དེ་ནས་མཱ་པོའུ་ཧྥང་གིས་གསང་བ་བརྟོལ་བར་སྐྲགས་ནས་ཁོས་མངགས་པའི་དམག་མི་ཚང་མ་ཆབས་ཅིག་ཏུ་བསད། དེའི་གྲས་ནས་དམག་དཔོན་ཞིག་རང་ཉིད་ཀྱི་གསོད་རྩིས་ཡོད་པ་ཤེས་ནས་བྲོས་པས་ཐར། དེས་ཕྱིས་སུ་གནས་ཚུལ་ངོ་མ་བོད་ཀྱི་བླ་མ་ཞིག་ལ་བཤད་རྗེས་ད་གཟོད་དོན་དག་ངོ་མ་དེ་གསལ་རྟོགས་བྱུང་བ་རེད་སྐད། མཱ་པོའུ་ཧྥང་གིས་གསེར་ཁྲི་ཚང་བགྲོངས་རྗེས་ནན་ཅིན་སྲིད་གཞུང་ལ་མི་མངགས་ཏེ། ང་ཚོའི་མཚོ་སྔོན་ལ་མི་རླབས་ཆེན་གཅིག་ཡོད་པ་དེ་ཁྱེད་ཅག་གིས་སྲུང་སྐྱོབ་མ་བྱས་པར་ལམ་ཁར་གསོད་དུ་བཅུག་སོང་བས། ངས་བོད་ཀྱི་བླ་མ་དེའི་ལྷ་སྡེ་ལ་དངུལ་ཚབ་སྤྲོད་དགོས་པས། ང་ལ་དངུལ་སྐྱིན་དགོས་ཞེས་སྲིད་གཞུང་གི་ལག་ནས་དངུལ་མང་པོ་བླངས་པ་རེད་ཟེར།
ཁ མཱ་པོའུ་ཧྥང་དེ་མི་དེ་འདྲའི་སྡིག་ཅན་ཞིག་ཡིན་འདུག་ཨང་།
ཀ མཱ་པོའུ་ཧྥང་ཁོ་ཆབ་སྲིད་པ་རེད། གཡོ་སྒྱུ་ཚ་པོ་ལྡན་པ་དེ་འདྲ་ཞིག་ཡིན་ནི་རེད། སྔོན་ང་ཚོའི་བྱ་ཁྱུང་དགོན་པའི་ལྷ་སྡེ་ཡིན་པའི་ཁྱིམ་ཚང་རྒན་རྒོན་གཉིས་ཡོད་པ་ལ། ཁྱིམ་མཚེས་སུ་ཧེས་ཁྱིམ་ཞིག་ཡོད་པ་རེད། ཧེས་ཁྱིམ་ཚང་གི་ཟོག་ལུག་གིས་ཁྱིམ་མཚེས་རྒན་རྒོན་གཉིས་ཀྱི་ཞིང་ཟོས་པ་ལ། རྒན་རྒོན་གཉིས་ཀྱིས་སྐྱིན་ཚབ་སྤྲད་དགོས་ཞེས་གྱོད་རྒྱག་པ་རེད། ཧེས་ཧེས་ཁྱིམ་ཚང་གིས་སྐྱིན་ཚབ་གང་ཡང་མ་སྤྲད་པས། རྒན་རྒོན་གཉིས་ཀྱིས་བྱ་ཁྱུང་ལ་ཡོང་ནས་གནས་ཚུལ་དེ་བཤད། ཕྱིས་སུ་བྱ་ཁྱུང་གི་བླ་མ་ཞིག་གིས་གནས་ཚུལ་དེ་མཱ་པོའུ་ཧྥང་ལ་བཤད་པས། མཱ་པོའུ་ཧྥང་གིས་མི་མངགས་ཏེ་རྒན་རྒོན་གཉིས་ལ་སྐྱིན་ཚབ་སྤྲད་པ་མ་ཟད། ད་དུང་ཁྱིམ་ཚང་དེས་ལོ་གསུམ་ལ་རྒན་རྒོན་གཉིས་ཞིང་འདེབས་སྐབས་རོགས་བྱེད་དགོས་པའི་ཆད་པ་བཅད་པ་རེད། དོན་དག་དེ་ལས་ཅི་ཞིག་ཤེས་ཐུབ་པ་རེད་ཅེ་ན། མཱ་པོའུ་ཧྥང་གིས་དངོས་གནས་རྒན་རྒོན་དེ་གཉིས་ལ་བྱམས་སྐྱོང་བྱས་པ་དང་། ཡང་ན། དྲང་བདེན་སྐྱོང་མཁན་དེ་འདྲ་ཨེ་རེད་ཟེར་ན་མ་རེད། གཙོ་བོ་བྱ་ཁྱུང་དགོན་པ་ལ་ང་མཱ་པོའུ་ཧྥང་མི་འདི་འདྲ་དྲང་བདེན་སྐྱོང་མཁན་ཡིན་ཞེས་འཁྲབ་སྟོན་བྱས་པ་རེད།
ཁ ཕ་ཡུལ་གྱི་བླ་རྒན་ཚོས་བཤད་ན། མཱ་པོའུ་ཧྥང་གིས་རེབ་གོང་ལ་གསོད་འཕྲོག་བྱས་པའི་ལོ་རྒྱུས་ནི་གེ་སར་གྱི་སྒྲུང་འདྲ་ཞིག་བཤད་རྒྱུ་འདུག ལྷག་པར་དུ་སེང་གཤོང་མ་འགོ་དང་། འཕྲང་ཡར་ནང་གཉིས་ཀྱི་མི་བསད་ནས་སྲང་ལམ་དུ་ཁྲག་བཞུར་སོང་བ་རེད་ཅེས་ཟེར་སྲོལ་འདུག
ཀ མཱ་པོའུ་ཧྥང་གིས་གསོད་འཕྲོག་བྱས་པ་ནི་རེབ་གོང་གཅིག་པུ་ག་ལ་ཡིན། དེས་མགོ་ལོག་གི་མི་བསད་པ་རེབ་གོང་ལས་ལྡབ་འགྱུར་གྱིས་སྡིག་རྩུབ་ཆེ་བ་རེད། སྒ་སྐྱེ་དགུ་མདོ་ལའང་དེ་བཞིན་རེད། གལ་སྲིད་གུང་ཁྲན་ཏང་མ་ཡོང་བར་ད་དུང་ལོ་བརྒྱར་མཱ་པོའུ་ཧྥང་གིས་བཟུང་ཡོད་ན། མཚོ་སྔོན་གྱི་བོད་རིགས་ཚང་མ་ཁ་ཆེ་ཡིན་རྒྱུ་རེད། འུ་གཉིས་ཀྱང་ད་སྐབས་མགོ་དཀར་ཡིན་ཡང་སྲིད། (ཧ་ཧ་ཧ། སྐབས་འདིར་ངས་བསྲན་མ་ཐུབ་པར་ཧབ་ཆ་ཤོར) མཱ་པོའུ་ཧྥང་གི་ཞི་ལིས་(ཨ་མདོའི་སྐད་དུ་ཞི་ལི་ནི། བུ་ཞེས་པའི་དོན་ནོ།།) ཨ་ཁུ་གསུང་རབ་རྒྱ་མཚོ་ཚང་གདན་དྲངས་ཏེ་ཁོའི་མི་སྒེར་གྱི་བོད་ཡིག་གི་དགེ་རྒན་བྱས་པ་ལ། བོད་མི་ཚང་མས་མཱ་པོའུ་ཧྥང་གི་ཞི་ལི་བོད་ལ་དགའ་མཁན་ཞིག་ཡིན་ནི་རེད་ཅེས་གྲགས་སོང་བ་རེད། དོན་དངོས་ཁོས་བོད་ཡིག་སྦྱང་དོན་ནི་ཕྱིས་སུ་བོད་ལྗོངས་ལ་དབང་བསྒྱུར་བྱ་རྒྱུའི་འཆར་བཀོད་ནང་གི་གཅིག་ཡིན་ཞིང་། དམིགས་ཡུལ་ངོ་མ་ནི་བོད་ལྗོངས་ཀྱི་ཀྲུའུ་ཞིར་འདུག་རྒྱུ་དེ་རེད།
ཁ ལགས་སོ།། དངོས་གནས་སྐྲག་སྣང་འོང་གིན་འདུག
ཁ རྒྱལ་དབང་བཅུ་གསུམ་པ་ཆེན་པོ་ལྟ་བུ་སྐྱེས་ཆེན་དེ་འདྲ་ཞིག་ལའང་སྐུ་སྲོག་གི་ཉེན་ཁ་དང་དེ་འདྲའི་དཀའ་ངལ་མང་པོ་བྱུང་ཡོད་ན། བོད་ཀྱི་བླ་མ་གཞན་དག་ལ་བཤད་དགོས་ཀྱི་མ་རེད། དེ་ཅི་ཡིན་ནམ། ང་ལ་མཚོན་ན། དངོས་གནས་འདང་མི་དཔོག་པ་ཞིག་རེད་ལགས།
ཀ ལོས་ཡིན། ཁྱོད་ད་རུང་ཅི་ཡང་མཐོང་ཡོད་ནི་མ་རེད། རྒྱལ་དབང་བཅུ་གསུམ་པ་ཆེན་པོས་བོད་ཀྱི་དོན་ལ་དངོས་གནས་དཀའ་ལས་མང་པོ་མྱངས་པ་རེད། ཡིན་ནའང་སྐབས་དེར་ཁོང་གི་དགོངས་བཞེད་ག་རེ་ཡིན་པ་ཤེས་མཁན་མེད་སོང་བ་འདྲ། ཁ་ཅིག་གིས་ད་དུང་ལྐོག་ཏུ་རྒྱལ་དབང་བཅུ་གསུམ་པ་ལ་ངན་བཤད་སྣ་ཚོགས་དང་། མི་ལས་དགུ་ལས་བྱས་པ་རེད། དེ་དག་གི་གྲས་སུ་བོད་ཀྱི་མི་དྲག་མང་པོ་ཡང་ཐེ་ཡོད་པ་རེད། ཁོང་ཇི་ལྟར་སྐུ་གཤེགས་པ་ལའང་བཤད་ཚུལ་ཅི་རིགས་ཡོད་དེ། ལ་ལས་དུག་དྲངས་ནས་བགྲོངས་པ་རེད་ཀྱང་ཟེར། ཤེས་སྲིད་ཀྱི་མ་རེད། སྐབས་དེའི་གནས་ཚུལ་ལ་བལྟས་ན་བདེན་ནམ་སྙམ།
ཁ བླ་མ་རིན་པོ་ཆེ་ལགས། དེ་རིང་ང་ཕྱི་སྐོར་ལ་སོང་བ་ན། (བྱ་ཁྱུང་)དགོན་པའི་རྒྱབ་རིའི་ས་ནས་དམུ་དག་འདྲ་འཐེན་འདུག་པ་དང་། གྱོ་མོག་བསྲེག་ས་ཡིན་ནམ་སྙམ་པ་དེ་ན་སྔོན་ཅི་ཞིག་ཡོད་པ་མིན་འགྲོ།
ཀ འོ། རེད་རེད། ངག་རྒྱུན་ལ་ཆོས་རྗེ་དོན་རིན་པོ་ཆེ་གནས་འདིར་མ་ཕེབས་སྔོན་དུ། ད་ཅི་ཁྱོད་ཀྱིས་བཤད་པ་དེའི་ཤུལ་ན་བོན་དགོན་ཆུང་ཆུང་ཞིག་ཡོད་པ་རེད་ཟེར། ཕྱིས་སུ་བོན་དགོན་དེའི་བླ་མ་ཆེ་བ་སྐུ་གཤེགས་རྗེས། ཤུལ་ན་ཡོད་པ་རྣམས་རང་ཤུགས་ནས་ཐོར་སོང་བར་བཤད།
ཁ ལགས་སོ།། བླ་མ་རིན་པོ་ཆེ་ལགས། ངའི་སེམས་ལ་བྱ་ཁྱུང་ན་སྔོན་ཆོས་རྗེ་དོན་རིན་པོ་ཆེ་དང་རྗེ་ཙོང་ཁ་པ་ཆེན་པོ་སོགས་བྱོན་པའི་རྗེས་སུ་མཁས་པ་དེ་འདྲའི་སྐད་གྲགས་ཅན་བྱོན་མ་མྱོང་པ་ཞིག་རེད་བསམ། དེ་ལྟར་ཡིན་ནམ།
ཀ བྱོན་མྱོང་བ་རེད། ཁྲི་ཆེན་ངག་དབང་མཆོག་ལྡན་(1677—1751)ནི་བྱ་ཁྱུང་གི་གྲྭ་བ་རེད། འཁྲུངས་ཡུལ་ཡང་བྱ་ཁྱུང་གི་ལྷ་སྡེ་ཡིན་པ་དང་། དགའ་ལྡན་གསེར་ཁྲི་དང་། རྒྱལ་མཆོག་བསྐལ་བཟང་རྒྱ་མཚོ་དང་། ལྕང་སྐྱ་རོལ་པའི་རྡོ་རྗེ་སོགས་ཀྱི་ཡོངས་འཛིན་གཙོ་བོ་རེད། རྭ་སྒྲེང་སྐུ་ཕྲེང་དང་པོ་ཡིན་པ་དང་། དེ་ནས་བཟུང་རྭ་སྒྲེང་སྤྲུལ་སྐུ་ཞེས་པ་བྱུང་བ་རེད། རྒྱལ་མཆོག་བསྐལ་བཟང་རྒྱ་མཚོ་སླར་ལྷ་སར་ཕེབས་ཐུབ་པ་བྱུང་བ་ནི། ངོ་མ་བཤད་ན། ཁྲི་ཆེན་ངག་དབང་མཆོག་ལྡན་དང་། ལྕང་སྐྱ་རོལ་པའི་རྡོ་རྗེའི་བཀའ་དྲིན་དང་མཛད་རྗེས་རེད། དེ་མིན་ཕོ་ལྷ་བས་རྒྱལ་མཆོག་ཚང་ལྷ་སར་ཕེབས་པ་ལ་འགོག་རྐྱེན་མང་པོ་བཟོས་ཡོད་འདུག གཞན་བྱ་ཁྱུང་ངག་དབང་ཆོས་གྲགས་ཀྱང་དགའ་ལྡན་གསེར་ཁྲི་རེད། བྱ་ཁྱུང་ནས་དགའ་ལྡན་གསེར་ཁྲི་ལ་བཞུགས་མཁན་གསུམ་ཡིན་ནམ་ཅིག་བྱོན་ཡོད་པ་རེད། དགེ་ལུགས་པ་ལ་མཚོན་ན། མཁས་གྲུབ་ཀྱི་སྐྱེས་བུ་ཡིན་མིན་དེ་གཙོ་བོ་དགའ་ལྡན་གསེར་ཁྲིའི་ཚད་ནས་བལྟ་དགོས་པ་རེད། དགའ་ལྡན་གསེར་ཁྲི་དེ་གསེར་བུམ་དཀྲུགས་ནས་སྤྲུལ་སྐུ་འཚོལ་བ་ལྟ་བུ་མ་རེད། ལུང་རྟོགས་ཀྱི་ཡོན་ཏན་ནམ་མཁའ་དང་མཉམ་པ་དེ་འདྲར་གྱུར་ནས་བསྟན་པའི་བདག་པོར་ཕེབས་པ་དེ་འདྲ་རེད།
ངག་རྒྱུན་དུའང་། ཨ་མའི་བུ་ལ་ཡོན་ཏན་ཡོད་ན།། དགའ་ལྡན་ཁྲི་ལ་བདག་པོ་མེད།། ཅེས་པ་ལྟར་རོ།། ཡིན་ནའང། བྱ་ཁྱུང་བ་ཚོས་ཁ་རོག་གེར་བསྡད་པ་ལས། དེ་དག་དཔུང་བསྒྲིགས་ནས་བསྟན་པའི་ལ་རྒྱ་རྩོད་མཁན་དེ་འདྲ་མ་རེད། རེབ་གོང་དང་། བླ་བྲང་གཉིས་ལ་དེའི་སྐྱོན་ཆ་འདུག དགོན་པ་དེ་གཉིས་ཀྱི་གདན་རབས་དཀར་ཆག་དང་བླ་མ་ཚོའི་རྣམ་ཐར་ལ་བལྟས་ན། སོ་སོའི་ས་ནས་དགོན་ལག་བཤད་དེ། ཧ་ལམ་ཞིག་མདོ་སྨད་ཡོངས་རྫོགས་དགོན་དེ་གཉིས་ཀྱི་དགོན་ལག་ཡིན་འདྲ་ཞིག་བཤད་ཡོད་པ་རེད། དེ་འདྲ་ཞིག་ག་ལ་ཡིན། སྲིད་ཀྱི་དམིགས་ཡུལ་ཆེ་དྲགས་པ་རེད། གལ་ཏེ་དེ་ལྟར་ཡིན་ན། དགོན་ལུང་པ་ཚོས་ཧ་ལམ་མདོ་སྨད་དང་སོག་པོ་ཡོངས་རྫོགས་དགོན་ལུང་གི་དགོན་ལག་ཡིན་ཟེར་ཆོག་ས་རེད། དེ་ཅི་ཡིན་ཞེ་ན། དུས་སྐབས་དེར་དགེ་ལུགས་པ་ལ་མཚོན་ན་ལྕང་སྐྱ་རོལ་པའི་རྡོ་རྗེ་ལ་ཆོས་འབྲེལ་མ་བཞག་པའི་བླ་ཆེན་ཞིག་ཡོད་པ་མ་རེད། དེས་ཚད་ཀི་མ་རེད། སྐབས་དེར་དགོན་པ་དང་ལྷ་ཁང་བཞེངས་ན་དེའི་མཚན་ཕལ་ཆེར་བ་ཁོང་གིས་བཏགས་པ་དང་། བླ་མ་མང་ཤོས་ཀྱི་ཐོབ་མིང་མཚན་བྱང་ཡང་ཁོང་གིས་བསྩལ་པ་རེད། གོང་མའི་ཞབས་བརྟན་དགོན་པའི་མཚན་གྲས་སུ་འཇོག་དགོས་ནའང་ཁོང་གིས་གནང་བ་སོགས་དགོན་པ་ཆེ་ཆུང་མ་ལུས་པ་ཁོང་དང་མ་འབྲེལ་བ་ཞིག་ཧ་ལམ་ཡོད་སྲིད་མ་རེད། ཡིན་ནའང་། དགོན་ལུང་པ་ཚོས་དེ་འདྲ་ཡིན་ཞེས་བཤད་ཀིན་མི་འདུག བྲིས་མི་འདུག དེ་དངོས་གནས་རླབས་ཆེན་རེད།
ཁ ལགས་སོ།། ལགས་སོ།། ཨ་ར་པ་ཙ་ལྷ་ཁང་གི་སྐུ་འདྲ་རྣམས་དང་གྱན་ཐང་རྣམས་སུས་བཞེངས་པ་རེད་ལགས།
ཀ སྐུ་འདྲ་རྣམས་ཁྱེད་ཅག་རེབ་གོང་གི་ལྷ་བཟོ་ཤེས་རབ་ཟེར་བ་ཁོང་གིས་བཞེངས་པ་རེད། ལྷ་བཟོ་ཤེས་རབ་དེ་ཨ་ལགས་ཚེ་ཏན་ཞབས་དྲུང་རིན་པོ་ཆེ་དང་རྒྱུས་ཡོད་བཟང་ས་རེད། ངས་ཀྱང་ངོ་ཤེས་ཀིན་ཡོད། ལྷ་བཟོ་ཤེས་རབ་ཀྱི་དགེ་རྒན་དེ་སེང་གཤོང་དགེ་སློང་བསྟན་འཛིན་ཞེས་སྐད་གྲགས་ཡོད་པ། རེབ་གོང་སྐུ་གཞོགས་ཚང་གི་ལྷ་བཟོ་དེ་རེད། གྱན་ཐང་ཡང་སེང་གཤོང་གི་ལྷ་བཟོ་སྐལ་བཟང་སྤུན་མཆེད་ཀྱིས་བཞེངས་པ་ཡིན་འདྲ་ཞིག་ཡིན། ཨ་ཁུ་བློ་བཟང་དང་། ཨ་ཁུ་སྐལ་བཟང་ཁོ་ཚོ་ལ་དྲིས་དང་ཁོ་ཚོས་གསལ་བོར་ཤེས་སྲིད་ཀྱི་རེད་སྙམ།།
ཁ ལགས་སོ།། ཐུགས་རྗེ་ཆེ་ལགས།།
ཚངས་དབང་གིས།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་མི་བྱེད་པའི་རེ་བ་ཆེ། གལ་ཏེ་བརྒྱུད་འགོད་བྱེད་དགོས་བྱུང་ཚེ་རྩོམ་ཁུངས་དང་སྦྲེལ་ཐག་གསལ་པོར་འགོད་དགོས།
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/24668.html


text:
༢༠༡༣ ཟླ་ ༤ ཚེས་ ༨ རེས་གཟའ་ཟླ་བ།
༄༅། ། ཉེ་ཆར་སྐབས་བཅོ་ལྔ་པའི་བོད་མི་མང་སྤྱི་འཐུས་གྲོས་ཚོགས་ཚོགས་དུས་ལྔ་པའི་ཐོག་བཀུར་འོས་སྤྱི་འཐུས་ཤིག་གིས་༸གོང་ས་༸སྐྱབས་མགོན་ཆེན་པོས་ལྗགས་རྩོམ་གནང་བའི་བདེན་གསོལ་སྨོན་ཚིག་ནང་ “ཡོངས་རྫོགས་བོད་ལྗོངས་རང་དབང་གཙང་མའི་དཔལ།།” ཞེས་པ་དང་། ལྷ་མོའི་འཕྲིན་བསྐུལ་དུ་ “རང་དབང་དཔལ་ལ་རེ་བཞིན་རྟག་གནས་ན།།” ཞེས་པ་དང་། གནས་ཆུང་འཕྲིན་བསྐུལ་དུ་ “ཆོས་སྲིད་རང་དབང་དགའ་སྟོན་སྒྲུབས་ཤིག་ཀྱེ།།” ཞེས་པ་དང་། དེ་བཞིན་བོད་སྐྱོང་ལྷ་སྲུང་སྤྱིའི་འཕྲིན་བསྐུལ་དུ་ “ཆོས་སྲིད་རང་དབང་གཙང་མའི་སྣང་བའི་དཔལ།།” ཞེས་གསུངས་པ་དེ་དག་གི་བརྗོད་ཚིག་ཏུ་ཡོད་པའི་ “རང་དབང་” ཞེས་པ་ “རང་བཙན་” གྱི་དོན་ལ་གོ་དགོས་པ་དང་། ༸གོང་ས་མཆོག་གི་ཐུགས་ཀྱི་བཞེད་དགོངས་ངོ་མ་ “བོད་རང་བཙན་” ཡིན་ཚུལ་འགྲེལ་བརྗོད་གནང་འདུགདེ་ལ་སྐབས་དེར་འབྲེལ་ཡོད་མཛད་གཙོ་རྣམ་པས་གསལ་བཤད་ཀྱང་མཛད་འདུག་ནའང་། གོང་དུ་དྲངས་པའི་ཚིག་བརྗོད་དེ་དག་ལྗགས་རྩོམ་གནང་མཁན་༸གོང་ས་མཆོག་སྐུ་ངོ་མ་ཉེ་འགྲམ་དུ་བཞུགས་བཞིན་དུ་ཁོང་གི་གསུང་གི་ཚིག་དོན་ལ་དངོས་དོན་མིན་པའི་འགྲེལ་བཤད་གནང་བ་དེ་ལ་འདི་གའི་འབྲེལ་ཡོད་ནས་གསལ་བཤད་ཅིག་མ་ཞུས་ན། བློ་གྲོས་ཞན་པ་འགའ་ཞིག་མགོ་བོ་རྨོངས་གཞི་དང་། རྒྱ་རིགས་རྣམས་ལ་དྭོགས་འདྲོགས་བསླང་གཞི། ལྷག་པར་རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་སྣེ་མོ་བ་མཁྲེགས་བཟུང་བྱེད་མཁན་ཚོས་༸གོང་ས་མཆོག་ཞལ་ཞེ་གཉིས་མེད་དང་ཐུགས་བསམ་རྣམ་དག་མིན་པའི་སྐྱོན་བརྗོད་བྱེད་བཞིན་པ་དེ་ཚོའི་ཁུངས་སྐྱེལ་དན་རྟགས་ལྟ་བུར་འགྱུར་རྒྱུ་མ་ཟད། བྱུང་རབས་ཡིག་ཆའང་གསལ་ཁ་མེད་པ་ཆགས་གཞི་བཅས་ལ་བརྟེན། ད་ལམ་བརྒྱུད་ལམ་ཁག་གི་ཐོག་གསལ་བསྒྲགས་འདི་འགྲེམས་སྤེལ་ཞུས་པ་ཡིན།
“རང་དབང་” ཞེས་པའི་ཚིག་དང་ “རང་བཙན་” ཞེས་པའི་ཚིག་གཉིས་དོན་གཅིག་མིང་གི་རྣམ་གྲངས་མ་ཡིན་པར། གོ་དོན་མི་འདྲ་བ་སོ་སོར་ཡོད་པ་ནི་ཡོངས་གྲགས་ཡིན་པས་ཀུན་གྱིས་མཁྱེན་གསལ་དང་།
ཨིན་སྐད་དུ་ Freedom ཞེས་པ་དང་ Independence ཞེས་པ་གཉིས་མིང་ཚིག་བེད་སྤྱོད་སྤྱི་དང་། ཁྱད་པར་སྲིད་དོན་དང་འབྲེལ་བའི་སྐབས་གོ་དོན་ཧ་ཅང་མི་འདྲ་བ་ཡོད་པ་བཞིན། བོད་སྐད་དུའང་ “རང་དབང་” དང་ “རང་བཙན་” གཉིས་ལ་གོ་དོན་མི་འདྲ་བ་ཡོད་པ་༸གོང་ས་མཆོག་གིས་གསལ་པོ་དགོངས་པའི་ཐོག་ནས་གོང་དུ་དྲངས་པའི་བཀའ་རྩོམ་དེ་དག་གི་ནང་ “རང་དབང་” ཞེས་པའི་ཚིག་ལས་ “རང་བཙན་” ཞེས་པའི་ཚིག་བེད་སྤྱོད་གནང་མེད། གལ་སྲིད་རང་བཙན་ཐུགས་ཀྱི་བཞེད་དགོངས་ཡིན་ན་ཚིག་ཀྱང་དེ་རང་བེད་སྤྱོད་གནང་རྒྱུར་སྡེབ་སྦྱོར་དང་བརྡ་སྤྲོད་གང་གི་ཆ་ནས་མི་བདེ་བ་གཏན་ནས་མེད། ༸གོང་ས་མཆོག་གི་བཞེད་དགོངས་ངོ་མ་གང་ཡིན་ཆེས་གསལ་བ་ཞིག་ནི་༸གོང་ས་མཆོག་གི་བཀའ་རྩོམ་དགའ་གདོང་འཕྲིན་བསྐུལ་དུ་ “མཉེས་གཤིན་བྱམས་བརྩེས་འགྲོགས་ཐབས་འཚེ་མེད་ལམ།། མཐའ་གཉིས་སྤངས་པ་གཉིས་སྨན་དབུ་མའི་ལམ།། འཇིགས་རུང་དྲག་མཚོན་མ་མཆིས་ཞི་བདེའི་ཡུལ།། བསྐྲུན་པའི་ཐབས་ཚུལ་འགྲུབ་པའི་མཐུ་དཔུང་སྐྱེད།།” ཅེས་གསུངས་ཡོད་ཅིང་། འདི་ལས་གསུང་རྩོམ་གཞན་གྱི་དགོངས་དོན་ཡང་དཔོག་ནུས་པ་ལགས་ན། དྲང་བདེན་ལ་ཡིད་ཆེས་ཡོད་པའི་ཕྱི་ནང་མང་ཚོགས་རྣམས་ཀྱིས་གོ་ནོར་མ་ཐེབས་པ་གནང་གལ་ཆེ་བའི་ཡོངས་ཁྱབ་གསལ་བསྒྲགས་སུ།


text:
ལྷ་སྤྱི་ཚོགས་ཞབས་ཞུ་ཚོགས་པའི་གྱོན་གོས་བགོ་འགྲེམས་ཀྱི་ལས་གཞི།
- Details
- དཔར་འགྲེམས་ཟླ་ཚེས།: Wednesday, 15 January 2014 04:09
ཕྱི་ལོ་ ༢༠༡༤ ཟླ་ ༡ ཚེས་ ༦ ཉིན་ལྷ་སྤྱི་ཚོགས་ཞབས་ཞུ་ཚོགས་པས། དྷ་རམ་ས་ལའི་རོ་ཊར་སྤྱི་ཚོགས་ཞབས་ཞུ་ཚོགས་པ་བརྒྱུད་རྒྱ་གར་ཧི་མ་ཅལ་མངའ་སྡེ་ཀང་ར་རྫོང་གི་རྒྱ་གྲམ་དམར་པོའི་ཚོགས་པར་ཁྱོན་གྱོན་གོས་གྲངས་ ༡༠༠༠ ཙམ་ས་གནས་རྒྱ་གར་མི་མང་
དགོས་མཁོ་ཅན་རྣམས་ལ་ཞལ་འདེབས་སྤྲད་ཡོད་པ་རེད།
གྱོན་གོས་དེ་དག་ཕྱི་ལོ་ ༢༠༡༣ ལོར་ལྷའི་དང་བླངས་བ་དང་ཡུལ་སྐོར་སྤྲོ་འཆམ་པ་སོགས་ཀྱིས་ཞལ་འདེབས་གནང་བ་ཡིན་ཞིང་། ཉིན་དེར་རྒྱ་གྲམ་དམར་པོ་ཚོགས་པའི་ཚོགས་གཙོ་དང་དྲུང་ཆེ། གཞན་ཡང་རོ་ཊར་སྤྱི་ཚོགས་ཞབས་ཞུ་ཚོགས་པའི་ཚོགས་གཙོ་དང་ཚོགས་མི་རྣམས་ལས་རིམ་དེའི་ནང་མཉམ་ཞུགས་གནང་ཡོད་པ་རེད།
ལྷ་སྤྱི་ཚོགས་ཞབས་ཞུ་ཚོགས་པས། མ་འོངས་པར་མུ་མཐུད་རོ་ཊར་སྤྱི་ཚོགས་ཞབས་ཞུ་ཚོགས་པ་དང་མཉམ་འབྲེལ་གྱིས་དྷ་རམ་ས་ལའི་ས་གནས་རྒྱ་གར་མི་མང་དགོས་མཁོ་ཅན་རྣམས་ལ་གྱོན་གོས་དེ་བཞིན་ཞལ་འདེབས་འབུལ་རྒྱུ་མ་ཚད། དྷ་ས་གནས་བསྡོད་བཙན་བྱོལ་བོད་མིའི་སྤྱི་ཚོགས་ནང་ལའང་དགོས་མཁོ་ཆེ་བའི་མི་མང་ལ་དེ་བཞིན་གྱོན་གོས་ཞལ་འདེབས་འབུལ་རྒྱུའི་འཆར་གཞི་ཡོད་པ་རེད།
ཕྱི་ལོ་ ༢༠༠༣ ནས་བཟུང་ལྷ་སྤྱི་ཚོགས་ཞབས་ཞུ་ཚོགས་པས། ཞལ་འདེབས་གནང་བའི་གྱོན་གོས་གྲངས་ ༣༠༧༧༩ ཙམ་བོད་མི་དང་ས་གནས་རྒྱ་གར་མི་མང་ལ་བགོ་འགྲེམས་བྱས་ཡོད་པ་དང་། དེའི་ནང་ཕྱི་ལོ་ ༢༠༡༣ ལོའི་ཕྱི་ཟླ ༡༠ པའི་ནང་ཧྥ་རན་སིའི་མཚོ་གླིང་ (Reunion islands) ནས་རིག་གཞུང་བརྗེ་རེས་ཆེད་ཕེབས་པའི་སློབ་ཕྲུག་ ༡༧ གྱིས་མི་རེས་གྱོན་གོས་ལྟོ་ཕད་གང་རེ་ཞལ་འདེབས་གནང་ཡོད་པ་རེད།
ལྷ་སྤྱི་ཚོགས་ཞབས་ཞུ་ཚོགས་པས་གྱོན་གོས་ཞལ་འདེབས་གནང་མཁན་ཡོངས་དང་ལྷག་པར། ཧྥ་རན་སི་ནས་ཕེབས་པའི་རིག་གཞུང་བརྗེ་རེས་གནང་མཁན་གྱི་སློབ་མ་དང་། ཨོ་སི་ཊོ་ལི་ཡ་བོད་དོན་རྒྱབ་སྐྱོར་ཚོགས་པ་ (Australia Tibet Council ) བཅས་ལ་སྙིང་ཐག་པ་ནས་ཐུགས་རྗེ་ཆེ་ཞུ་རྒྱུ་ཡིན།